
Dođe tako vrijeme, ili (ne)očekivani trenutak, kad čeljade 
napokon prihvati činjenicu da ne može uteći. ...Uvidi da 
glumatanje, vjerovanje i nevjerovanje nijesu dovoljni. 

.. Pomisli da možda postoji nešto bolje. 

Umjesto zaključka 


UMJESTO UVODA 


Drevne zagonetke pod imenom koani su kineski izum, ali su 
ih i japanski zen učitelji davali svojim učenicima kako bi ih 
naučili da zaustave, ili preduprijede lutanje uma. 


Mokurai (“tiha grmljavina") je bio starješina hrama u Keninu. 
Jedan od njegovih učenika, mali, dvanaestogodišnji Tojo je 
svakog jutra i večeri posmatrao starije učenike kako posjeću- 
ju učitelja u njegovim prostorijama da bi primili pouku u vidu 
san-zena, ili ličnog vođstva. Naravno, i Tojo je želio da primi 
san-zen, ali mu je Mokurai uvijek predlagao da sačeka jer je 
premlad. Ipak, Tojo je bio uporan pa učitelj napokon pristade 
da mu da koan: “Zvuk dvije ruke možeš da čuješ kad pljesneš 
rukama," — reče Mokurai — “ali ja želim da mi pokažeš zvuk 
jedne ruke!" 


Tojo se nakloni i ode da razmisli o problemu. Kroz prozor se 
čula muzika gejši. “Aha! Imam ga!", obradovao se. 


Sljedeće večeri učitelj od njega zatraži odgovor i on “odsvira" 
muziku gejši. “Ne, ne!" — reče Mokurai — “To nije zvuk jedne 
ruke. Nijesi shvatio. 


Tojo se vrati u svoju sobu i sjede u ugao: “Zvuk jedne ruke — 
šta bi to moglo biti?" Iznenada ču kako kaplje voda. “Mora da 
je to!" 


Kad je opet stao ispred učitelja Tojo poče da oponaša kapanje 
vode. Mokurai se nasmija i kratko reče: “Pokušaj ponovo.? 


I pokušavao je Tojo, iz dana u dan. 


Uzalud je razmišljao i tražio zvuk jedne ruke. Čuo je huk vje- 
tra. ... Pogrešan odgovor. Imitirao je krik sove. ... Ni taj nije 
bio dobar. Nekih sedam-osam mjeseci je razbijao glavu 1 do- 
lazio kod učitelja sa svakakvim zvucima, ali bez uspjeha — svi 
su bili pogrešni. 


Konačno, kad je već htio da odustane, uronio je u meditaciju, 
prestao da sluša zvukove i tako došao do pravog, “nečujnog? 
odgovor a na koan. (Zen flesh, Zen bones) 


DILJ 


Kad sam prvi put ( januar 2002.) pročitao ovaj tekst imao sam 
utisak da je pomalo glupav. Zapravo, nijesam mogao da pri- 
hvatim postavku priče — da Tojo ne kapira da je “zvuk" jedne 
ruke tišina! A ona se ne može predstavljati bukom, tonovima, 
šumovima. .. 


Mislio sam tada i da sam izuzetno pametan zbog toga što sam 
odmah pogodio tačno rješenje koana. Međutim, ispostavilo se 
da je ćorava koka našla zrno. Jednostavno, slučio mi se blje- 
sak “selektivne inteligencije", ali i dalje od jednog drveta nije- 
sam vidio šumu. Trebalo je da prođe još nekoliko godina da 
dokučim da bitne razlike između mene, Toja i ostalih 99,...% 
pripadnika naše vrste nije bilo. 


Naime, tek nedavno sam progledao i skontao da je “opisivanje 
tišine" sasvim prirodna, rutinska, a ponekad i obavezna aktiv- 
nost. Život nam je zasnovan na beskrajnom, jalovom naglaba- 
nju o stvarima koje se ne mogu opisati, ne postoje, ili ništa ne 
označavaju, ali je toga malo ko svjestan. 


I bilo bi sjajno kad niko sada ne bi mislio da pričam gluposti, 
ili da sam prolupao, zar ne? No nije tako. Prosječni pripadnik 
ljudskog roda nema pojma o čemu govorim i osjeća se uvrije- 
đenim. Ne razumije tačno zbog čega, ali naslućuje da diram u 
nešto “sveto i stoga su začuđeni i oni drugi pogledi i opaske 
očekivana, najblaža reakcija. 


S druge strane, valja priznati da u prošlosti ni ja nijesam shva- 
tao koliko su rasprave o (skoro) bilo čemu besmislene jer sam 
bio u zabludi da nešto znam. Tek sa spoznajom da sam samo 
“naličje istog novčića" došlo je do konkretne promjene. Zato 
danas s pažnjom, a ne, recimo, nadmenošću, gledam lica (sve 

rjeđih) sagovornika kad im tokom razgovora o nekoj temi ve- 
zanoj za religiju, ili psihologiju postavim pitanje: 


Šta predstavljaju riječi vašeg imena i prezimena? 


Slijedi kraća “Šta-li-sad-ovaj-ludi-'oće?" pauza, a onda i opre- 
zan odgovor: “Mene... Marko Marković / Jovana Jovanić sam 
JA. Zar to nije očigledno?" 


Pa, neka bude da jeste, a očigledno je 1 da se iza, ili oko tog Ja 
(imena i prezimena) nalazi i povelika količina dodatnih infor- 
macija koja svakome omogućava da bez većeg napora i raz- 
mišljanja napiše kraći esej na temu “Ja sam...". 


To je nešto što svi znaju — ta posebna, lična svijest je najvaž- 
nija odlika života homo sapiensa, a kažu da i u smrti igra gla- 
vnu ulogu. 


Ali razmislite o ovome: Da li bi se ono što je živo/svjesno “u 
vama" (ono što zovete JA) nešto promijenilo ako biste sjutra 
umjesto Marka Markovića postali Beri Šlomovic i samim tim 
dobili novi osobni identitet? 


Ne bi. Ostalo bi isto. ...Da li vam to nešto govori? Da li ste se 
ikad zapitali šta u stvari opisujete svim tim riječima koje kori- 
stite kad pričate ili pišete o sebi? 

Normalno da nijeste. To se ne radi. Autoriteti kažu da to nije 
normalno. 


DL 


Prije, eto brzo će tri decenije, mi je, nakon teške bolesti, umro 
otac u pedesetpetoj godini, a zatim je uslijedio 1 niz preranih 
smrti bliskih prijatelja i prijateljica. Borio sam se s tim kao 1 
svi ostali — “odrađuj posao? i misli o nečem drugom. 


Sredinom maja 2001. sam na Ključu (dio planine Bjelasica) i 
lično doživio kratkotrajno “isključenje" 1 poslije toga se napo- 
kon zapitao... Jedna za drugom su se ređale knjige o životu 
kao prirodnoj pojavi, o smrti, “dešavanjima poslije smrti", bo- 
gu... Pažljivo sam raščlanjivao sve ono što su naučnici, psiho- 
lozi, hrišćani, budisti, hindusi... imali da kažu o tim temama; 
učio, poimao, pronalazio poneki biser u moru smeća upakova- 
nog u sjajni, šareni papir; dolazio do sopstvenih uvida. 


Rezultat tog truda je ova “studija". 


Ukratko, Zvuk jedne ruke je priča o svijesti, znanju i nezna- 
nju, životu, smrti. ...O mojoj vlastitoj potrazi za onim što stoji 
iza riječi. U njoj je izložen, po mnogo čemu, neobičan način 
razmišljanja i gledanja na svijet i izvjesno je da će se nekim 
čitaocima od iznijetih razmatranja, stavova i zaključaka dići 
pritisak, ili kosa na glavi. Ipak, zanimljivo je da se, po svemu 
sudeći, ovo “upozorenje" odnosi ne samo na religiozne ljude, 
već i na ateiste. Što se mene tiče, to je samo pokazatelj da je 
posao dobro odrađen. 


“Enjoy the silence...? 

Tri želje 

Jednog sunčanog jutra, jedne godine, jedan siromah je pecao 
na obali jedne rijeke. Poslije višečasovnog uzaludnog zabaci- 
vanja udice, osjetio je blagi trzaj i plovak je potonuo. Veoma 
se iznenadio kad je, nakon kratke borbe, izvukao ribu kakvu 
do tada nije vidio, a ni čuo! Riba zlatne boje se koprcala na 
pijesku i ispuštala zvuke koji su ličili na psovke. Skoro da je 
pao na koljena kad je riba jasno i glasno rekla: 


“Šta je, šta si zinuo? Kao da nikad prije nijesi čuo da posto- 
jim?!" 


Zbunjen, čovjek je promucao: “T...tri že... želje!?? 


“E, to su te slagali, ne ide to tako." — reče riba podrugljivo — 
“Ja nudim tri želje, ali ti možeš da izabereš samo jednu.? 


“Ali nikad nije bilo tako! 


Riba iznervirano uzvrati: “Jesi li ti čuo za onu: “lažu novina- 
ri? Vi ljudi ste baš smiješna bića — neko vam da prst, a vi od- 
mah od toga napravite slona. Ponavljam, možeš da izabereš 
jednu od tri mogućnosti." 


“A šta ako te ponesem kući, ispržim i pojedem?" — zaprijeti 
ribar, nadajući se boljoj ponudi, ali riba mirno odgovori: 
“Glupane, ostaćeš i bez te jedne želje — 'oćeš da ti kažem šta 
imam, ili nećeš?" 

“Dobro onda, pričaj.? 

“Evo ovako: prvo, možeš da živiš bogato dvjesta godina; 
drugo, možeš da saznaš šta se dešava poslije smrti, i potonje, 
možeš da doživiš prosvjetljenje u ovom životu, odnosno da 
saznaš ko si.? 

Covjek sjede na zemlju i poče da razmišlja: 


“Ona će mi reći ko sam?! Ja, eto, kao ne znam!? Šta da radim 
... prva je dobra, ali bilo bi dobro saznati i ovo drugo. Ih, kad 


IB! 


bi mogle obje. Čekaj, vidi podmukle kurve zlatne! Pa, svaka 
religija govori da se život nastavlja poslije smrti, da je duša 
besmrtna. Samo moram biti pametan i paziti da ne griješim 
previše. Tako je, sve to je već neko saznao i sve je zapisano u 
knjigama, a za tih dvjesta godina ja ću pročitati i naučiti sve 
što treba.? 


Riba viđe odluku u njegovim očima i reče: “Slušam.? 
“'Oću da živim 200 godina!" 
“U redu, a sad me vrati u vodu i želja će ti biti ispunjena." 


Ribar uđe u rijeku i učini što mu je rečeno. Riba zapliva i lupi 
repom po površini. Istog trenutka oboje nestadoše, a u jednoj 
bolnici, u jednom gradu, rodio se sin jednom od najbogatijih 
ljudi u jednoj državi. 

Naravoučenije: Lažu novinari, političari, advokati, popovi..., 
ali ne smije se puno vjerovati ni zlatnim ribicama! 


DILJ 


Čovjek je dobio novi život, novo tijelo... Dobiće i nov iden- 
titet. Je li to i (po)želio? 


Pretpostavljam da bi se mnogi od nas “upecali" na isti način. 
Svakodnevni događaji i iskustva iz prošlosti ukazuju da pred- 
nost dajemo ovom, zemaljskom životu, iako odreda (tobože) 
vjerujemo u kojekakve religijske i ostale predstave o besmrt- 
noj duši, životu poslije smrti, vaskrsenju. Zato i “gutamo" be- 
stselere o tome kako ljepše i bolje živjeti — kako dati smisao 
svom bitisanju. Neki drugi, novi život je, ipak, neuporedivo 
manje primamljiv od ovog što ga upravo trošimo, ali samo 
dok nam se, na ovaj, ili onaj način, ne približi smrt. 

Prema tome, na prvi pogled, ribar je sasvim logično i pragma- 
tično razmišljao. Religije zaista propovijedaju da smrt nije 
kraj, a neke od njih čak imaju/daju i detaljna uputstva za bo- 
ravak na “onom? svijetu. 

Pored toga, tačno je i da su mudre i umne glave u posljednjih 
nekoliko hiljada godina neumorno pokušavale da doznaju taj- 
ne i Zemlje i svemira, da poprave sebe i druge, da olakšaju ži- 
vot, otkriju njegovu svrhu... 


Međutim, da “glad" nije preovladala, “srećnom dobitniku? bi 
sigurno kroz glavu prošlo jedno uznemirujuće pitanje: “Ona 
mora da zna isto što i ja, i nije valjda da mi drugu i treću želju 
nudi tek onako, radi reda?!" Tu ima neka “kvaka"! 


Zbilja, postoji li ijedan razlog da pomislimo da postojeći opisi 
onoga što zovemo duša i zbivanja poslije smrti nijesu “gola? 
istina, ili da filozofsko-emotivno-patetična nagađanja o smislu 
života vjerovatno i nemaju smisla?! 


Ne smije se zaboraviti ni da je malo bilo onih koji su (tokom 
istorije) dostigli “viši nivo svijesti", pravo znanje, ili uvid — u 
poređenju sa ukupnim brojem ljudi koji su do sada živjeli. Ta- 
kođe (i nažalost) neki od njih, kao Isus ili Buda na primjer, ni- 
jesu i zapisivali svoje misli pa su nam njihova saznanja 1 riječi 
dostupni tek iz “druge (ili ko zna koje) ruke". Možemo samo 
da se nadamo da su razni pisci, zapisivači, prepisivači i prevo- 
dioci dobro radili svoj posao. Zatim, javna je tajna da su poru- 
ke učitelja iznova tumačene i prilagođavane znanjima kasnijih 
autoriteta, trenutnim interesima, istorijskim okolnostima..., a 
od izvornog učenja je nastajalo pet, deset, pa i sto pedeset va- 
rijanti jedne istine. Uvid i spoznaja su ustupili mjesto hrpama 
izvitoperenih tradicija, robotizovanih, obesmišljenih obreda te 
napamet naučenih rečenica koje odavno predstavljaju onaj va- 
žniji dio “modernih religija. 

Slično je 1 sa današnjom naukom. Naravno, i naučnici su dio 
ovog istog filma, sa slabostima, strahovima i žudnjama, a pre- 
često i finansijski zavise od sumnjivih likova i centara moći. 
Njihova istraživanja su uslijed suženog, nepraktičnog obrazo- 
vanja obično ograničena i usmjerena isključivo u jednom pra- 
vcu. Kad tome dodate i (svenarodnu) sklonost ka prihvatanju 1 

veličanju prividnog, to jest pogrešnog znanja, jasno je zašto 1 
kako dolazi do degeneracije spoznaje. 


Može zvučati paradoksalno, ali uopšte nije: čovječanstvo je u 
prošlosti sakupilo mnoštvo informacija, ali je izgubilo znanje. 
Zato je i stvoren toliki broj religija, filozofskih škola, pravaca, 
ideja, naučnih teorija... Da je većina filozofa, učenjaka, teolo- 
ga i intelektualaca znala (i da zna) o čemu govori, da sve nije- 
su razumijevali jednostrano, površno i pogrešno, do toga ne bi 
došlo, zar ne!? 


Samo u neznanju može istovremeno postojati nekoliko (stoti- 
na) suprotstavljenih istina. 


Ili, malo drugačije: Razuđenost religiozne misli je najbolji do- 
kaz da religiozna misao nije proizvod znanja i istine. 


DL 


Nevolja je vazda bila u tome što ljudi više vole da vjeruju ne- 
go da znaju. Različite kulture/civilizacije, grupe i pojedinci su 
tokom istorije odista vjerovali u svašta i to najčešće zato što o 
predmetu vjerovanja nijesu imali pojma. Da su znali, ne bi 
vjerovali! Kad si svjestan da nešto postoji, ili da je neoboriva 
činjenica, onda nema potrebe da u to više vjeruješ. Isto je i sa 
onima što ne vjeruju. 


I vjernici i nevjernici vole da se raspravljaju, da onom drugom 
dokazuju da je u krivu. Tako, jedni vode debatu oko toga da li 
su svemir i život plod stvaranja, ili slučajnosti. Drugi žele da 
do znaju Isusovu krvnu grupu, ili bar kad će doći obećani Me- 
sija i kako će sve to izgledati — hoće li doći motorom, ili lete- 
ćim tanjirom? A treći proriču budućnost na osnovu znakova u 
prirodi, Biblije, Nostradamusa, kostiju... 


Ali nekako nikako da skontaju da idemo istim tragom već hi- 
ljadama godina — da, zapravo, slijepac slijepcu opisuje crvenu 
boju, misleći da nešto zna, ili da je nešto objasnio!? 

Što se dešavalo, to nam se dešava, i to će se i desiti. Ipak, da li 
je danas nešto drugačije? 


Da li se naše vrijeme razlikuje od prethodnih stoljeća, ili mile- 
nijuma u kojim su razni proroci najavljivali posljednje doba 1 
sudnje dane? 


Možda se svijet uvijek kretao po ivici ludila, ali čini se da nije 
uvijek bilo i potpuno normalno proučavati pelikane homose- 
ksualce, praviti i izlagati skulpturu Govno đeteta Toma Kruza, 
baviti se analizom napumpanih usana te i te pjevačice... i tako 
davati “nemjerljiv doprinos"? napredovanju ljudske vrste. 


Zar nije “malo" neobično kad na dnevniku čujete da je “tim 
njemačkih naučnika utvrdio da duboko i pravilno disanje ima 
umirujući uticaj na čovjeka...", a znate da tu “novootkrivenu? 
tajnu zna i bilo koja baba od Indije do Japana? 


Zaista se ne može tvrditi da se u biti vidljivo razlikujemo od 
predaka, ali se svakako od njih znatno bolje pravimo blesavi. 
Takođe se ubrzano trudimo da povećamo 1 opšti i individualni 
“koeficijent gluposti" — mozgove pretvaramo u obična skladi- 
šta za milijarde bezveznih, beskorisnih informacija o politici, 
sportu, estradnim zvijezdama, mobilnim telefonima... Misli su 
nam jednolične i predvidljive, nemamo vlastitih saznanja i sve 
manje i manje se krećemo. 


Degenerativni “gen? je vidljiv u svemu: nauci, muzici, filmu, 
društvu, religiji... Tehnologija je tu i forma je tu, ali sadržaj 
izostaje. Kompjuteri misle i rade umjesto “korisnika", Internet 
i televizija im određuju kako da se češljaju, šta da jedu, šta da 
slušaju, gledaju, kupuju... Život je podređen/posvećen stimu- 
laciji čula, ili anesteziji istih: droga, alkohol, društvene mreže, 
igrice... Industrija seksa i zaborava, to jest zabave, cvjeta. 


U takvom okruženju i sa takvim (kolektivnim) stanjem uma, 
ni oni koji su “jednom nogom u grobu? ne žele da razmišljaju 
o teškim temama i da se opterećuju preispitivanjem svojih pri- 

oriteta. U odnosu na smrt, ako nekad i “nalete na nju, mnogi 
su lakomisleni: “Svi ćemo tamo...?, “To je prirodna stvar, bi- 
će sve u redu“. 


Poput našeg ribara, shvataju da je život kratak, pa kažu: “Že- 
lim živjeti 1 uživati dok mogu, a o svemu ostalom ću misliti 
kad bude trebalo. Pročitaću. O tome govore serije i religije, a 
postoje i naučna istraživanja." I stvarno postoje, 1 sve je to li- 
jepo — sve dok nas stvarnost žestoko ne prodrma smrću drage, 
bliske osobe, ili najavom neke teže bolesti. Možete li opisati 
strah koji vam se tada “uvuče pod kožu“? Ne, jer upravo iz 
tog straha izbjegavamo razgovor, ili misli o smrti, ali što više 
ćutimo (i starimo) ona je sve strašnija, podmuklija i prisutnija. 


Zemlja je zato dom milijardi “vjernika koji diplaju o Bogu, 
moralu, ljubavi, “vječnom životu, besmrtnoj duši, ali istovre- 
meno žele i seks, slavu, novac, skupe automobile, velike kuće, 
nakit... Svi vjeruju u (novi) život poslije smrti, ali se grčevito 
drže za ovaj što ga “žive". Smrt se ne pominje, odnosno pori- 
če se. Živimo kao da nikad nećemo umrijeti. 


Rezultat je svuda očigledan: zbunjenost, glupost, prestravlje- 
nost, neznavenost... zamaskirana “duhovnošću? ili skrušenim 
facama u crkvama, psihološkom analizom mentalnog otpada u 
umu, filozofskom razradom izmišljotina, osionošću, sujetom, 
razonodom, vještačkim sisama i guzicama... 


Izgleda da smo se izgubili. ...Da smo nekad davno, na nekoj 
raskrsnici pogrešno skrenuli. 

I 


ŽIVOT, SMRT I “REZERVNE? 
VARIJANTE 

Pod izrazom “život poslije smrti" se ne podrazumijeva nasta- 
vak ovog (tjelesnog) života što ga upravo živimo, nego nešto 
sasvim drugačije: opstanak “besmrtne duše" u jednom od ne- 
koliko različitih scenarija, zavisno od toga u šta neko vjeruje i 
religije kojoj pripada. 


Pojam duše je dio ljudskog nasljeđa starog hiljadama godina. 
U stvari, staro je onoliko koliko 1 svjesni strah od smrti, ili po- 
javljivanje mrtvih u snovima živih. Ovo drugo je vjerovatno i 
najvažnija “stavka" koja je u većini ranih, a onda i današnjih 
religija proizvela vjerovanje da smrt čovjeka nije i kraj njego- 
vog bivstvovanja u nekoj novoj ravni — da postoji zagrobni ži- 
vot. Sahrane, obredi 1 običaji koji se obavljaju po smrti neke 
osobe su direktna posljedica tog vjerovanja. 


Tako se strah od smrti s jedne strane ublažavao jer je teorija 
(tj. vjera) potirala ideju o prestanku života, a s druge strane se 
i povećavao, jer je praksa stalno održavala neizvjesnost oko 
realnosti “onog" svijeta. 


Ali, vremenom je to prvobitno i naivno vjerovanje u dalji raz- 
voj lične svijesti (u kakvom-takvom tijelu) poslije smrti pobo- 
ljšavano, osnaživano saznanjima, idejama, iskustvima pojedi- 
naca... i pretvoreno je u dogmu. Danas iza nje stoje sve velike 
svjetske religije, mnogi filozofi, psiholozi, filmske kompanije 
i jedan broj “akademskih građana" s titulama “doktora — ne 
treba ih zvati naučnicima jer oni to nijesu. 

DUŠA...? 


U Indiji je već hiljadama godina “u opticaju" sljedeća defini- 
cija: “Duša se nikada ne rađa, niti umire. Jednom postojeća ne 
prestaje da postoji. Nerođena je, vječna, neumiruća 1 prvobit- 
na. Nije ubijena kad je tijelo ubijeno." (Bhagavad Gita, Il: 20) 


Jedan od onih koji su u staroj Grčkoj (dijelom) prihvatili ovaj 
opis bio je i Platon. Po njemu, “Duša ne samo da nadživljava 
smrt, nego postoji i prije rođenja. Boravila je u nebrojenim ti- 
jelima, vidjela je sve stvari i stoga posjeduje znanje o svemu 
... Budući da je duša privremeno smještena u tijelu, njena vi- 
zija istine može da bude zamagljena i (ona može) pogrešno 
sebe da smatra tijelom, što vodi nastanku straha od smrti koji 
opterećuje većinu ljudi. 


Mnogo godina kasnije, hrišćanski učenjaci i filozofi su odba- 
cili teoriju o “nebrojenim tijelima" i ustanovili da je duša “po 
prirodi bestjelesna, nematerijalna, bez posebne lokacije"; slo- 
bodna, sveprisutna, beskonačna, iznad svakog zakona.... Ona 
je “dio Boga"; “živa suština inteligencije" i “mikrokosmički 
nosilac života". 


Ali šta je, zapravo, duša? 


Na osnovu citiranih zapisa, zaključuje se da je riječ o nečemu 
što je prilično teško objasniti i utvrditi šta tačno obuhvata, ali 
ipak, većina religioznih ljudi se slaže da je: “Duša živo sušta- 
stvo (to jest suština čovjeka, ali ne i sam čovjek kao tjelesno 
biće)..., razumna je i umna (mislena)..., koristi tijelo kao oru- 
đe 1 daje mu život, uzrastanje, osjećanje..., obdarena je voljom 
i delanjem (energijom), stvorena je i sklona promjeni i sve je 
to primila od blagodati Stvoritelja..." (Jovan Damaskin, Tačno iz- 
laganje pravoslavne vjere) 


“Hrišćanska" duša, dakle, nije vječna zbog toga što je stvore- 
na, ali postaje besmrtna po božjoj volji. “Duša može da umre, 

ali ne kao tijelo. Ona, kada umire kroz grijeh, biva lišena du- 
hovne svjetlosti, radosti i blaženstva, ali se ne raspada niti bi- 
va uništena, nego ostaje u stanju mraka, patnje i stradanja." 
Isto tako, čovjekova besmrtnost nije zasnovana (isključivo) na 
besmrtnosti duše nego na vaskrsenju Hristovom i konačnom 
vaskrsenju tijela. 


Na dušu ne utiču bolesti, povrede i sve ostale stvari koje utiču 
na ljudski organizam. Ona je “nosilac" pojedinačne svijesti, a 
njen “oblik? 1 ličnost se poklapaju sa oblikom i ličnošću mate- 
rijalnog tijela — što pokazuju brojna “posmrtna" iskustva. 


Nešto drugačiji pristup (ali opet, sve u zavisnosti od tačke gle- 
dišta) ovoj temi imaju psiholozi. Jedna od reprezentativnijih 
odrednica je ova: “Duša je jedinstvo svih psihičkih djelatnosti 
i kao takva je autonomna i nezavisna u svojoj aktivnosti." In- 
teligencija, volja, mašta, pažnja, emocije, vezanost, odbojnost, 
pamćenje, razumijevanje, parapsihološke sposobnosti, snovi... 
— sve to pripada duši, i samo su razna imena za njene mogu- 
ćnosti i funkcije. 


Ideju o nematerijalnoj, besmrtnoj duši je prihvatao, a i danas 
je prihvata, i dio ljudi koji se bave prirodnim naukama. Svaki 
od njih je, iz svog ugla, pokušao da ovoj “pojavi? da i naučno 
utemeljenje. Tako je, na primjer, astronom Kamil Flamarion u 
prvoj četvrtini XX vijeka napisao da: “Duša postoji kao lično 
biće. Ona nadživljava smrt svog tjelesnog organizma jer je be- 
smrtna. Sveopšta i čvrsta vjera čovječanstva u besmrtnost, već 
dokazana filozofijom, može biti uspješno dokazana i prirod- 
nim naukama. 


Smrću tijela naša duša produžava svoje postojanje u drugom, 
zagrobnom životu. Ako bi duša bila samo proizvod mozga, na 
koji bi onda način u mozgu bilo moguće znanje o jedinstvu 
naše ličnosti koje nas ne napušta od djetinjstva do starosti, 
kada je naučno dokazano da se svi atomi našeg tijela potpuno 
izmijene u toku jednog perioda od 7 godina.? 

Međutim, iskreni naučnici (koji se ne dodvoravaju neukoj ve- 
ćini, ne traže slavu i ne koketiraju sa ““duhovnošću') uopšte ne 
upotrebljavaju termin “duša", ne zaboravljaju osnovna znanja 
i ne fantaziraju o nekom “nematerijalnom entitetu? koji stvara 
tijelo i njime upravlja. 


Jedan od prvih negatora nematerijalnosti i besmrtnosti bio je 
Epikur (342-270 p.n.e.), a slično je mislio i Nikola Tesla koji 
je u februaru 1937. rekao: 


“Ljudsko biće nije izuzetak u prirodnom poretku stvari. Čov- 
jek je kao 1 univerzum, mašina. Ništa ne dopire do našeg uma, 
niti utiče na naše djelovanje, posredno ili neposredno, a da 
nije odgovor na poruke koje čulima primamo iz spoljašnje 
sredine. Zbog sličnosti naše građe i naše okoline, svi slično 
odgovaramo na slične uticaje, a preko naših reakcija dolazimo 
do razumijevanja. Tokom svih ovih vjekova, razvijali su se 
beskonačno složeni mehanizmi, ali ono što zovemo “duša? ili 
“duh? nije ništa više od zbira svih funkcija tijela. Kada ove 
funkcije nestanu, nestaje i “duša', ili “duh'.? 


Slično je i danas. I dalje imamo i “Tesle? 1 “Flamarione". Ma- 
gla koja obavija “ono što zovemo duša" uporno opstaje, upr- 
kos brojnim otkrićima do kojih se došlo proteklih decenija. 


' Riječi “nematerijalno? i “entitet? ne mogu da stoje jedna do druge jer 
jedna drugu isključuju — ako je nešto “entitet" onda to nešto mora biti 
materijalno. I obratno, “nematerijalno" ne može biti entitet. 

Hrišćanstvo i život poslije smrti 


Biblija, kao glavni izvor mudrosti i znanja za sve hrišćane, ne 
nudi jasan odgovor, ili barem ne osobama koje pamte ono što 
pročitaju u njenim raznim djelovima. Kao 1 kad je riječ o broj- 
nim drugim egzistencijalnim, moralnim, ili uopšte ljudskim 
pitanjima postavljanim tokom vremena, u istoj knjizi (tačnije, 
kako ime kaže, knjigama) možete naći argumente, ili pasuse 
koji će podržati, ili negirati ono što zastupate. Na primjer, kad 
je život poslije smrti u pitanju, imate ovo: “...Jer živi znaju da 
će umrijeti, a mrtvi ne znaju ništa niti im ima plate... Sve što 
ti dođe na ruku da činiš, čini po mogućnosti svojoj, jer nema 
rada ni mišljenja ni znanja ni mudrosti u grobu u koji ideš.? 
(Knjiga propovjednikova, 9:5,10) 

Ali takođe 1 ovo: “A kad umrije siromah (Lazar), odnesoše ga 
anđeli u naručje Avraamovo; i umrije bogat i zakopaše ga. I u 
paklu kad bješe u mukama podiže oči svoje i ugleda Avraama 
i Lazara u naručju njegovu. (Luka, 16:22, 23) 


Prvi hrišćani su navodno prihvatali i učenje o reinkarnaciji, ali 
je ono ubrzo odbačeno. Ogromna većina ovih današnjih (kao i 
muslimana) vjeruje da duša poslije smrti odlazi direktno Bogu 
— u raj (kako bi se jednog dana opet ujedinila s vaskrslim tije- 
lom), ili u pakao (da bi tamo patila u vječnom ognju i drugim 
mukama). 


Pored raja i pakla, katolici još imaju 1 čistilište, a do 2007. go- 
dine je postojao i limbo, kao mjesto u koje su išle duše nekr- 
štenih mučenika rođenih i umrlih prije Hrista, kao i duše djece 
koja su umrla prije nego su krštena. (No comment.) 


Pravoslavno hrišćansko “iskustvo" o drugom, ili onom svijetu 
govori da smrt nije kraj čovjekovog života već samo početak 
novog stanja ljudske ličnosti koja produžava da postoji odvo- 
jena od tijela. Sudbina ličnosti zavisi od toga kako se ona 
odnosila prema sopstvenoj smrti i pripremala se za nju. 

“Smrt je međa koja ograničava vrijeme podviga za čovjeka i 
na kojoj počinje vrijeme otplaćivanja... Nakon smrti nije mo- 
guće ni pokajanje, ni ispravljanje života." (Mitropolit Makarije 
Moskovski) 

A evo kako po pravoslavnom vjerovanju počinje život poslije 
smrti: “Kada duša napusti tijelo pristupaju joj anđeli da je 
prate, a sile tame je presreću želeći da je zadrže i ispituju je ne 
bi li u njoj našli nešto svoje." Time je označen čas privreme- 
nog suda iza koga duše pravednih prebivaju u svjetlosti, miru 
i predokušanju vječnog blaženstva, a duše grešnika u sasvim 
suprotnom stanju. (Posmrtna iskustva u svjetlosti pravoslavlja.) 


Poslije posljednjeg (Strašnog) suda i vaskrsenja koje će se de- 
siti “na kraju dana" tijela umrlih ljudi će opet oživjeti, to jest 
sjediniti se sa svojim dušama te postati duhovna i besmrtna. 
Tada će “platu prema djelima" primiti cjelovit čovjek. 

Novija istraživanja 

Tokom dvadesetog vijeka, u zapadnom, hrišćanskom svijetu 
(pogotvo u SAD) pojavili su se i nešto drugačiji “tonovi. Ob- 
javljen je niz knjiga čiji su autori bili psihijatri, parapsiholozi, 
ljekari: Hans Holzer (Hans Holzer), Rejmond Mudi (Raymond 
Moody), Elizabet Kibler-Ros (Elisabeth Kiibler-Ross)... U njima su 
opisana i komentarisana razna paranormalna stanja, pa “po- 
smrtna i vantjelesna iskustva povratnika iz kliničke smrti", ali 
i lični kontakti sa duhovima preminulih. 

Najvažniji zaključci Mudijevih istraživanja bili su “da se smr- 
ti ne treba bojati" jer “nema suda, ni pakla“. Iako su navedena 
određena loša sjećanja, velika većina ispitanika je kasnije iz- 
javila da se “više ne boji smrti", a zabilježeni iskazi pokazuju 
da je “umiranje bolno, ali da je sama smrt... spokojan doga- 
đaj, bez bola i straha." U većini slučajeva “svjetlosno biće" ni 
na najgrešnija djela “ne reaguje sa gnjevom 1 bijesom, već pri- 
je sa razumijevanjem“. ... “Svi imaju osjećaj cjelovitosti, bog 
ne osuđuje, to čini čovjek". 


Smrt je, kako u knjizi dr Kibler-Ros piše, “bezbolan prelazak 
u više stanje svijesti, u kome produžavate da opažate i shvata- 
te, smijete se... Jedino što ste izgubili je ono što vam više nije 
potrebno, a to je vaše fizičko tijelo." (Ali zato umjesto njega 

ipak imate neko “duhovno"', “astralno", “nematerijalno"...) 


Za dr Mudija, smisao zemaljskog života, kao i života poslije 
smrti, je razvitak duše — neograničeni proces “rasta u ljubavi, 

razumijevanju" i “samorealizaciji", što je i konačni cilj. 


Dakle, “razvitak duše, naročito u pogledu duševnih svojstava 
ljubavi i znanja, ne završava se smrću." 

Hindu i budističko učenje o reinkarnaciji 


Po joga filozofiji smrt postoji samo u neznanju. Ona je iluzija 
jer niti umire duša, niti svijest. Tijelo umire, ali opet, u stvari 
samo mijenja oblik zato što se elementi rastavljaju i ponovo 
sastavljaju. Zapravo, ispada da postoje dva oblika života — je- 
dan od rođenja do smrti tijela, i drugi od smrti tijela do novog 
rođenja. Duša je odvojeni, ali 1 istovjetni dio apsoluta, kosmi- 
čke svijesti, ili boga. Ljudski život je samo jedan u nizu, a 
razlog zbog kog duša ide iz jednog u drugo tijelo je težnja za 
ponovnim ujedinjenjem sa apsolutom/bogom/kosmičkom svi- 
ješću. Na tom putu pojedinačna iskra života/duša doživljava 
evoluciju svijesti: zahvaljujući promjenama tijela prikuplja is- 
kustva, uči — sve dok ne stekne vrhunsko znanje i spozna is- 
tinu. Promjena, ili putovanje se završava kad duša shvati da je 
jedno/isto sa apsolutom. 


Iako se duša nalazi u svemu živom, samo ljudsko tijelo može 
da obezbijedi relativno brzo napredovanje svijesti koje na kra- 
ju rezultira prelaskom ljudskog bića na višu razvojnu stepeni- 
cu — čovjek postaje svetac a njegova duša završava putovanje. 
Svetaca je, ipak, malo pa se rađanje najčešće ponavlja i milio- 
nima godina. 


Zbivanja poslije smrti hindusi opisuju otprilike ovako: kad 
duša napušti fizičko tijelo cjelokupna memorija od prapočet- 
ka, sve emotivne i mentalne funkcije putuju sa njom i tada joj 
sve postaje dostupno — tada duša sve zna. To znanje nije “u 
fizičkom obliku, nego u vibracijama" i čuva se u “našim" dru- 
gim tijelima: “astralnom' i, od njega još suptilnijem, “kauzal- 

nom . 


Astralno tijelo se sastoji od istih elemenata kao i fizičko, ali 
su oni u finijem obliku. Ono je nedostupno čulima i instrume- 
ntima, ali i dalje predstavlja nekakav materijalno-energetski 
omotač oko duše. Biće u astralu se svega sjeća, ali nema oru- 
đa pomoću kojih može da mijenja svoju sudbinu, ili da “radi". 

Nasuprot tome, kad duša uđe u ljudsko tijelo, ili: “zaodijene 
se materijom u trenutku spajanja muške i ženske jajne ćelije", 
može puno da uradi, ali sam čovjek gubi svijest o svrsi i cilju 
života. Gubi i znanje da je njegov život samo jedan u nizu. ... 
Javlja se strah od smrti. 


Na pitanje zašto je to tako, joga odgovara da do “blokade" 
dolazi zato što sjećanje na prošle živote može da bude bolno, 
ili da bude kočnica za obavljanje “posla zarad kog smo se ro- 
dili 1 dobili instrumente za delanje na karmi". (No comment.) 


A šta je karma?! Najkraće rečeno, to je djelatnost, zakon uzro- 
ka i posljedice. “Duša putuje u onaj svijet (tj. tijelo) u koji je 
oduvaju vjetrovi njene vlastite karme". 


Uzrok sreće, ili nesreće u novom životu je u onom kauzalnom 
tijelu koje nosi karme. Ono slijedi želje, a želje nose astralno 
tijelo, što znači da reinkarnaciju određuje “žeđ", ili dobra i 
loša djela, misli, riječi... Sljedstveno tome, duša ide u svjetlo- 
st ili tamu, u bolji ili lošiji novi život. 

Slično učenje o reinkarnaciji imaju i budisti, tibetanski naro- 
čito, iako oni ne vjeruju u “nezavisan i nepromjenljiv entitet 
kao što je duša, ili ego koji nadživljava tjelesnu smrt. Kon- 
tinuitet između života nije omogućen nekim entitetom, već 
najsuptilnijim nivoima svijesti... Sukcesivna postojanja u nizu 
rođenja nisu kao perle u niski, povezane koncem “duše? koji 
prolazi kroz perle; naprotiv, niz je kao kockice naslagane 
jedna na drugu... Između kockica ne postoji identitet, nego 
kontinuitet." (Dalaj Lama u Tibetanskoj knjizi života i smrti) 

Dokazi za život poslije smrti? 


Pošteno rečeno, ozbiljno govoriti o dokazima za život poslije 
smrti je neozbiljno jer su sve tvrdnje i pretpostavke praktično 
neprovjerljive. Može se “raspravljati samo o onome što se u 
filozofskim, psihološkim, religioznim i inim zainteresovanim 
krugovima smatra nekom posrednom potvrdom. 


Osnovni “dokaz? je to što se u svim religijama i mitovima na- 
lazi vjerovanje da se život ne završava smrću. Vremenom se 
to vjerovanje izdiferenciralo u dva glavna pravca: 


a) objašnjenje života nakon smrti putem reinkarnacije, ili 
seljenja duše/lične svijesti; 


b) ideja da se svjesni život poslije smrti nastavlja u “bes- 
tjelesnom", “duhovnom", ili “astralnom" obliku. 


Iza oba ova pravca danas stoje religije i pojedinci sa naučnim 
titulama, ali uglavnom su to psiholozi, filozofi 1 ljekari iz Sje- 
dinjenih Američkih (ali i ostalih) Država. 


Drugi “dokaz" je dobijen na osnovu njihovih istraživanja. Sa- 
da već postoji obimna literatura o svjedočanstvima osoba koje 
su imale vizije “iz prošlosti", ili su do detalja opisivale “pret- 
hodne živote“, a tu su i studije u kojima su obrađeni “bliski 
susreti sa smrću" i iskustva “klinički mrtvih" pacijenata. 


Kao jedan od dokaza “u korist reinkarnacije" navode se i pri- 
mjeri djece sa čudesnim talentima za umjetnost, matematiku, 
jezike — što se pripisuje njihovom razvoju u ranijim životima. 


I, napokon, na televiziji i YouTube-u stalno gledamo dokume- 
ntarne serije, emisije 1 filmove o “medijumima" koji ovako, ili 
onako stupaju u kontakt s mrtvima, o iskustvima/susretima s 
duhovima, o ljudima sa paranormalnim sposobnostima, kao 1 
o brojnim drugim, manje ili više sličnim i, naravno “neobjaš- 
njivim" događajima... Sve su to za nekoga dokazi da nešto 
“na drugoj strani" postoji. 


ŽI 


Komentar: 


O svemu što ste pročitali u ovom prvom poglavlju će biti de- 
taljno riječi u nastavku knjige. Ipak, vrijeme je da se istaknu 
sljedeće činjenice: 

Mi smo “osuđeni" da živimo na ovoj planeti i, ukoliko želimo 
da se uklopimo, ili budemo “funkcionalni dio nekog društva“, 
obavezno moramo i da mislimo i da se ponašamo na određeni, 
u našoj sredini, većinski prihvaćen način. Taj obrazac mišlje- 
nja i ponašanja je do detalja razrađen 1 prenosi se preko vaspi- 
tanja, sistema obrazovanja, religije... Čitamo knjige, tekstove 
na Internetu, slušamo stručnjake i, naizgled, dobijamo odgo- 
vore na sva pitanja. Tako je odvajkada (samo bez Interneta &) 
i svuda. 


I tačno je, ti odgovori nam zaista pomažu da postanemo dobro 
prilagođeni pedagog, umjetnik, vjernik, doktor nečega, pop... 
Međutim, ovo nam je prećutano: ako iskreno želimo da nešto 
saznamo 0 svijesti, životu, smrti, “Bogu... sve te informacije 
koje smo učenjem pokupili i usvojili su sasvim beskorisne. 


S njima se sudnji dan ne čeka. S njima se od njega bježi. 


Prosto, KAD JE OSNOVA VAŠEG “ZNANJA", ili onoga što 
tvrdite slaba, ili POGREŠNA, vi možete na nju dodavati mi- 
lijarde i milijarde novih podataka i razvijati vaše ideje/uvjere- 
nja do beskonačnosti, misleći da nešto znate, ali ovo je surova 
(divna) i otrežnjujuća istina: ISVO TO VAŠE NAKNADNO 
ZNANJE JE TAKOĐE POGREŠNO. 


Pred nama je, dakle, veliki posao. Potrebno je napasti pogre- 
šno znanje iz više pravaca, doći do izvornog, pravog znanja, a 
onda se zajedno s njim vratiti nazad. 

VIĐENJA STVARNOSTI 


Čini se da je razvoj čovječanstva od samog nastanka vrste 
proticao u neprekidnom konfliktu dva suprotstavljena sistema 
mišljenja. Jednom, oličenom u ljudima koji ovako, ili onako 
dođu do određenih zapažanja (ne nužno i ispravnih) i onda ta 
“znanja konzervirana prenose s generacije na generaciju kao 
jedinu istinu; i drugom, zasnovanom na stalnoj spoznaji, kre- 
tanju i relativnosti. 


U korjenu sukoba se, između ostalog, nalazi i dilema o porije- 
klu svemira i života, odnosno, pitanje da li su nastali božjom 
voljom/stvaranjem (kreacionisti), ili nekako drugačije, to jest 
samostalno (evolucionisti). 


Od toga koji odgovor osoba usvoji, ili joj se više “sviđa", za- 
visi i njeno viđenje života, smrti i “onoga" poslije smrti. 


Međutim, u posljednjih stotinjak godina došlo je do izvjesnih 
promjena pa granice između ovih “klubova" više nijesu toliko 
stabilne, a kako govorimo o ljudima, po prirodi nestabilnim 
stvorenjima, nerijetko se dešava da pojedinci “igraju za oba ti- 
ma". Tako, eto, danas imamo fizičare i biologe “mistike", pa 
evolucioniste dogmate, a i kreacioniste koji, donekle primje- 
njujući naučnu metodologiju i naučna otkrića, pokušavaju da 
dokažu svoje religiozne pretpostavke. 


Istraživanja vezana za nastanak ove knjige, tokom kojih su 
korišćeni literatura, video snimci, debate... i jednih i drugih, 
pokazala su da sukobljene strane ne znaju odgovore, ali se 
ponašaju kao advokati čiji je posao da odbrane/oslobode svog 
klijenta ne mareći za pravdu. 

Znači, ja sam teista, ti ateista, on je agnostik..., a zajedničko 
nam je to što svoja opredjeljenja “izvlačimo“ iz neznanja (ili 
ljepše rečeno, manje ili više suvislih ličnih mišljenja), stim što 
ovaj potonji to makar priznaje. I bilo bi dobro kad bi tu bio 

kraj — kad bi neznavenost bila ograničena samo na područje 
vjerovanja i nevjerovanja. Na nesreću, nije tako. Obrazovanje 
i vaspitanje su odavno postali obični kalupi za “štancovanje" 
sujetnih, epizodnih glumaca koji izgovaraju memorisane reče- 
nice ubijeđeni da su ih oni lično napisali. ...Da nešto znaju. 


Đaci i studenti u školama ne uče da gledaju stvarnost, nego da 
u nju ubacaju (a onda i prepoznaju) djeliće za koje im je reče- 
no da su važni za njihov (programirani) mentalni sklop. 


Podmuklo i neosjetno, neznanje je pretvoreno u “znanje? koje 
se uvuklo u sve pore društva. Nije ni čudo što niko ne prim- 
jećuje ništa neobično kad neko nadugo i naširoko objašnjava 
ništavilo, analizira “posmrtno iskustvo" žive osobe, piše pjes- 
mu 0 tišini, ili knjigu “Putovanje u središte srca"... 


A to, nažalost, rade i oni sa religioznim i nereligioznim pogle- 
dom na svijet. 


Dakle, uzrok za “gore navedeno" je nešto treće, zajedničko, a 
definisano je prvim od tri početna stava koja će odrediti “dalji 
tok rasprave": 


- I vjernici i nevjernici su robovi, ili žrtve pogrešnog znanja. 
Moglo bi se raspravljati o tome čija je zabluda veća, ali, u su- 
štini, sve se svodi na to da je korjen zablude isti. 


- Religija nije izvor neznanja i nerazumijevanja. Ona je proiz- 
vod tih stvari. A neznanje i nerazumijevanje ateista omoguća- 
vaju njen opstanak i vladavinu. 


- Nije problem u tome da li su kosmos i život nastali kao po- 
sljedica intervencije sa strane, ili ne, nego u tome što kreacio- 
nističko stanovište nije rezultat slobodnog procesa otkrivanja 
i saznanja — stvoreno je sa unaprijed zadatim ciljem: da se do- 
kaže tačnost biblijskih navoda o Postanju. Za svaku razumnu 
osobu, to bi trebalo da je dovoljan razlog da mu pristupi s po- 
dozrenjem. 

Polazne tačke i putevi 


U ovom trenutku (navoditi sat i minut nema smisla jer je vri- 
jeme relativna stvar), u gradu Bombaj, u državi Indiji, na pla- 
neti Zemlji, začeta su 3 nova ljudska života. 

Da li će njihovi životi imati isti tok? Da li će svi imati iste 
sposobnosti i pogodnosti? Da li će osnovne crte njihove lično- 
sti biti istovjetne? Da li će svi doživjeti da se rode? 


Pretpostavimo sada da prolaznici na ulici odgovaraju na po- 
stavljena pitanja. Izvjesno je da će prva tri odgovora biti “ne", 
a da će posljednji glasiti “ne znam". 


Ipak, ako bi ih neko kasnije upitao: “Vjerujete li u uticaj nebe- 
skih tijela na život, ili na sudbinu čovjeka?", izvjesno je da će 
znatan broj odgovoriti: “da", 1 sigurno će kao dokaz navoditi 
činjenicu da Mjesec, recimo, upravlja vodama na Zemlji; da 
se čovjek sastoji od toliko i toliko procenata vode; da biljke i 
životinje mijenjaju ponašanje pod njegovim uticajem... Zatim, 
tu su još i Sunce, pa Venera, Saturn, Pluton, Šilja... i svi oni, 
zajedno i(li) pojedinačno, stvaraju čovjekovu sudbinu. Zato i 
postoje horoskopi i astrolozi koji otkrivaju našu već “zacrtanu 
budućnost" koja ima veze s položajem zvijezda u “momentu? 
rođenji a jer, bez sumnje, malo ko zna precizno u sekund kad je 
začet. 


Dalje, i sam mogu da navedem nekoliko načina na koje Sunce 
upravlja životom na Zemlji 1 utiče na ponašanje čovjeka: dan 1 
noć, godišnja doba (vrijeme za sjetvu i žetvu), osjećaj ugod- 
nosti na idealnoj temperaturi; nervoza i napetost zbog vrućine 
i znojenja; bolesno stanje usljed sunčanice; zabrinutost zbog 
dugotrajne suše... 


* Datum i čas rođenja, koji se uzimaju kao polazna tačka za pravljenje 
horoskopa ne predstavljaju i trenutak početka našeg života. To je samo 
vrijeme kad smo jedno okruženje zamijenili drugim. To istovremeno znači 
i da je svaki horoskop u startu pogrešan. 

Ali nešto ne mogu da smislim nijedan način na koji je to isto 
Sunce ikad moglo da odredi da li će se neko oženiti ili udati, 
imati dvoje ili četvoro djece, postati zidar, ili vlasnik fabrike 
za preradu drveta... 


Čovjek, kao i ostale životinje, većinom nesvjesno i polusvje- 
sno reaguje na nadražaje iz okoline, ali može biti i potpuno 
svjestan mnogih upliva na svoj život, pa i onih “odozgo. Ta- 
ko su, vremenom, pametni ljudi preko svog, ili tuđeg iskustva 
stekli znanje da se neka spoljna djelovanja mogu predvidjeti i 
spriječiti, a da se ona koja su usmjerena na naš mentalni život 
mogu dokončati, ili se dokončavaju kad ih postanemo svjesni 
— kad saznamo šta i kako Mjesec “radi'', njegova moć nestaje. 


Slično je i sa nekim drugim “napadima. Na primjer, uvrjed- 
ljive riječi, ili gestovi su “ubojito oružje“ sve dok osoba kojoj 
su upućeni ne shvati da se njima “puca" u/na pogrešnu metu. 


Svaka crkvena relikvija, ili “magični" kamen koji tobože ima 
“moć? da liječi, dobija tu moć zahvaljujući umu i njegovoj us- 
mjerenosti, ili drugačije rečeno, vjeri /(auto)sugestiji/. Da nije 
tako, onda bi dio nečijeg mrtvog tijela, ili lijepo oblikovani 
kristal imali isti efekat na sve ljude, bez obzira na jačinu nji- 
hove vjere — kao i kad je u pitanju neki antibiotik. 


Um je taj koji daje, ili oduzima snagu stvarima oko nas — ka- 
men je kamen, a dva ukrštena parčeta drveta su dva ukrštena 
parčeta drveta, sve dok im mi ne damo posebno, simboličko 
značenje, a samim tim i važnost. Tada kamen postaje “lijek*, 
a dva ukrštena parčeta drveta zaštitni znak jedne religije, ali (i 
dalje) samo u našem umu !! 


Kad se prepuštamo svakojakim uticajima i ne umijemo da ih 
objasnimo (to jest ne znamo šta se/zašto se nešto dešava), ili 
kad sami proizvodimo uslove za koje iz neznanja, ili navike 
mislimo da dolaze spolja, normalno je da ćemo im biti podlo- 
žni i da će oni djelovati. Mozak ih uzima zdravo za gotovo. 

Od toga kako pristupamo okruženju, ili nekoj nedaći, te sa ko- 
liko osjećanja, predrasuda i znanja ulazimo u taj posao, zavisi 
i koliko jasno ćemo vidjeti to što gledamo, a zatim i naš kom- 
pletan način mišljenja. 


“Programirani" put 


Ako postupak saznavanja i objašnjavanja svemira, života, svi- 
jesti... započnemo od sopstvenih nazora i opšteg obrazovanja 
kao mjerila svih stvari, velike su šanse da ćemo zalutati, ali i 
s(p)retno se izvući tako što ćemo iznenada pronaći, ili izmisli- 
ti, “(ne)poznatog počinioca" koji stoji iza svega i koga obično 
nazivaju Bog. To je sasvim logična posljedica neprestanog 
psihičkog drilovanja kojem je ogromna većina Zemljana izlo- 
žena od najranijeg djetinjstva. 


Govore nam da je univerzum stvoren zbog čovjeka i da smo 
mi “oči i uši" svemoćnog boga — preko nas on postaje svjes- 
tan sebe. Učimo da maštamo i emotivno doživljavamo svijet, 
da sudimo, da nam se dopada, ili ne dopada... Od početka nas 
“šteluju" da vjerujemo u bajke, iskrivljujemo stvarnost i bježi- 
mo od istine i znanja — da gajimo iluzije i živimo u stalnom 
sukobu sa sobom i okolinom. 


Zato pjesnici i “mislioci" traže i pokušavaju da nađu smisao u 
svemu, pitajući se: “Zašto drvo raste?" Zašto je nešto takvo 
kakvo je; u čemu je smisao toga? Ako se tome dodaju osjeća- 
nja, predrasude, neznanje, uslovljenost, mašta — bor više nije 
bor, pas prestaje da bude pas i biva simbol nečega ili za nešto. 


Kad nešto posmatramo pod dejstvom navedenih faktora nikad 
nije dovoljno da prosto uvidimo da ćelija funkcioniše tako 1 
tako; da kukavica (ptica) radi to 1 to... Iza toga mora biti nešto 
više! I ubrzo presuđujemo da kukavica “ne zna zašto ubaca 
svoja jaja u tuđa gnijezda — to joj je zapisano već u zametku*, 
ona je tako “podešena od strane inteligentnog kreatora“. 

Na kraju, to postaje matrica i tako dolazite do “spoznaje" da 
je sve živo (1 neživo) dio nekog skrivenog, “velikog dizajna? 
— izraz nečije kreativnosti, ili volje. 


Odgovor koji smo htjeli smo i dobili, ali i dalje nemamo poj- 
ma ni o čemu! Eto kako je rođen čitav niz teorija i “viđenja? 
stvarnosti nazvan “Viši plan". Božji “master plan"! 


Programiranom umu je potpuno normalno da i sve što biljke, 
insekti, životinje, ili ljudi rade bude programirano. Svo njiho- 
vo prilagođavanje i mijenjanje je, prema tome, samo rezultat, 
ili dio globalnog, umnog projekta iz pozadine. Jedan profesi- 
onalni filozof je u svojoj knjizi Bog je stvorio život (izuzetan 
primjer visokoparnog mlaćenja prazne slame) nesvjesno, ali 
savršeno razotkrio srž problema. Opisavši “idealitet matema- 
tičkih proporcija" 1 ljepotu leptirovih krila, zaključio je ovo: 
“Ne vidjeti u tom činu remek djelo božjeg uma, nego bezličnu 
hemiju nukleinskih kiselina i proteinskih tvorevina, odista je 
više nego sramno za čovjekovu inteligenciju.? 


Zaista, um naviknut na prosuđivanje, maštanje i “lajkovanje", 
a zatim i zanesen uslovljenim, izmišljenim znanjem neće biti 
zadovoljan onim što vidi, što je i nepobitno dokazano, pa će, u 
skladu s navikom i taštinom, i izvesti takav zaključak, ali um 
oslobođen svega toga će jednostavno, kao prostu činjenicu, 
prihvatiti to da su leptirova krila nesporan proizvod pomenu- 
tih procesa u njegovom tijelu i neće pjevati ode ni Jehovi, a ni 
Darvinu — jer taj dio još uvijek ne zna. 

Utemeljenost kreacionističkog načina mišljenja (ne i svih nji- 
hovih stavova, ili sudova), može se lako procijeniti. 

Na primjer, da li je ijedno od onih “Kako je nastao/la...?" pi- 
tanja stvarno odgovoreno rečenicom “Bog je to stvorio!"? Da 


li je nepoznanica nastanka svemira 1 života riješena time što je 
na mjesto stvaraoca postavljen “a man in the sky who controls 

everything"? Ako upitate: Kako se pojavio taj super moćni lik 
— ko, ili šta ga je stvorilo?, dobićete odgovor: “Bog je vječan, 
nerođen, neumirući...?, ili “nastao je iz ničega". 


Nažalost, prva tvrdnja za mene ima istu tržišnu vrijednost kao 
i ova: “Elvis Prisli je vječan, nerođen, neumirući...". A što se 
druge tiče, oni koji je izgovaraju mogli bi da razmisle o slje- 
dećem: Ako već vjerujete da je Bog mogao “nastati sam od 
sebe, ni iz čega“, zašto ste toliko ubijeđeni da nijesu mogli i 
materija i život?! 


U svim kreacionističkim knjigama preovladava jedan prilično 
neobičan model rada i rezonovanja. Evo nekoliko citata: 


“Svemir u kom živimo je tajna. On je čudo božijeg stvaranja.? 
“Ljudski govor je tajna, to je božanski dar, čudo." 


“Do sada nemamo jasno razumijevanje zašto se to (misli se na 
proširenje moždane kore) desilo. Da li je razlog mogao biti taj 
da je čovjek stvoren takav?"... 


Dakle, ne znate mnogo (tačnije, ništa) o tome o čemu pričate, 
ali “znate da je tako stvoreno, da Bog-tvorac stoji iza toga!? 


“Dokazivanje stvaranja, uglavnom, ide ovako: prvo se opiše 
(uz pomoć naučnih saznanja i metoda) određena pojava u sve- 
miru, ili na Zemlji (recimo, neki životni oblik), zatim se izrazi 
divljenje prema skladu, funkcionisanju, ljepoti, ili izgledu tog 
oblika, i na kraju se saopšti: “Sve to ne može biti rezultat pu- 
ke slučajnosti, već je to dokaz da je to djelo inteligentnog, 
svemogućeg tvorca.?! 

Ponovo mi je žao, ali to nije dokaz, nego samo jedan logičan 
život nastao sam od sebe, ali ne mora biti i istinitiji. Evo jedne 
“ilustracije: Nekada davno, Aristotel je vidio dva okrugla ka- 
mena, jedan težak oko dva kilograma i drugi oko 500 grama. 
Zamislio je sliku kako istovremeno baca ta dva kamena sa 

hrama visokog trideset metara i odmah presudio da će teži ka- 
men pasti na zemlju znatno prije lakšeg. Logično, zar ne? 


Međutim, dvadesetak vjekova kasnije, neki Galileo Galilej je 
uzeo u ruke dva kamena različite težine, bacio ih sa prozora 
50-tak metara visoke krive zgrade u Pizi i dokazao da je Ari- 
stotelova pretpostavka pogrešna — oba kamena su istovremeno 
pala na zemlju! 


Naravno, svaki kreacionista koji drži do svog “Ja? i sluša (ali 1 
ne čuje) će odmahnuti rukom na ovakav argument, pokazati 
na bicikl koji se nalazi tu, u blizini, i pitati da li je (da upotri- 
jebim njihovu omiljenu riječ) “slučajno" proizveo sam sebe? 
Ne, nije, isto kao što ni avioni, ni podmornice, ni automobili, 
ni vozovi... nijesu proizveli sami sebe. Mi znamo da ih je na- 
pravio (1 da ih 1 dalje pravi) čovjek. Svakodnevno imamo pri- 
liku da to 1 vidimo. Takođe znamo da su svi ti izumi potekli 
od nekog prvobitnog kamenog/drvenog točka (ili u slične svr- 
he iskorišćenog balvana) i da su postepeno dobili svoje dana- 
šnje oblike. Od prvih (dvo)kolica, preko kočija, automobila na 
paru, pa do vozila na struju. “Iz" kočija su, raznim promjena- 
ma i poboljšanjima, proistekli autobusi, vagoni u vozovima, 
kabine u brodovima, unutrašnjost aviona... Dodavani su od- 
govarajući “organi kako bi se omogućili različiti načini kre- 
tanja, a inspiracija je stalno dolazila iz okruženja — u kreaciji 
su korišćene osobine ptica, riba, insekata... 


U čemu je onda problem? 


Pa, u tome što sve ovo dokazuje evoluciju, a eto, kreacionisti 
tvrde da su drveće, pčele, mačke, majmuni i ljudi stvoreni baš 
onako kako danas izgledaju — evolucije nije bilo! 


Osim toga, koliko je pametno objašnjavati nastanak originala 
(na primjer, neke ptice) pomoću loših kopija (aviona), a isto- 
vremeno nemati nikakvu predstavu o tome kako je original 
nastao? 

A kreacionisti rade upravo to. Ranije citirani filozof u pome- 
nutoj knjizi upoređuje, odnosno izjednačuje nukleinske kise- 
line sa štamparskim slovima, tvrdeći da se one “mogu same 
organizovati i uobličiti" (bez intelektualnog diktata sa strane) 
“taman onoliko koliko se i štamparska slova mogu sama orga- 
nizovati da bi napravila smislen tekst". 


Namjerno, ili ne, previđeno je sljedeće: da bi nukleinske ki- 
sjeline odradile svoj posao, možda im je zbilja neophodan ne- 
ki prvi podsticaj (kakav god bio, i od koga, ili čega dolazio), 
ali se u njihovom daljem radu nikakav uticaj spolja, ili iznutra 
ne može otkriti. Na drugoj strani, štamparska slova gurajte i 
podstičite koliko hoćete, ona vazda ostaju samo “mrtvo slovo 
na papiru"! 


I, na kraju krajeva, zašto se zaboravlja činjenica da je ljudska 
rasa morala da prođe hiljade i hiljade godina (ponovo) evolu- 
cije da bi od nekog polusvjesno izgovorenog zvuka, ili riječi 
došla do prve muzičke note, ili štamparskog slova. 


Život se, ipak, samostalno razvija tako što postupno generiše 
okolinu koja omogućava njegov dalji opstanak i istovremeno 
usklađuje svoje potrebe i sposobnosti sa širom sredinom, us- 
lovima na planeti i prirodnim zakonima. Zakoni mogu, ali ni 
po čemu i ne moraju biti dio predumišljaja ili dirigovanja, ne- 
go prosto proizilaze iz opšteg načina funkcionisanja kosmosa. 
Možemo postaviti kreatora na sami početak, ali valja priznati i 
da ne možemo pokazati, ni dokazati njegovo kasnije djelova- 
nje — što je, složićemo se, očita činjenica u primjeru sa prevo- 
znim sredstvima, ili bilo kojim drugim ljudskim pronalaskom. 


DILJ 


Istina je da “čovjek samim svojim rođenjem postaje tragalac", 
kao što je lijepo rečeno u knjizi Čovječanstvo u potrazi za Bo- 
gom, ali na žalost, istina je i da većina ljudi postepeno gubi taj 
nagon, utapajući se u izdresiranu, tupu gomilu koja ne oprašta 

“iskakanja". Može se reći i da “čovjek svoju energiju nikada 
nije usmeravao isključivo na životne potrepštine. On oduvek 
traga, pipajući traži put, teži za onim što je nedostižno...", ali 
se mora i dodati da se ta tvrdnja odnosi samo na izuzetne po- 
jedince koji su oduvijek bili zastrašujuća manjina u svijetu. 


Dobar primjer: Kad je Kolumbo izrazio svoje ideje španskom 
kralju i kraljici — da li je govorio o “žudnji za nepoznatim“, ili 
je pomenuo neke materijalne koristi koje njihova veličanstva 
mogu imati od njegovog putovanja? Da li su mornari koji su 
mu se pridružili na putu “za Indiju? bili željni da uče i sazna- 
ju, ili su imali neke druge, “opipljivije'" misli u svojim glava- 
ma? I, napokon, kakva je bila reakcija religijskih autoriteta? 


Zapitajmo se i ovo: šta su to novo otkrili “veliki? vjernici bilo 
koje religije? Da li je Isus bio obični vjernik? Ili, Buda? Oni 
su obojica jeretici/otpadnici, prvi od judaizma, a drugi od đai- 
nizma. 

Vjernici ništa ne mijenjaju, oni ne razbijaju iluzije i ne ispra- 
vljaju greške u “svetim spisima" — zato su i vjernici. I baš zato 
naučnik ne može biti slijepi sljedbenik neke religije. 


Da je (bilo) po volji i “znanju? vjernika, svemir i život bi se i 
dalje objašnjavali na isti način kao u VIII, ili XIII vijeku, a 
istraživače bi i dalje mučili, osuđivali i spaljivali — zbog toga 
što žele da saznaju.? 


“Bog" je, zapravo, samo maska za neznanje. Hiljadama godi- 
na se mrak u ljudskom umu zamjenjuje još gušćim mrakom — 


* U tim radnjama su nekako uvijek prednjačili hrišćani. Jedan od prvih 
zabilježenih slučajeva zatiranja naučne, ili drugačije misli desio se 415. 
godine n.e.. Naime, tada je fanatična rulja pobožnih na čelu sa 
aleksandrijskim patrijarhom Ćirilom na putu ka čuvenoj biblioteci presrela 
Hipatiju, ženu naučnika. Odvukli su je sa kočije, strgli joj haljine i 
školjkama odrli kožu. Hipatijini ostaci su spaljeni. Biblioteka je uništena. 
ČIRILO JE POSTAO SVETAC... 

prostim zvukom riječi koju iz navike slušamo, ili izgovaramo 
sa strahopoštovanjem. 


TAO 


(Tao je “put"', kosmički put od haosa ka uređenosti. U njemu 
učestvuju sve stvari. Zakone Tao-a nije uspostavio bog — oni 
su svojstvo same prirode, ili univerzuma.) 


U julu 1998. godine sam imao izuzetnu priliku (ili sreću) da 
sa par prijatelja i suprugom posmatram noćno nebo iznad sela 
Suvodo koje se nalazi na oko 1400 metara nadmorske visine i 
na desetak kilometara od Žabljaka, Crna Gora. U potpunoj ta- 
mi i tišini ležali smo na vrećama za spavanje i očima gutali 
bezbrojan roj svijetlih tačaka, toliko gustih da se jasno mogao 
vidjeti spljošten, ili kako tada rekoh, “kičmenast" oblik galak- 
sije Mlječni put. Prizor veličanstven, ali 1 zastrašujući. 


Živimo na planeti koja zajedno sa još 7-8 drugih kruži oko je- 
dne zvijezde smještene na periferiji jedne galaksije. U toj ga- 
laksiji ima (kažu) više od 100 milijardi zvijezda oko kojih se 
okreću stotine i stotine milijardi planeta i ko zna kakvih sve 
drugih “nebeskih tijela". 

Ta galaksija se kreće kroz neshvatljivo veliki prostor u kome 
su (kažu) i stotine milijardi drugih galaksija i u njima na stoti- 
ne i stotine 1 stotine milijardi zvijezda, planeta... 


Po vjerskom načinu poimanja sve je to stvoreno za nas, tj. za 
čovjeka. “Savršeni red, ljepota i naštimovanost kosmosa", uz 
sva čuda koja vidimo na noćnom nebu, su neoboriv dokaz da 
smo svjedoci remek-djela živog, inteligentnog i svemogućeg 
kreatora/Boga. Šanse da ovakav “savršeni sklop", a potom i 
život na našoj šarenoj kugli nastanu slučajno, sami od sebe, su 
nikakve, ili bar zanemarljive. 

U redu. E sad ponovo pažljivo pročitajte dio teksta u okviru — 
počinje sa “Živimo na planeti...", a završava se sa “zvijezda, 
planeta... 


Zar jedan savršeni životni prostor, stvoren za ljudsku vrstu, ne 
bi trebalo da izgleda ovako: Sunce, planeta Zemlja kruži oko 
njega, možda Mjesec i još (nek? budu) dva pomoćna objekta — 
zvijezde “Sjevernjača i “Južnjača“ — koji su tu da bi se more- 
plovci i putnici na kopnu orjentisali po (vedroj) noći. Nema 
asteroida, meteora, kometa, mega eksplozija u kojima nestaju 
čitavi zvjezdani sistemi, širenja svemira... 


Razmislite i o ovome: Može li biti (kad već pričamo o vjero- 
vatnoći) da je univerzum, ovakav kakav je, u stvari očigledan 
dokaz da je Zemlja ništa drugo do rezultat milijardi i milijardi 
i milijardi (neuspješnih, nasumičnih) “pokušaja " završenih(?) 


jednim (na bliži pogled) problematičnim uspjehom!?* 


Može li biti (iako lično to svakako ne mislim) da je zvjezdano 
nebo samo bezgraničan gubitak vremena, prostora, energije i 
materijala?! 


DL 


Lijepo je u proces spoznaje svijeta, života, sebe... ući s nekim 
romantičnim pretpostavkama i idejama. Lijepo je, ali i besko- 
risno, ukoliko zaista želite nešto da saznate, naravno. Mnogo 
je teže, ali i “isplativije, krenuti od, recimo, činjenice da će 
Zemlja i sve na njoj jednog dana nestati u ognju i pretvoriti se 
u prah i pepeo. 


* Da, tačno je, Zemlja izgleda super “iz vazduha? i na njoj uistinu ima 
rajskih predjela, ali kad se “primaknete" vidite da stvari uopšte nijesu tako 
ružičaste. Da li ste nekad pročitali, ili čuli nešto o tome koliko životnih 
vrsta je do sada, iz raznoraznih razloga, nestalo sa “scene? Koliko 
sadašnjih stanovnika Zemlje živi u pustinjama, polupustinjama, na 
planinskom, neplodnom ili poluplodnom zemljištu, bez dovoljno vode i 
mogućnosti da se normalno hrani? Nije isto šetati i uživati nekoliko dana 
po planinama Crne Gore u julu i živjeti na njima tokom cijele godine. 

Ali opet, ne treba ići tako daleko. Sve prirodne nepogode i ka- 
tastrofe koje se skoro svakog dana dešavaju na ovoj planeti su 
sasvim dovoljne da racionalnu osobu navedu na pomisao da 
nešto nije u redu sa idiličnom “Bog nas voli! / Bog je ljubav!" 
predstavom u umovima vjernika. Jedan jedini zemljotres (na 
pr., Haiti 2010. — dvije stotine hiljada mrtvih) zorno pokazuje 
koliko su ljudi i njihova svijest bitni u “velikoj slici". 


Zamisli i teze o vječnom skladu, redu i napretku su naivne i 
nesuvisle i to, htjeli ili ne, vidimo kud god se okrenemo. Sve 
se “rodi", napreduje, opada, raspada se i kreće opet iz počet- 
ka, u nekom novom obliku. Život u sebi nosi klicu nastanka, 
razvoja, ali i raspada. 


Cjelokupni svemir se zasniva na fizičkim i hemijskim akcija- 
ma i reakcijama koje se odvijaju po nekim obrascima iz kojih 
mi izvlačimo zakone. Svaki sastav, ili dejstvo, od malog obla- 
ka prašine pa do rada mozga, je plod saradnje energije i ma- 
terije. Hemijske reakcije izaziva/pokreće energija (reaktivnost 
/nestabilnost elemenata, svjetlost, toplota...). Posljedica rea- 
kcije je energija. Sve se, dakle, svodi na postojanje i kruženje 
neuništive i nestvorive energije. 


Stvari, kamenje, ljudi, planete... izgledaju čvrsto i kompaktno 
na nivou na kom ih naša čula opažaju. Ali, na finijim nivoima, 
atomskim i subatomskim, vidi se da je čvrsta materija sastav- 
ljena od sve manjih djelića i čestica unutar čestica za koje se 
na kraju ispostavi da više ne posjeduju svojstva predmeta, ili 
bića, da se manifestuju 1 kao čestica i kao talas i da, zapravo, 
nemaju dimenziju. Zaključak: što se fizike tiče, mi smo samo 
vidljiva, materijalizovana energija, isto kao i sve ostalo u uni- 
verzumu. 

Jedan primjer (naj)finijeg aspekta, ili ispoljavanja energije je 
misao. Relativno mali broj atoma i slabe veze među njima uz- 
rokuju kratkotrajnost misli, pa se one vrlo brzo i lako mijenja- 
ju. Nasuprot mislima su stijene, metali... 

Svijetom istovremeno vladaju određenost/izvjesnost i neodre- 
đenost/neizvjesnost. 


Postoje uzroci, postoje posljedice, a postoji i sinhronicitet (us- 
klađeno, uzajamno djelovanje). 


Iz haosa nastaje poredak, a iz poretka haos. Haos sam sebe 
spontano uređuje, a red, opet, sam sebe uneređuje — brzina tog 
procesa zavisi od toga da li je sistem zatvoren, ili otvoren. Ot- 
voreni sistemi samostalno primaju i emituju energiju i zato su 
duže uređeni. Gubljenjem energije u vidu toplote tokom ener- 
getskih transformacija, povećava se entropija (neuređenost) 
sistema. Zvijezde, na primjer, ostaju uređene dok ne potroše 
svoje gorivo, a onda se uneređuju — viđeno već nekoliko puta 
u ljudskoj istoriji. 

Ćelije i organi su živi sve dok posjeduju sposobnost korišće- 
nja i prerađivanja energije. Kako ta sposobnost opada, organi- 
zam sve teže radi, ili se često “kvari dok napokon, umoran i 
ne umre. Njegovi ostaci će dobro doći drugim, osnovnim ži- 
votnim oblicima i na taj način će se ponovo uključiti u red, a 
ostaci nekadašnje zvijezde će se postepeno iznova udružiti i 
stvoriti nešto ““deseto". 


Dovoljno je da se napravi početni pokret, a svi ostali koraci 
slijede sami od sebe u skladu s pravilima utvrđenim u onom 
prvom — slično kao što se u jednoj, onoj prvoj ćeliji, nalaze i 
klica i okvirni lik odraslog tijela. Ipak, konačan ishod često 
zavisi od (ne)predvidljivih uticaja i varijabli. 


Nastajanje reda iz haosa se događa uslijed efekta privlačenja 1 
očuvanja istog u različitom, uz neizostavnu pomoć raspoloži- 
ve energije. 


Šta to znači? 


Svaki dio prirode je poseban entitet za sebe, a opet na neki na- 
čin odslikava strukturu cjeline. Kap vode iz okeana je istovje- 

tna kao i cijeli okean. A svaka ćelija nekog organizma sadrži 
u sebi obavještenja (DNK) 1 o ukupnom organizmu. Od jedne 
jedine “čestice" dijeljenjem nastaje kompletan čovjek — mili- 
jarde ćelija koje sarađuju, proizvode druge ćelije i obavljaju 
razne poslove. 


Prosto ponavljanje, ili povezivanje prostih obrazaca samo po 
sebi dovodi do visokog stepena složenosti. Na primjer, perio- 
dičnim taloženjem mulja oko povećeg kamena, ili komada dr- 
veta tokom kišne sezone, rijeka će vremenom na svom ušću 
stvoriti veliko ostrvo obrazovano od manje-više istovjetnih 
slojeva. 


Zamisli ljudskog uma se ostvaruju na sličan način — od milio- 
na kamenih blokova će u sred pustinje “nići" piramida, kao 
izraz nečije kreativnosti i inteligencije. Razlika je u tome što 
je faktor privlačenja u ovom slučaju nagon, želja, ili ideja, a 
ne neki “zalutali? dio žive, ili nežive prirode. 


Prema tome, univerzum je manje ili više povezana tvorevina, 
nastala iz jednog zametka, a ispoljava se kroz dualnost: jin i 
jang. Kad god neka pojava, ili situacija dospije do krajnosti, 
preokreće se i prelazi u svoju suprotnost. Sve je u opštem kre- 
tanju, ili stanju promjene. 


Jedini način da svemir i život koliko-toliko skladno funkcioni- 
šu je kad se samostalno razvijaju (iz ovoga ide ono, a iz toga 
nešto drugo...). 


Evolucija postoji u svemu. 


* Ipak, “leptirovo mahanje krilima" u Meksiku ne može lančanom 
reakcijom izazvati pojavu ciklona u Sredozemlju — isto kao što ni čupanje 
jedne vlasi iz čovjekove kose ni pod kojim uslovima ne može izazvati smrt 
čovjeka. Jednostavno, povezanost (različitih) sistema nije toliko tijesna, 
iako su svi oni proizašli iz istog zametka. Istina, veći događaj ima i veći 
uticaj, ali je sasvim jasno da čak ni nestanak cijele galaksije Mlječni put ne 
bi doveo do kolapsa kosmosa, već samo do manje prekompozicije, a 
možda ni toga. 

Svako dirigovanje sa strane je neumitno osuđeno na propast, 
jer se uvijek nešto otrgne kontroli. Naša svakodnevna iskustva 
to najbolje dokazuju: što je više zakona i pravila, to je teže 
upravljati državom; što više želite da vaspitate mlade kako vi 
hoćete to vam teže uspijeva, ili postižete suprotno; što se više 
otimate vodenoj struji to se brže davite... 


Teorija o spontanom uređivanju haosa se stalno potvrđuje u 
bilo kojoj prirodnoj nepogodi koja se desi na Zemlji: 

mijeniti neko područje, ali ubrzo će (osobi koja pejzaž gleda 
PO prvi put) sve izgledati kao da se “vjekovima? ništa nije do- 
godilo; 

- poslije svakog požara zemljište se oporavlja, a biljke “evje- 
taju" kao nikad do tada; 


- neka od najljepših mjesta na ovoj planeti su nastala kao po- 
sljedica vulkanske aktivnosti u “Tihom" okeanu... 


Naravno, govorimo o velikoj slici i zanemarujemo osjećanja, 
stradanje i gubitke — baš kao što radi i priroda! Sto se više 
trudimo da univerzumu i životu damo nekakav “humaniji" lik 

i “viši? smisao, to se više udaljujemo od prave slike. 
Q9 
“Čovjek se ugleda na Zemlju; 
Zemlja se ugleda na Nebo; 
Nebo se ugleda na Tao; 

Tao se ugleda na samog sebe. 
(Lao Ce) 

Nekoliko dana nakon pomenutog zemljotresa na ostrvu Haiti, 
jedna televizijska ekipa je hodala razorenim ulicama Port o 
Prensa i razgovarala sa preživjelima. Naišli su na jednog sna- 
žnog crnca i tražili od njega komentar. Rekao je sljedeće: “Šta 
da kažem, vidite i sami — stanje je užasno, poginulo je mnogo 
ljudi. Danas smo sahranili i nekoliko članova moje uže i šire 
porodice... Ali, HVALA BOGU, ja sam preživio.? 


Ogromna većina čovječanstva je sasvim mirno saslušala ovu 
izjavu — nijesu čuli ništa nenormalno u njoj. Naime, ako je on 
preživio zahvaljujući Bogu, zahvaljujući kome nije onih dvje- 
sta hiljada? 


Zbilja, kakvi bi im izrazi lica bili da je rekao nešto ovako: 


- HVALA BOGU, na Haitiju je poginulo gotovo 200.000 ne- 
sretnika, a stotine svakog dana umiru od kolere i gladi. 


Možda bi se nekako i našao neki iskreni vjernik koji je ubije- 
đen da je svemoćni Bog stvorio svijet 1 da se ništa ne zbiva 
bez njegove volje i znanja... Njemu bi ova rečenica bila istini- 
ta i prihvatio bi je u tišini. 

Ali 99...% “onih drugih" bi se zgrozilo i reklo da “dobri Bog 
nije odgovoran za prirodne nepogode, ratove, bolesti...? 


Da, da... Zaboravio sam... E, nek? se sjete toga onda kad mu 
se, u nekoj takvoj, ili sličnoj situaciji, počnu moliti da ih spasi 
ili poštedi. 

A, na kraju, ako im molitve ne budu uslišene, neka ne zamjere 
onima što ih sahranjuju i prilikom primanja saučešća izgova- 
raju: “Bog je tako htio.", ili možda: “Bog ga/je uzeo da bi ga/ 
je poštedio većih muka koje su ga/je čekale." 

ŽIVOT 


“Kao što je svaki lonac bez obzira na oblik i umjetničku 
izradu samo glina, a svake makaze, ili drugi željezni alat 
/predmet samo željezo, i svaki zlatni nakit samo zlato, tako je 
bez obzira na ime 1 oblik i svako živo biće 'od komarca do 
lava i čovjeka' samo izraz života." (Upanišade) 


Osnova života 


Biolozi i drugi naučnici su u potonjih nekoliko vjekova otkrili 
puno toga o životu na Zemlji, ali eto, to nam nije pomoglo da 
dođemo i do odgovora na pitanje kako je zapravo nastala živa 
materija. Međutim, činjenica je da što se više otkriva o građi 1 
funkcionisanju ćelije, organa, ili organizma, to više uviđate da 
sve počiva na hemijskim reakcijama i da nema ničega “nema- 
terijalnog" što kontroliše, ili “naređuje" te reakcije. Nasljedne 
informacije takođe imaju fizičko-hemijsku podlogu i korjen u 
nekoj prethodnoj radnji, ili sastavu, a ono što smatramo da je 
osnovno se uvijek sastoji od nečega još osnovnijeg! I tako se 
prag neposrednog “božjeg? uticaja stalno pomjera — gdje god 
pomislimo da postavimo kreatora, ispostavi se da je to mjesto 
već zauzeto. 


QQ 


Svi organizmi su “izgrađeni od ćelija — primarnih jedinica ži- 
vota. A svaka od njih, kom god tipu da pripada, obavlja iste, 
elementarne zadatke na potpuno isti način. Jednoćelijska bića 
opstaju na isti način kao i veliki organizmi: hrane se, razmje- 
njuju energiju sa sredinom, reaguju na nju, prilagođavaju joj 
se, izlučuju otpad, kreću se, razmnožavaju... Ćelija u čovjeko- 
vom mozgu ne odrađuje ništa komplikovaniji posao od trep- 
ljara u moru. Nepodudarnost se očituje samo u obliku, veličini 
i djelovanju, a to je posljedica specijalizacije ćelije kao dijela 
nekog organa, ili organizma. 

Većina živih bića je uglavnom proizvod spoja vodonika, kise- 
onika, azota i ugljenika, dok je za “kompletan život" potreban 
još 21 od 92 prirodna elementa. Molekuli su vrlo slični i neki 
su zajednički svim oblicima života, a neki su zastupljeni samo 
u pojedinim vrstama. Zajednički su ugljeni hidrati, bjelančevi- 
ne, lipidi 1 nukleinske kiseline. 


Za ovo istraživanje su najvažnije nukleinske kiseline, koje se 
sastoje od nukleotida. Nukleotidi prenose energiju i grade ma- 
kromolekule RNK (ribonukleinske kiseline) 1 DNK (dezoksi- 
ribonukleinske kiseline). 


DNK predstavlja nasljednu materiju, liči na dvostruku spiralu 
i smještena je u jedru ćelije, tačnije, jedrovoj plazmi — nukleo- 
plazmi. Oni djelovi lanca DNK koji imaju specifičan raspored 
nukleotida zovu se geni, a ukupna DNK nekog organizma čini 
njegov genom. 


Nema saglasnosti među stručnjacima o tome koliko je gena u 
homo sapiensu. Prvo ih je bilo oko 100.000, a od nedavno se 
pominju ovi brojevi: 25.000, 30.000, 35.000... Zamislite ra- 
zočarenje kad je otkriveno da i običan crv (ili je glista u pita- 
nju?) ima oko 20.000 gena. A razlika između ljudskog bića i 
šimpanze se ogleda u samo par stotina gena! 


Često se može čuti da geni određuju ovo, ili ono na/u čovjeku 
(boja kose, očiju, oblik ušiju i nosa...), ali bolje je reći da se u 
njima nalaze instrukcije za apsolutno sve: od molekula u ćeli- 
jama, do oblika i moguće aktivnosti čitavog tijela, a šta će na 
kraju ispasti zavisi i od spoljnih uslova i rekombinacija. Neko 
je genetski “predodređen' da bude šampion u plivanju, ali se 
utopi u dvadeset trećoj godini jer nije naučio da pliva. Neko je 
dobio sposobnost da govori pet jezika, a nekome je oduzeta 
mogućnost da progovori i na jednom. 


Dakle, DNK sadrži informacije na osnovu kojih nastaje i fun- 
kcioniše svako tijelo i smještena je u četrdeset šest jedinica — 

hromozoma, raspoređenih u dvadeset tri para. Ti hromozomi 
nose genetski materijal koji nasljeđujemo od roditelja. Ali ne i 
samo od njih. 


Rođenje svake bebe je posljednje u dvostrukom nizu (i sa oče- 
ve i majčine strane), što znači da je genetski doprinos mnogih 
generacija stigao do tog djeteta i “predstavio“ se u njegovom/ 
njenom tijelu. Ima nekoliko pokazatelja koji jasno potvrđuju 
da se ne radi samo o ljudskim “inputima", nego je uključeno 1 
nasljeđe drugih oblika života. Kao prvo, otkriveno je da je ge- 
netski kod kod većine bića (od mikroorganizama do čovjeka) 
univerzalan — geni iz jedne jedinke rade isti posao, ili imaju 
istu instrukciju kad ih prenesemo u drugu. Na primjer, obična 
bakterija bez ikakvih problema može da “pročita" ljudski gen 
za insulin, a zatim i da napravi taj hormon koji se koristi bez 
“neželjenih dejstava“. 


Univerzalnost genetskog koda je značajan dokaz da svi dana- 
šnji vidovi života imaju veze s onim najstarijim i najprostijim 
— ako ne i da svi potiču od istog pretka. 

Druga stvar koja povezuje si- 
sare, gmizavce, ribe... je slič- 
nost embriona tih vrsta. Nije 
nikakva tajna da čovjek u pr- 
vim sedmicama razvitka pod- 
sjeća na ribu i ima “škrgolike 
strukture". Poslije toga mu iz- 
rasta “rep? i liči na minijatu- 
rnog guštera. Zatim, rep nestaje i on, ili ona dobija “konačnu? 
pred natalnu formu. 


Ova brza transformacija se u prirodi dobro vidi kod žaba — rTi- 
boliki skup ćelija koji živi pod vodom i diše na škrge, stasava 
u stvorenje koje diše na pluća i živi, pretežno, iznad vode. Isto 
tako, svilena “buba" iz jajeta izlazi kao gusjenica, a onda se 
pretvara u leptira!? 

Međutim, naučnici i dalje ne znaju kako se život “izdijelio"? 
na rodove. 


Neke promjene koje su vodile razdvajanju su se morale desiti 
i to, čini se, “preko noći“, ali šta ih je pokrenulo? Dosadašnja 
istraživanja pokazuju da mutacije gena ne mogu proizvesti 
značajnije razlike u odnosu na standardni izgled pripadnika 
neke vrste. Osim toga, upitno je i da li evolucioni proces mo- 
že samostalno dovesti do “prelaska" iz jednog “tima" u drugi. 
Tu čak ni uticaj okoline i sposobnost da se na njega odgovori 
nijesu od presudne važnosti. Zapravo, ako je uticaj preveliki, 
ili prebrz, rezultat je izumiranje. 


I tako smo se našli u nezgodnoj “pat poziciji“. S jedne strane 
imamo gene koji su, kao nosioci nasljednog materijala, prili- 
čno dosljedni. S druge strane, zapažamo da jedna jedina ćelija 
proizvodi razne sojeve ćelija 1 organa, a tu su i navedene či- 
njenice koje nesporno ukazuju na istu, opštu “početnu tačku“. 


Ukratko, sve što je otkriveno, ili rečeno o građi i djelovanju 
ćelije, genetskom kodu, ili embrionu čovjeka, ne mora da nas 
navede na pomisao da su krokodili direktno nastali od nekih 
riba koje su “izašle da žive na kopnu", ili da su prvobitni sisa- 
ri proistekli od nekih reptila (da su i jedan jedini dan živjeli 
prvo kao reptili), ali nas nepogrešivo vodi do zaključka da sva 
ova stvorenja imaju zajedničko porijeklo i mogućnost transfo- 
rmacije! 


Nešto u samoj srži života (sjemenu, jajetu, embrionskoj ćeliji) 
proizvodi promjene, ali šta se i kako se sve to dešava i dalje 
ostaje tajna. 

Svijest — osnova (?) i razvoj 


Da li su munja i grmljavina, vjetar, zemljotresi... “senzorno- 
nervni drhtaji jednog ogromnog organizma“, kao što je 
govorio Uspenski (misleći na Zemlju)? 

Da li kamen ima svijest? 

Ili automobil? 


Prvo da raščistimo sljedeće: svijest, svjesnost i lična svijest (tj. 
svijest o sebi) — to su fri stvari. Ova prva je izvor ili polazište, 
dok su ostale dvije “nusproizvodi". Suštinska razlika između 
svijesti 1 svjesnosti je to što, za razliku od svjesnosti, svijest 
može “boraviti" 1 van živih struktura — na primjer, u vidu ele- 
ktro-magnetnih (radio, TV...) signala. A lična svijest nastaje 
zahvaljujući tijelu i svjesnosti. 

I još nešto: svijest i inteligencija nijesu odlike isključivo bića 
s mozgom kao što mnogi psiholozi, filozofi... misle. 

Polazeći od činjenice da su živa i neživa materija neraskidivo 
isprepletene, jedan broj naučnika poistovjećuje postojanje svi- 
jesti sa postojanjem energije i materije te, shodno tome, tvrdi 
da je svijest u osnovi cijelog univerzuma. Ti ljudi, dakle, sma- 
traju da sve što postoji u svemiru ima i svijest, odnosno da je 
svijest prisutna i u atomskoj i subatomskoj ravni, kao i u bilo 
kojoj hemijskoj reakciji dva, ili više elemenata. Fizičar De- 
jvid Bom (David Bohm) je čak otišao i korak dalje: “Sposobnost 
oblika da bude aktivan je najkarakterističnija osobina uma, a 
nešto nalik umu imamo već u elektronu.? 


Zaista, može se, ili mora se tako razmišljati. Hemijski eleme- 
nti i reaguju i stvaraju. ... To jesu glavne odlike svijesti i inte- 
ligencije. 


Sunčevo zračenje je u stvari signal, ili informacija: “Tu sam.?", 
“Svjetlost.", “Toplota."... i ta obavještenja mogu isprovocirati 

različite odgovore. Kao što je ranije rečeno, mi sa Suncem od- 
ržavamo redovnu komunikaciju i u mnogim stvarima zavisi- 
mo od toga koliko dobro razumijemo njegove “objave. 


Zemljotres je takođe signal, pokazatelj određenih kretanja u 
zemljinoj kori, a ako hoćete i poruka: “Prijatelju, ta kuća ti i 
nije baš najbolje napravljena!", ali da li je Zemlja svjesna svo- 
je “poruke? Ili, možda Sunce? 


Iza ovih primjera svijesti ne stoji UM! I u jednom i u drugom 
slučaju radi se o običnim hemijsko-fizičkim reakcijama koje u 
nama proizvode dalje reakcije. Ali, za razliku od Zemlje i Su- 
nca, mi smo svjesni, ili možemo postati svjesni svega toga. 


Slično je 1 sa bilo kojim jednoćelijskim bićem. Ukoliko ga iz- 
ložite nekom (bezazlenom, neškodljivom) spoljašnjem nadra- 
žaju, ono će na svoj način odgovoriti na taj izazov. Međutim, 
ako se taj isti nadražaj ponavlja više puta, biće u pitanju će se 
prilagoditi 1 postepeno prestati da reaguje na njega — postalo 
je svjesno njegove neškodljivosti. Nasuprot tome, hemijska 
reakcija između dva, ili više elemenata će se u istim uslovima 
uvijek odigrati na isti način. 


Dakle, može se reći da postoje (najmanje) dva nivoa svijesti: 
“hemijski? i “biohemijski'. Ovaj drugi se, evidentno, naslanja 
na prvi jer smo naučili da se i sam život zasniva na hemijskim 
temeljima. No pažljivi, analitički um bi morao uočiti i jednu 
bitnu razliku! Naime, nepobitno je da su živa i neživa materija 
neraskidivo isprepletene, ali zar nije istina i da je to tako sa- 
mo u živom “svijetu?! I stoga je pojava biohemijske svijesti 
i svjesnosti tijesno povezana sa pojavom života. 


U potpunosti mogu da prihvatim ideju da je prvobitna, neživa 
planeta pod imenom Zemlja, vremenom “oživjela? ili, tačnije, 
da je dio/podloga živog sistema koji je nastao na njoj, ali ne i 
da je ta planeta (ili Venera, kad već o tome pričamo), sama po 
sebi bila, ili jeste svjesno-inteligentni organizam. Na isti način 

posmatram i ljudsko biće — ono je živi sistem, a hemijski ele- 
menti od kojih je sastavljeno, ili sama DNK (kad smo već kod 
toga) su dio tog sistema, ali ponaosob gledano nijesu ni svje- 
sni, ni živi, iako u određenim uslovima pokazuju pominjane 
znake svijesti i inteligencije (reaktivnost i kreativnost). 


Ni kamen, kao ni ideja zapisana na listu papira, nemaju ono 
što je potrebno da bi bili živi, ili svjesni i pored toga što je u 
njima uskladištena izvjesna količina energije (“svijesti") koja 
na neki način može biti oslobođena. 


Šta bi, onda, mogla biti “karika koja nedostaje"? 


Neki istraživači vjeruju da je voda ključna komponenta koja 
omogućava rađanje svjesnosti. U dokumentarnom filmu Voda 
autori su pokazali da je H20 najinteligentnija “stvar? oko nas: 
vrlo lako se vezuje za razne elemente samo naizgled postajući 
nešto drugo; prilagođava se svim oblicima i uslovima; reaguje 
na sve moguće uticaje (uključujući i emotivne “ispade" ljudi) 
mijenjajući strukturu; način djelovanja joj zavisi od raspoloži- 
ve energije; koristi najlakše 1 najbolje puteve, a kad to ne mo- 
že prelazi u drugo agregatno stanje... 


Ako malo razmislite, shvatićete da je to tačno, a onda i da ova 
ideja nije nešto novo — samo zamijenite riječ svjesnost sa rije- 
čju život. Mi ne znamo kako su nastali prvi organski molekuli, 
ali nas to ne sprečava da vidimo da su upravo oni i voda gla- 
vni sastojci života u nama i oko nas. Voda pokriva DNK spi- 
ralu i preko vodoničnih spojeva utiče na dinamiku, funkciju i 
stabilnost DNK molekula. A ta hemijska osnova (voda + DNK 
/RNK) je u svemu što živi na ovoj planeti. 


Drugim riječima, ono što je živo i svjesno u čovjeku je isto- 
vjetno onome što je živo i svjesno u zebri, leptiru, ili hrastu. 
Vrste se prevashodno razlikuju po dužini lanca, tj. broju gena 
i kombinaciji nukleotida, a što su bliže jedna drugoj to im je 
sličnija i DNK. 

U genima su, znači, pohranjene informacije neophodne za po- 
četak i razvoj života, a čim pominjemo informacije govorimo 
i O svijesti. Prema tome, po onome što se za sada zna, ispada 
da je DNK, odnosno gen, izvor biohemijske svijesti, ili, kako 
kreacionisti kažu: “materijalizovani signal inventivnog uma“. 


Bilo kako bilo, nužno je shvatiti ovo: nijedna ćelija ne postaje 
svjesna sebe i okoline preko jedra i gena nego preko membra- 
ne. Slično je i sa biljkama, pčelama, kozama... Geni “samo? 
daju instrukcije kako da se membrana, lišće, cvjetovi, dlačice, 
krila, koža, nervni sistem, oči i ostatak tijela proizvedu. 


U jednoj rečenici: Da bi “svijest postala svjesna? mora biti u 
(živom) tijelu! 


Dalje, sve što živi ima i svijest o sebi, ali ona, u skladu s broj- 
em gena(??), ne ostaje na istoj razini i stalno mijenja “obim. 
Stvorenja složenije građe posjeduju i veću mogućnost obrade 
podataka i tako proizvode veću količinu samosvijesti, ali treba 
razlikovati kompleksnost svijesti od kvaliteta svijesti. Ovo pr- 
vo (naročito kad se radi o čovjeku) ne pretpostavlja drugo. 


Naprotiv. 


Većina vrsta koristi samo one informacije koje im pomažu da 
funkcionišu i(li) prežive, ali imaju i sposobnost da se prilago- 
đavaju. I najniži životni oblici reaguju na spoljne i unutrašnje 
uplive. Uz to, što je važnije, mijenjaju ponašanje, a ponekad 1 
same sebe — mutirajući u nešto savršeniji soj (da krenemo od 
virusa i bakterija pa dalje). 


Iz svega navedenog proističe zaključak da je i ono što zovemo 
inteligencija sastavni dio osnove života i svijesti. Naravno, 1 
ona “ima" različite stepene i potencijal (i kod pripadnika iste 
porodice), a broj analiziranih “inputa" ponovo nije od presud- 
nog značaja za kvalitet inteligencije, ili ishod njenog djelova- 
nja. Inteligencija je preduslov za promjenu, prilagođavanje, 
napredovanje..., ali rezultat njenog rada ne mora neizostavno 

biti i pozitivan, kako kod ljudi, tako i kod ostalih bića. Na 
primjer, mlado drvo koje pokušava da u borovoj šumi dođe do 
više svjetlosti, čini ono što može, ili mora — ubrzano raste, “1s- 
teže se" (mijenja uobičajen način razvoja, svojstven toj sorti), 
ali i najčešće istovremeno samo sebe osuđuje na prijevremenu 
smrt zbog toga što tanko stablo ne može da izdrži težinu kro- 
šnje. 

Isto tako, inteligentna osoba ne mora obavezno biti i pametna 
jer iz praktične primjene njene inteligencije proizilaze glupo- 
sti, ili sukobi sa okolinom. Dobar primjer je svaki čovjek koji 
zbog principa, ili nekog drugog razloga svojevoljno odbija da 
se prilagodi vladajućem mišljenju/većini. 


Zato je najbolje inteligenciju definisati kao sposobnost reago- 
vanja i korišćenja informacija/svijesti. Bez vrjednosnih sudo- 
va. 


Međutim, još uvijek se (pre)često čuje kako jedino “viši oblici 
života“ posjeduju inteligenciju, a neki psiholozi su “otkrili" 1 
da postoji nekoliko kategorija tog fenomena: socijalna, muzi- 
čka, lingvistička, emocionalna... Ipak, neće biti da su autori 
ovih “izuma u pravu. Evo zašto: 


- Još jednom, svako biće koje odgovara na uticaje iz okoline i 
pokušava da preživi je i inteligentno biće!“ 


- Svako biće koje koristi svoje mogućnosti da bi kako-tako os- 
tvarilo neki svoj interes je i inteligentno biće. To što se takva 
aktivnost ponekad odvija i nesvjesno, ne govori o nedostatku, 
već o nivou korišćenja inteligencije! I, kad je već o tome riječ, 
da li je tek rođena ljudska beba inteligentna, ili ne? 


- Ne postoji više tipova inteligencije, nego samo razni vidovi 
njene upotrebe, ili razni uslovi pod kojim funkcioniše. Sama 


5 Priča o emocionalnoj inteligenciji ima smisla jedino ako smatrate da su 
isključivo bića sa emocijama inteligentna. A to je, naravno, pogrešno. 

inteligencija ne zavisi od osobina ličnosti, ili načina poimanja 
i ophođenja, ali zato njena praktična primjena itekako ima ve- 
ze s tim faktorima. 


I, onako uzgred, da li je pomenuto mutiranje virusa, koje je 
posljedica obrade informacije dobijene spolja i reakcije na nju 
u skladu s onim što im je na raspolaganju, primjer “logičko- 
matematičke", ili “tjelesne" inteligencije? 


Takođe, u koju kategoriju ćemo ubrojati poduhvat ose koja se 
kreće kroz šumu i na svom putu nailazi na tarantulu. Iz nekog 
razloga se upušta u bit- 
ku. Uporno pokušava da 
pauka ubode u stomak i 
poslije nekoliko pokuša- 
ja u tome i uspijeva. Ta- 
rantula ubrzo gubi svije- 
st i umire, a osa je hvata 
za nogu i vuče do rupe u 
zemlji. Tu, na domak ot- UAE Re Zi 
vora, postavlja nekoliko jaja na žrtvin 7 i ubaca je u ru- 
pu. Cijela radnja je odrađena sa sljedećim ciljem: kad se za 
nekoliko dana iz jaja izlegu larve, imaće šta da jedu dok se ne 
razviju i napušte svog ““domaćina"'. 

“Emocionalna inteligencija je sposobnost da nadgledamo sop- 
stvena i tuđa osećanja, da ih diskriminišemo da iskoristimo te 
informacije kako bismo shvatili mišljenje i akcije drugih 
ljudi." (Salovey & Mayer, 1990; cit. dr Petar Vojvodić) 


“Psihopati se toliko dobro uklapaju u društvo i manipuliraju 
drugima da je njihove simptome zaista ponekad jako teško 
otkriti." (krenizdravo.dnevnik.hr) 


Da li to znači da su psihopati/te emocionalno najinteligentnija 
stvorenja na planeti? 

DOLL 


Na kraju, riječ, dvije o svjesnosti, ili “svijesti o sebi i okolini". 
Ne može se, naravno, govoriti da biljka, ili insekt imaju samo- 
svijest kao i ljudi, ali je istina da se i biljke 1 insekti brane, da 
napadaju i rade skoro sve ono što rade i “svjesni? ljudi. Pono- 
vo govorimo o stepenima. Riba nema ime, prezime, titulu, ili 
funkciju u vladi, ali itekako jasno prepozna opasnost i ne bježi 
od nje iz zabave, već zato što želi da spasi sebe! 


Svako drvo se da posmatrati 1 kao primitivni nervni sistem sa 
svim ostalim, njemu potrebnim organima. Da je drvo svjesno, 
vidi se po tome što ostavlja zapis u svojoj “autobiografiji — 
registruje dobru, ili lošu godinu preko godova i rasta; zatim, 
“primjećuje" vremenske prilike, zvukove i muziku (dokazano 
eksperimentima); prilagođava se sredini preko veličine i dubi- 
ne korjena, visine, načina pružanja grana, to jest tijela... 


Međutim, veliki broj ljudi ovo teško (tj. nikako ne) prihvata, a 
najčešće zato što je to drugačije od onoga što propovijedaju 
autoriteti kojima oni vjeruju. Mnogi su stoga ubijeđeni da je 
najveći dio životinjskih aktivnosti, kao i sveukupno opstajanje 
insekata, biljaka... učinak instinktivnog, nesvjesnog i progra- 
miranog ponašanja “ubačenog" u život od strane inteligentnog 
kreatora. 


Normalno, stvari se mogu i tako posmatrati, i lako je potcje- 
njivati, ili zanemarivati nesporne sposobnosti “nižih? bića, ali 
trebalo bi se zapitati: Čemu služi takav način razmišljanja? Da 
li on ikad išta objašnjava? 


Tako smo došli i do najvažnijih pitanja u ovom dijelu studije: 
Koliko je život programiran? Da li se svo znanje/iskustvo (sva 
prethodna svijest) nekog roda, ili “cijelog univerzuma" zače- 
ćem prenosi u potomstvo, ili svaka jedinka dobija samo ono 
što joj je neophodno da startuje? Šta prenose geni? 

Nasljeđivanje 


Psiholozi kažu da su: “Instinkti ... impulsi koji određuju čitav 
stereotipan obrazac urođenog ponašanja usmjerenog ka cilju.? 
Svi instinkti su vezani za funkcionisanje tijela 1 fizičko održa- 
nje života u smislu prehranjivanja, razmnožavanja, adaptabil- 
nosti... To su, u stvari, početni koraci ka zadovoljenju nagona 
— urođenih pobuda koje nastaju iz tjelesnih potreba, iz stanja 
nedostatka, ili neravnoteže. 


Međutim, iako su ovi “impulsi odavno predmet proučavanja 
brojnih naučnika i istraživača i došlo se do značajnih pomaka, 
i dalje postoji izvjesna zbrka o tome šta su sve instinktivne ra- 
dnje pa se fraze kao što su “urođeno znanje“, ili “urođeno po- 
našanje" isuviše olako koriste, a posebno u situacijama kad se 
pojedini postupci ne mogu “adekvatno? objasniti. 


Prvo što se mora shvatiti je činjenica da instinkt jeste svijest, 
mada živo biće ne mora biti 1 svjesno da radi određene pokre- 
te, odnosno ne obraća posebnu pažnju na njih jer se odvijaju 
spontano. Te osnovne radnje, čija je svrha opstanak, su rezu- 
Itat uzročno-posljedične, sinhronizovane unutrašnje aktivnosti 
raznih tkiva i organa. Evo kako to u praksi izgleda: jedan broj 
ćelija u nekom organizmu nema dovoljno energije (tj. hrane) i 
stoga šalje signal “nadležnom organu". Taj organ, recimo, že- 
ludac, prosljeđuje signal “višoj instanc1", tj. mozgu koji upo- 
šljava raspoložive “radnike (oči, uši, ruke...) da obezbijede 
hranu kako god znaju i umiju. 


Drugo, djelatnost svih stvorenja je u početku, a kod onih “ni- 
žih" 1 tokom cijelog života, uglavnom uslovljena osobinama 
njihovih tijela, koja su, u većini primjera potpuno, a u ostalim 
djelimično, usklađena sa okolinom. Ona određuju kako će se 
neka riba sakriti u pijesku, kako će zec, ili orao doći do hrane, 
kako će jesti, svariti pojedeno i konačno izbaciti otpad. Ljudi 
mogu izmišljati 169 poza u seksu i zadovoljavati želju, ili na- 
gon na mnogo načina, ali se sve, ipak, svodi samo na ono što 

je genetski mehanizam preko tijela odredio kao jedini mogući 
vid razmnožavanja. U tom smislu, nije pogrešno smatrati in- 
stinktivne radnje urođenim, ili programiranim, ali se ne smije 
zaboraviti da, u 99% slučajeva, zapravo ne postoji drugačiji 
način da se one svrsishodno odrade. 


Svaka instinktivna radnja, bez obzira da li je epilog spoljnjeg 
dejstva ili ne, započinje u tijelu, ostvaruje se preko tijela, i na- 
stavlja kad ono i njegovi prohtjevi dođu u dodir sa životnom 
sredinom. Od tada se mogućnosti i sposobnosti tijela, zavisno 
od tipa, i dalje nesvjesno, ili manje-više svjesno, usklađuju sa 
okruženjem, a često i razvijaju pod njegovim uticajem. Tako, 
u nekoj budućoj tački, instinkt ustupa mjesto promjeni, pam- 
ćenju, imitaciji, učenju... 

Dakle, u suštini imamo tri stadijuma “ulaska u život": 


a) Početne, unutrašnje radnje koje omogućavaju da organizam 
samostalno funkcioniše jedno (kratko) vrijeme, dok se ne sta- 
ve u pogon svi “instrumenti' koje ima na raspolaganju. 


b) Brza, ili postepena interakcija sa spoljnim svijetom koja je 
uslovljena građom tijela." Ako se to ne desi, živo biće će ub- 
rzo umrijeti. Interesantno je da što je vrsta kompleksnija, to su 
i njeni mladunci bespomoćniji tokom prvih dana bivstvovanja 
— svi sisari su, kad ih prepuštite same sebi i “urođenim znanji- 
ma", osuđeni na neizbježnu smrt. 


c) “Trenutak" kad jedinka polusvjesno, ili svjesno (namjerno) 
počne da koristi svoje organe i odgovarajuće elemente u pro- 


" Pile, koje se upravo izleglo, odmah otvara kljun, maše krilima, hoda... 
Ostale radnje, koje imaju veze sa okolinom, kao što su kljucanje, kopanje 
nogama po zemlji i sakrivanje po noći, takođe može da odradi samo (bez 
ugledanja na starije kokoške), jer opet, jedna stvar nepogrešivo vodi 
drugoj: ako imate kljun morate i da ga koristite, a nedostaju vam udovi 
kojim bi mogli da prinosite hranu ustima. Radnje koje se mogu odraditi sa 
kandžama na nogama su hvatanje, kopanje i češanje. Po noći pile ne vidi i 
zato, čim mrak počne da pada, traži neko odgovarajuće sklonište... 

storu kako bi se prilagodila novoj, izmijenjenoj situaciji, ili na 
neuobičajen način zadovoljila svoje težnje/zamisli. Takvo po- 
našanje uskoro može postati rutinsko, ili toliko automatizova- 
no da ga je teško razlikovati od instinktivnog. 


Posljednja, treća stvar, koja se mora naglasiti u priči o naslje- 
đivanju, je ovo: genetski mehanizam ne pokazuje ni najmanji 
znak da je u stanju da prenese specifične obrasce ophođenja 
stečene tokom života, treningom, učenjem, ili privikavanjem. 
To je nešto što se u ovakvim istraživanjima ne bi smjelo zabo- 
raviti. Ipak, dešava se. 


U naučnoj i “popularnoj* literaturi su ranije redovno objavlji- 
vani opisi i primjeri vrlo zanimljivog i ponekad zapanjujućeg 
ponašanja brojnih životinja i, naročito, insekata. Istraživači i 
učenjaci odreda nijesu umjeli da objasne te dokaze očigledne 
mudrosti, ali su i tvrdoglavo odbijali da ih pripišu inteligenci- 
ji, odnosno, da ne bude zabune, sopstvenoj inteligenciji tih bi- 
ća. Dakako, kreacionisti su to spremno dočekivali govoreći da 
je cjelokupno djelovanje nižih vrsta produkt maštovitosti “in- 
teligentnog i mudrog Tvorca", a nerijetko se i od evolucioni- 
sta moglo čuti da se pauci rađaju sa urođenim znanjem o tome 
kako da pletu mrežu; ...da ptice, ili jegulje, od samog rođenja 
znaju sve migratorne rute zato što imaju “već u jajetu ucrtane 
mape i puteve"; ...da većina ptica začećem dobija i “projekte? 
svojih gnijezda; ...a pilići “koji nikad nijesu bili u prisustvu 
kopca (ili jastreba)" trče da se sakriju kada ih nadleti njegova 
sjenka jer “u svom sistemu imaju ugrađenu predstavu predato- 
ra". 


S obzirom na to da je tema kojom se bavimo u ovom dijelu 
knjige vrlo osjetljiva na ideju da se putem nasljeđa dobijaju 
gotova znanja, ili iskustva prethodnih generacija, mora se ob- 
ratiti posebna pažnja na ovakve izjave. 


Nevolja sa navedenim, i sličnim tvrdnjama je u ovome: svaka 
od njih je plod ograničenog, subjektivnog načina proučavanja 

i zaključivanja, zatim nedovoljne obaviještenosti, a ponekad i 
obične nedosljednosti. Tako, eto, jedna ista osoba (naučnik u 
obrazovnoj emisiji za djecu) prvo posmatra guštera dok hvata 
otrovnu gusjenicu i trlja je o tlo ne bi li skinuo/odstranio otrov 
i učinio je jestivom, a potom 1 lisicu kako prednjim nogama 
gura nojevo jaje na kamenje da bi ga razbila 1 naravno, pojela. 
Na kraju posmatranja, glumac naučnik donosi ovakvu “presu- 
du": u prvom snimku je prikazan refleks, a u drugom intelige- 
ncija! 

Pitanje: zar refleksna reakcija ne bi bila (samo) ispuštanje, ili 
odbacivanje gusjenice? Ono što je gušter odradio s plijenom 
je primjerena, smislena radnja, jednako koliko 1 lisičje guranje 
jajeta, ili ljudsko ljuštenje pomorandže. 


“Slučaj pilića sa “ugrađenom predstavom predatora" je odli- 
čan primjer proizvoljnosti, uskog gledanja na stvari i nepove- 
zivanja činjenica. Naime, etolog Konrad Lorenc je izučavao 
ponašanje pilića. Tokom eksperimenta je koristio uređaje koji 
se pomjeraju po žici na izvjesnoj visini i bacaju “sjenku koja 
liči na kopca". Kad pilići na zemlji ugledaju sjenku, odmah 
potrče u zaklon. Na osnovu toga je psihoanalitičar Marej Sta- 
jn, u knjizi Jungova mapa duše, skontao da je slika predatora 
urođena i “prepoznaje se bez potrebe da se nauči". 


Međutim, taj zaključak bi svakako bio drugačiji da je eksperi- 
ment malo “proširen" — pilići bi odreagovali na isti način i da 
je sjenka bila u obliku zmaja, ili zvijezde, a slično je i kad su 
druge vrste u pitanju. Ako, recimo, sjenka pređe preko mačeta 
ono se odmah trgne i zauzima ispitivački, ili odbrambeni po- 
ložaj. Obje životinje ne reaguju na oblik sjenke, već na samu 
sjenku koja najavljuje prijetnju, nepoznato... i to iz dijela pro- 
stora ne baš dobro pokrivenog pažnjom njihovih čula. Pilići, 
kao i mačke, ljudi..., u svom “sistemu' imaju ugrađen “sen- 
zor' za opasnost i početnu reakciju, ali ne i album sa fotogra- 
fijama raznih grabljivaca i neprijatelja roda. Čak šta više, kad 

po prvi put otvore oči ne znaju ni kako im majka izgleda!! Isti 
Lorenc je to otkrio tokom eksperimenta u kom je “postao ma- 
jka" tek izleženim pačićima. 

Sljedeća pretpostavka, ona o “ucrtanim mapama i putevima“, 
je svakako zanimljiva, ali je takvo objašnjenje, ipak, samo je- 
dno od mogućih gledanja na problem. Probajmo ovakav pri- 
stup: osnovni način kretanja ptica je letenje. Reklo bi se da im 
je genetski dato da odmah i znaju da lete, ali ne — ptice uče, to 
jest pokušavaju da lete! Istina je: genetski im je data moguć- 
nost, sposobnost da lete, a ne 1 sama vještina. Ako joj dakle, 
začećem nije “ubačeno " znanje da leti, kako se onda bilo ko- 
ja ptica može roditi sa atlasom, ili “mapom zvjezdanog neba" 
u glavi? 


“Programiranost" se mora ograničiti samo na početne korake, 
ili radnje u životu organizma. Potpuna podešenost bi onemo- 
gućila bilo kakvu promjenu, ili improvizaciju u ophođenju ka- 
ko ptica, tako i drugih stvorenja, te samim tim bi i najmanja 
nepoznanica, izmjena u okolini dovodila do užasnih gubitaka, 
ili čak izumiranja. Na primjer, ptice koje mi poznajemo posto- 
je stotinama hiljada godina — koliko puta su se “mape" morale 
prilagođavati velikim klimatskim, geološkim i inim “epizoda- 
ma" tokom tog perioda? 


Razne sorte ptica imaju različite pravce i puteve seoba, a iako 
postoje određene konstante, i drugačije su usklađene s okruže- 
njem. Neke zato prate liniju kopna, neke se prilagođavaju vi- 
sinskim strujanjima, a neke određuju strane svijeta uz pomoć 
magnetita u kljunovima, ili uhu. 


Vrijeme svake seobe zavisi od nedostatka hrane, vremenskih 
uslova, položaja sunca... Sve ptice, kao i jegulje, uz izuzetnu 
memoriju, posjeduju i određene čulne “moći" (o kojima samo 
nešto nagađamo) koje im pomažu da se orjentišu pri kretanju, 
a i, na kraju krajeva, uvijek u svojim jatima imaju i nekog sta- 
rijeg ko je taj posao ranije odradio. 

Što se pravljenja gnijezda tiče, odgovor je ovakav: ptice istog 
tipa u različitim sredinama prave različita gnijezda, što će re- 
ći: urođena je potreba za gnijezdom, kao i tjelesna sposobno- 
st, ali ne i “slika " gnijezda. Ona je rezultat umijeća korišćenja 
stvari iz okoline, prilađođavanja i imitacije — kao što se vidi iz 
priloženih fotografija gnijezda vrapca i svrake: prvo je iznutra 
obloženo odbačenom papirnom maramicom, a drugo je “armi- 
rano" komadima plastičnog konopa za vezanje bala sijena. 


M g 


Razmislimo i o ovome: šta je prvo što ptica vidi kad se izleže 
iz jajeta? Ako to nije roditelj, onda je sigurno gnijezdo u kom 
je rođena. Da bi napravila svoje, kad za to dođe vrijeme, mla- 
da ptica radi isto što i njeni roditelji — koristi ono što vidi oko 
sebe i pokušava. 


Slično je 1 sa paucima — neki prave uredne, kružne mreže, ne- 
ki neuredne, ili sporadične, neki lijevkaste, a nekima niti služe 
kao padobran... Oblik mreže 1 način kačenja zavise i od mje- 
sta na kom žive, ali prije svega od onoga što su naučili odmah 
po rođenju — nijedan pauk se nije “rodio na ledini", nego na 
majčinoj mreži, ili u njenoj blizini. 

Paucima je dakle, “data mogućnost da proizvode niti i prave 
mrežu, ali nijedan od njih nema urođeno znanje i kako da je 
napravi odmah čim se rodi. “Uredni' pauk mora probati bar 
dva-tri puta prije nego u potpunosti savlada tehniku, ali svaki 
put će mreža služiti svrsi. Ljepota i savršen dizajn nijesu od 
presudne važnosti. 

Da li je čovjek nešto drugačiji? 


Njegov razvitak do pune operativnosti tijela traje duže od os- 
talih vrsta, ali i on (najčešće) posjeduje sve ono što mu je po- 
trebno za opstanak i život. Razlika je i u tome što se kod ljudi 
često dešava da neke “ugrađene" funkcije nikad ne dođu do 
izražaja. 

Ljudska beba, odmah po rođenju, kad je predaju majci, samo 
zna kako da diše, pronađe sisu 1 sisa, svari hranu, izbaci otpad 
iz sebe, reaguje na određene spoljne, ili unutrašnje nadražaje 
(na primjer: zatvori očne kapke zbog prejake svjetlosti, mrda 
nogama i(li) rukama, izrazi vriskom nelagodnost, bol...) i to 
je otprilike sve. Znači, blisko onome što može da uradi i neko 
jednoćelijsko stvorenje. Ono ostalo je stvar vremena, razvoja i 
učenja. 

Svaki čovjek počne da hoda, ili govori uz neizostavnu pomoć 
sa strane. Uspravan hod i artikulisan govor su “zaštitni znaci? 
homo sapiensa. Ali ako bi se dijete koje je naslijedilo sposob- 
nost da govori razvijalo u društvu u kom se nikako ne govori, 
ono nikad ne bi i progovorilo. Isto tako, ukoliko bi svi oko tek 
rođene bebe išli na rukama i koljenima, možda bi se u nekom 
kasnijem trenutku u životu tog djeteta i moglo desiti da se ono 
u izvjesnim situacijama (pokušavajući da dohvati stvari, ili 
hranu iznad sebe) i ispravi, pa čak i prohoda (jer tijelo to mo- 
že da odradi, ima taj kapacitet), ali bi takav hod neupitno bio 
posljedica pokušavanja i (samo)učenja i zato nikome od psi- 
hologa i naučnika ne pada na pamet da kaže da se čovjek rađa 
sa “urođenim znanjem" da hoda, ili govori. 


Takođe, nikad nećete čuti da je izgradnja kuća rezultat urođe- 
nog znanja, nego posmatranja i primjene inteligencije. Njiho- 
vi današnji oblici su učinak evolucije. Ljudske kuće su uopšte 
gledano slične, ali se i razlikuju od sredine do sredine — kao i 
ptičje. I kad već govorimo o tome, uporedite ukupnu umješ- 
nost i mogućnosti ptica 1 ljudi, a zatim bacite pogled na, reci- 

mo, viseće gnijezdo afričke ptice “tkalje" 1 na kolibu u kojoj 
žive domoroci iz obližnjeg plemena. Bez sumnje ćete pomisli- 
ti da su obje konstrukcije ishod istovjetnih potreba i procesa, 
ali i da je viseće gnijezdo teže napraviti! 


Što neko to ne vidi, ili ne želi da vidi, zbog toga što misli da 
je čovjek u osnovi nešto drugačiji od “nižih? bića, pa ga iz tog 
razloga i posmatra odvojeno od njih i ostale prirode, sasvim je 
druga priča... 


DOLL 


Da sada “rekapituliramo" neke od najvažnijih činjenica do ko- 
jih smo došli u dijelu o životu i nasljeđivanju. 


Svaka od aktivnosti ubrojenih u instinkte se, u suštini, može 
svesti na urođenu sposobnost (ne odmah i znanje samo po se- 
bi) nekog organizma da odradi određenu radnju. U najvećem 
broju slučajeva postoji samo jedan ispravan način da se zado- 
volje prohtjevi tijela, a on proizilazi iz građe i funkcionalnosti 
organizma te njegove usklađenosti sa okolinom. 


Čovjek, kao i ostali životni oblici, nastaje iz jedne jedine ćeli- 
je, iako nastanku te ćelije prethodi spajanje spermatozoida i 
ženske jajne ćelije. Ta ćelija (zigot) predstavlja klicu iz koje 
će postepeno, dijeljenjem nastati nervni sistem, srce i redom 
svi ostali vitalni i manje vitalni djelovi. 


Sva nasljedna informacija, (novi) DNK sa kombinacijom gena 
“odgovornom' za konačni izgled odraslog muškarca, ili žene, 
sadržana je u toj prvoj ćeliji. U tom DNK molekulu se nalazi i 
uputstvo za sve ono što buduće tijelo može da uradi, što će re- 
ći, prenešena vam je “moć" da prerađujete hranu, gledate 1 vi- 
dite, slušate i čujete, hodate, radite, mislite, govorite... Dobili 
ste osnovnu svijest i inteligenciju, predispozicije, ili talente, te 
hemijski sastav koji će odrediti vaš temperament... Od vas i 
brojnih spoljnih činilaca zavisi kako ćete iskoristiti ono što 
vam je “dato". 

Na kraju, otac, majka, ili njihovi preci su vam možda prenijeli 
i pojedine genetske anomalije, ali to u budućnosti valjda neće 
biti veliki problem. 

Ipak, u “sadržaju“ tog “priručnika" nijesu bili jezik kojim ćete 
govoriti, ni obrazac mišljenja, ni sve one neophodne vještine 
koje će vam valjati kroz život — dobili ste samo mogućnost da 
ih naučite. Uz to, iako ste “preraspodjelom'" naslijedili očeve 
oči, kosu, ili usta, majčin talenat za matematiku, a đedov glas 
..., genetskim putem nijeste stekli ni jedno njihovo lično isku- 
stvo, ili sjećanje — taj dio puta ste morali sami iznova da pro- 
đete, iako su se oni svojski pomučili da puno toga ubace u vaš 
mozak preko vaspitanja i obrazovanja. 


Čak ni tako važna stvar kod čovjeka kao što je svijest o sebi, 
ne postoji kod tek rođenog djeteta. Proći će dani i dani prije 
nego se ona pojavi. Kad se vide u ogledalu, bebe stare nekoli- 
ko mjeseci, isto kao i mačke, ne znaju šta vide, ili, u boljem 
slučaju, misle da su u prisustvu drugog pripadnika vrste. Naj- 
veći dio saznanja o sebi i sredini u kojoj živi dijete usvaja po- 
srednim putem (učenje) i tako postepeno gradi svoju posebnu 
svijest na u zigotu postavljenim temeljima. Ličnost se stvara 
dugo i podložna je promjeni. 


Prema tome, ispada da čovjek na svijet ne dolazi kao “prazan 
list papira" jer je već u trenutku njegovog začeća ponešto za- 
pisano u genima. Međutim, na tom “papiru" nijesu pečatane i 
misli, predstave, ili političke ideje njegovih predaka, a naroči- 
to ne ljudi koji nemaju nikakve srodničke veze s njim. Date su 
izvjesne sklonosti i osobine, kao i neki mogući pravci razvoja, 
ali se zahvaljujući sopstvenom trudu, ili djelovanjem okruže- 
nja štošta može pokvariti, poboljšati, promijeniti... 

DOLL 


Ono što Karl G. Jung i njegovi sljedbenici nazivaju kolektiv- 
nim nesvjesnim i arhetipovima (koje, navodno, nasljeđujemo 
od predaka, ali smo ih po rođenju nesvjesni pa ih tek kasnije 
postepeno, ili samo na trenutak, postajemo svjesni) je neraski- 
divo povezano sa prethodnom pričom o instinktima i tijelu. 


Svi arhetipovi (to jest psihičke predstave manje-više zajedni- 
čke svim ljudima) su zasnovani na istovjetnim obilježjima lju- 
dskog života i odlikama tijela (rođenje-smrt, mladost-starost, 
hormoni-seks, roditelji-djeca...) i odatle dolazi njihova (ne baš 
toliko) univerzalna prisutnost, ali nijedan od njih nije poslje- 
dica nekakvog urođenog ili prethodnog znanja prenešenog ge- 
netskim putem. 

Nervni sistem i obrada informacija 


“Bog vlada svetom posredstvom svojih netvarnih 
(nematerijalnih) energija. I kao što Bog dela u prirodi, tako i 
duša, pokreće i podstiče svaki deo tela da bi ono vršilo svoje 
funkcije. Prema tome, kao što Bog vlada svetom, tako i duša 

vlada telom.? (prema sv. Grigoriju Sinaitu) 


Činjenica br. 1: “Nematerijalnu dušu? i “nematerijalne energi- 
je" niko nikad nije otkrio. ...Niti će. Upravo zato što su “ne- 
materijalne". Taj pridjev je samo proizvoljna, izmišljena riječ 
koja bi trebalo da predstavi, opiše nešto što ne postoji, ili o če- 
mu taj što je koristi ništa ne zna. 


Činjenica br. 2: Nemoguće je, pa i kad je Bog u pitanju, upra- 
vljati nečim materijalnim posredstvom nečega nematerijalnog 
jer nešto što (bi trebalo da) je nematerijalno ne može da os- 
tvari bilo kakav kontakt s nekom materijalnom supstancom 


Zbilja, kako nematerijalna duša, na koju ništa ne utiče, ostaje 
vezana za tijelo? Zašto, ako duša “vlada tijelom" (posredno, 
ili neposredno — svejedno) i na nju ne djeluju nikakve povrede 
i hemikalije, osoba koja je zbog povrede kičme paralisana od 
struka na dolje ne može da mrda nogama? Zašto se čovjek po- 
naša drugačije, ili u potpunosti gubi kontrolu nad sobom kad 
je pijan, ili pod anestezijom? 

Pa zbog toga što je koncept nezavisnog, nevidljivog “dirige- 
nta" pogrešan. Svaka funkcija tijela koju teolozi i njihovi isto- 
mišljenici pripisuju dejstvu duše je u potonjih stotinak godina 


* Da bi stekli “predstavu" o nečemu nematerijalnom, podsjetimo se nekih 
osnovnih saznanja: sva energija ima materijalne osobine — utiče na oblike, 
može se mjeriti i koristiti; magnetno polje je nevidljivo, ali je materijalnog 
porijekla, možemo ga otkriti i mjeriti; X-zraci kojim snimamo pluća, 
slomljenu ruku... se ne mogu ni vidjeti ni čuti, ali su ipak materijalne 
prirode. Oni prolaze kroz naše tijelo i možemo ih “uhvatiti detektorima 
kojim registrujemo razne tipove zračenja. ... 

sasvim dobro objašnjena združenim radom cijelog organizma 
i brojnih djelova mozga. A sve to je proizvela “DNK svijest" 
čiji posao je tim činom završen. 

Količina svijesti, ili broj informacija od važnosti za opstanak 
nekog živog bića je u direktnoj proporciji sa osobinama “oru- 
đa" kojim to biće prima i obrađuje unutrašnje i spoljnje nadra- 
žaje. Što je jedinka složenija, to joj je potreban i jači uređaj za 
obradu podataka. Kod viših vrsta ta uloga je povjerena nerv- 
nom sistemu, a od velikog značaja je i endokrini sistem (razne 
žlijezde). 


Ono što je zajedničko svim oblicima života je datost da bez 
tih organskih struktura i fizioloških procesa u njima, nema ni 
svjesnosti. Povrede čula, mozga, nervnih puteva... to nedvo- 
smisleno dokazuju. 


Ljudski nervni sistem se sastoji od perifernog (nervne ćelije 
van lobanje i kičme) i centralnog sistema smještenog u lobanji 
i kičmi, a čine ga mozak i kičmena moždina. Kompletna kon- 
strukcija je izgrađena od više od sto milijardi ćelija — neurona 
na mnogo načina uvezanih u jednu složenu cjelinu. Međutim, 
i ta cjelina je dio znatno većeg mehanizma. Nikako se ne smi- 
je zaboraviti da je život “skup" mnogih nivoa svijesti i svje- 
snosti. Na primjer, ćelije kože opažaju uticaje koje ostali čulni 
organi ne registruju — različite vidove zračenja i vibracija. Mi 
postajemo svjesni tih “udara" tek kad se određene promjene 
pojave u, ili na našem tijelu. 


Ćelije i tkiva različitog oblika i namjene uspješno sarađuju i 
odrađuju posao jer su od samog nastanka usklađeni — jedna 
ćelija je “stvorila " sve ostale. Sinhronizacija postoji u svemu: 
od bilo koje čestice i njene svijesti, omeđene “malim brojem 
informacija, pa do ukupnog nervnog sistema i čovjeka uopšte. 
Usaglašenost je očigledna i u uzajamnom djelovanju ćelija 1 
sredine, organa 1 sredine, organizama i sredine i napokon, vr- 
sta i sredine. 

Veoma je važno shvatiti da svi svjesni i nesvjesni procesi u 
tijelu imaju materijalnu realnost. Neuroni su povezani 1 vlak- 
nima prenose signale/poruke električnim i hemijskim putem. 
Kad električni signal stigne do kraja nervnog vlakna izaziva 
oslobađanje neurotransmitera koji informaciju dalje prenose u 
hemijskom obliku do ciljne/sljedeće ćelije. 


Neuroni se mogu posmatrati kao obični provodnici, ali su oni 
više od toga, jer su živi dio živog sistema u kome su i prijem- 
nik 1 obrađivač i korisnik “usluga". Ne postoji ništa izvan (ili 
sa strane) što nadgleda, ili procjenjuje njegov rad. 

Obavještenja iz spoljašnjeg svijeta u mozak dolaze preko čula 
i perifernog nervnog sistema.“ Ono što pregleda nove vijesti, 
povezuje ih sa starim, ili “uskladištenim? i “vrti svijest zove- 
mo um, ali jasno je da je i ta aktivnost proizvod raznih segme- 
nata mozga. 


Sve što se dešava u glavi čovjeka (od obrade podataka o čul- 
nim osjetima u koži, mišićima, organima..., pa do procesa kao 
što su opažanje, pamćenje, mišljenje, donošenje odluka...) od- 
vija se zajedničkim istovremenim radom većeg broja neurona 
i pojedinih područja korteksa (moždane kore) i subkorteksa. 


Ipak, čini se da je najzanimljivija “oblast mozga prefrontalni 
korteks koji integriše širok spektar veza koje dopiru iz drugih 
djelova nervnog sistema. On ima najviše udjela u razradi mi- 
sli, povezivanju iskustava, prosuđivanju... i u njemu se nalazi 
ono što izdvaja ljudska bića od (drugih) životinja, ali ne zabo- 
ravimo — svaki aspekt naše svijesti, ma koliko bio kompliko- 
van ili prefinjen, je: 


? Ova tvrdnja je, naravno, nesporna, ali ćete u daljem tekstu vidjeti da sam 
otvoren i prema teoriji koja kaže da u izvjesnim situacijama, osim što 
emituje, mozak može i direktno (bez učešća čula) da prima moždane 
talase, odnosno djelove svijesti drugih ljudi. 

a) rezultat fizičkog razvoja tijela, odnosno evolucije vrste 
(kojoj su, sjetite se, trebale desetine ili stotine hiljada 
godina da progovori, a onda i hiljade godina da nešto 
zapiše, ili komponuje prvo muzičko djelo); i 


b) djelovanja osnovnih postulata u nastajanju i opstajanju 
svijesti i svemira uopšte. 

Drugim riječima, uzvišeni ili užasavajući subjektivni doživljaj 
koji imaju neki ljudi dok na njihove uši djeluju zvučni talasi 
“službeno" nazvani Betovenova Peta simfonija u suštini nije 
ništa drugo do praktično ispoljavanje principa akcije i reakcije 
— privlačenja, ili odbijanja. Jednostavno, tijelo prihvata, ili od- 
bacuje spoljne signale koje zatim, iz nekog razloga, i u skladu 
sa mogućnostima i obrazovanjem, neuroni u mozgu ponekad i 
dodatno razrađuju. 


Eksperimenti pokazuju da i voda, kad je zaledimo nakon što 
je bila izložena različitim tipovima muzike i drugih vibracija, 
proizvodi lijepe, ili ružne kristale, zavisno od “iskustva/utis- 
ka". Na sličan način prosti elementi stvaraju, ili razaraju jedi- 
njenja; bakterije “odgovaraju na toplotu, ili hladnoću; ženke 
jedne sorte papagaja prihvataju mužjake sa zagasito crvenim 
kljunom, a izbjegavaju one sa blijedim; psi “pozdravljaju ne- 
poznatu, ili poznatu osobu... 


Dakle, svi nivoi svjesnosti imaju ista elementarna svojstva, a 
u njenom temelju su informacije koje pristižu iz tijela, ili van 
njega. Njihov dotok iz okoline se smanjuje sa prekidom rada 
nekog organa/čula, ili oštećenjem nervnih puteva. A da nevo- 
lja bude veća, neuroni (i neke ćelije srca) su jedine ćelije koje 
se ne obnavljaju.!? 


' Flamarionu, nažalost, to nije bilo poznato. Zato su neuroni “nosioci" 
svijesti čovjeka o sebi. Ostale ćelije imaju druge zadatke i ne može se reći 
da “se mijenjaju u roku od 7 godina", nego se ponavljaju, ili obnavljaju — 
svaka nova ćelija je istovjetna kao i prethodna, sa istim osobinama i 
funkcijom. 

Dok smo mali i razvijamo se, broj neurona raste, a kako stari- 
mo i sve više se trujemo, njihov broj opada. Drastični pad (na 
primjer, povreda mozga) uzrokuje prestanak rada jednog broja 
“ procesora", a smrću mozga kompletan sistem se gasi. 


Šta se tada dešava sa uskladištenim informacijama? Da li pre- 
življavaju uništenje skladišta, ili “ulaze" u neko drugo tijelo? 
Jedan, prvi dio odgovora je već dat u priči o ćeliji i u dijelu o 
nasljeđivanju. Drugi se nalazi u ovoj činjenici: potpunim uni- 
štenjem DNK jedinke, ili vrste u cjelini, nestaje i mogućnost 
dobijanja bilo kakvog neposrednog obavještenja o toj jedinki, 
ili vrsti. 


A, treći će biti otkriven uskoro. 

Zašto svijest nije haotična? 


Duša je: “nalogodavac našim tjelesnim funkcijama? i bez nje: 
“ne bi bio moguć svjesni subjekt, ne bi bilo samosvijesti.? 
Ako bi čula i nervni impulsi sami (bez duše) organizovali 

stanje duha “našom sviješću i savješću, emocijama i voljom 
vladao bi neograničen haos." (Slobodan Tomović) 
Na prvi pogled, reklo bi se da je ovo “živa istina". Ali ako mi- 
slite da ste išta zaista i saznali/naučili iz ovih rečenica, varate 
se. Čovjek koji ih je napisao je samo presložio riječi koje je 
negdje ranije pročitao, a u stvari ništa ne zna o “zadatoj temi". 
On je jedan od mnogih koji, u skladu sa svojim obrazovanjem 
i navikom, čovjeka i njegovu svijest posmatraju izolovano od 
ostatka živog svijeta. 


“Stvar", ili pojava o kojoj govorimo je, za sada (a možda će i 
ostati), u svojoj osnovi neobjašnjiva i nezamisliva, ali je zato 
način na koji funkcioniše (ma koliko fascinantan, ili brz bio) 
ipak vidljiv i pojmljiv. On nam pokazuje da se svijest nekog 
jednoćelijskog vodenog bića, ili tek “rođene" gliste, ispoljava 
po istovjetnom obrascu kao 1 svijest ljudske bebe. Razlike u 
obimu (i kakvoći), koje nastupaju kasnije, su učinak komplek- 
snosti “aparature" i umijeća njenog korišćenja. 


Svaki, uslovno rečeno, viši nivo svijesti, tj. svjesnosti, se na- 
slanja na neki prethodni. U našem (i svakom drugom) slučaju, 
svijest prve ćelije je podloga za svijest svih ostalih ćelija. Ona 
gradi nervni sistem, pa srce, pluća, jetru... Kad se sve dovrši, 
“uklopi" i sinhronizuje, dobili smo “mašinu" opremljenu svim 
potrebnim prijemnicima, predajnicima, transformatorima. Sve 
što je imala, ili što je bilo neophodno prvoj ćeliji za normalan 
život, ima i kompletan čovjek — samo komplikovanije. Svijest 
te ćelije nije bila haotična pa samim tim neće biti ni bića na- 
stalog iz te ćelije (naravno, pod uslovom da je “genetika" u 
redu)! Bazični modus operandi je potpuno isti. 

Pojednostavljeno rečeno, ćelija je sve informacije koje je do- 
bijala iznutra, ili iz okoline, bez ikakvih problema obrađivala i 
radila je svoj posao. Isto to, samo na kompleksniji način radi, 
i radiće, tek rođeno dijete. Konačni rezultat je stvar kvaliteta 
opreme i primjene usvojenih vještina. Uticaj drugih ljudi (pre- 
ko obrazovanja, vaspitanja...) je tu samo da svijest u razvoju 
usmjeri u ovom, ili onom pravcu, ali jasno je da bi čovječija 
svijest bila (sasvim dobro) organizovana i da tog upliva nema. 
Bilo bi više nego zanimljivo posmatrati razvoj dječaka/djevoj- 
čice koji samostalno “dolaze? do svojih ličnosti. 


Svijet u našoj glavi (uglavnom) nije haotičan zahvaljujući me- 
hanizmima pamćenja i zaboravljanja. Da nema ovog prvog, 
morali bi uvijek iznova i neprestano učiti ko smo (tj. kako se 
zovemo), ko su osobe oko nas, kako izgledamo, šta je opasno, 
a šta dobro... Pamćenje nema neko posebno mjesto u mozgu i 
u tijesnoj je sponi s drugim saznajnim procesima: opažanjem, 
mišljenjem 1 učenjem. Po psiholozima, učenje prethodi pam- 
ćenju, a pamćenje je trajanje onoga što je stečeno učenjem. 


Da nema zaboravljanja, memorija bi sigurno bila poput prena- 
trpanog skladišta u kome je nemoguće pronaći željenu stvar, 
iako se mnogi slažu da su mogućnosti smještaja u tom “skla- 
dištu' mnogo veće nego što mislimo. Međutim, postoje i is- 
traživači koji odbijaju ideju o skladištu i tvrde da se pamćenje 
zasniva na principu elektromagnetnih polja i holograma. A 
valja dodati i ovo: pamćenje nije “rezervisano" samo za bića s 
mozgom, nego i za ona bez njega — svaka pojedinačna ćelija 
ima “memorijsku karticu". 

Bilo kako bilo, neuroni u moždanoj kori i njihov broj imaju 
veliku ulogu u pomenutim djelatnostima, a izuzetno je važno i 
to kako i koliko ih koristimo. 

Glavni “faktori' u postupcima pamćenja i mišljenja su učesta- 
lost i jačina veza (sinapsi) među neuronima. Oštećenje jednog 
dijela mozga (većeg broja neurona) će izazvati amneziju, ili 

gubitak nekih funkcija tijela, ali se poslije izvjesnog vremena 
stanje može popraviti, pa i vratiti u normalu, “prespajanjem". 
Stariji ljudi zadržavaju sposobnost da stvaraju nove spojeve i 
očuvaju stare, putem mentalne aktivnosti. Navodno, mozak 
mentalno aktivnih ima i do 40% više sinapsi nego mozak me- 
ntalno lijenih. 


Svijest homo sapiensa o sebi je tako posljedica evolucije tijela 
s jedne, i učenja i pamćenja s druge strane. Jedna misao vodi 
drugoj, ova trećoj i tako dalje. Preko vaspitanja, obrazovanja i 
iskustva se osposobljavamo da ih organizujemo, biramo, spa- 
jamo, ili zapisujemo. Neke misli pamtimo bolje, neke slabije, 
a neke nikako — u skladu sa hemijskim kodom našeg proceso- 
ra, ili voljom. 


Ipak, činjenica je da u mnogim glavama stvarno vlada nesre- 
đenost, pa čak i haos. Nije dobro kad je mozak dugo izložen 
jakim “udarima" čula — svijest postaje uzburkanija, aktivnija i 
opasnija. Takođe, osjetljiviji nervni sistem upija, provodi, oži- 
vljava i obrađuje (pre)više informacija te tako opterećuje čitav 
organizam. Eto zašto se ponekad događa da mentalno zdravi 
ljudi imaju teškoće, “pucaju? i doživljavaju nervna rastrojstva 
ili fizički obolijevaju. 

Stanje svijestifuma je, znači, u direktnoj vezi s genetskim na- 
sljeđem, ali i “tehnikom prikupljanja, selekcije, prerade i pri- 
mjene informacija — odnosno sa usvojenim načinom mišljenja 
i življenja. 


TA 


21 gram 


Prije nego se ponovo vratimo “životu poslije smrti", evo još 
nekoliko saznanja i ideja koje će poslužiti kao dobar uvod u 
dalju priču. 


Eksperimentalnim putem je utvrđeno da svakoj radnji mozga 
prethodi “šifra" (tj. komanda) za tu radnju — takozvani “talas 
podsvjesne spremnosti". Taj talas (kratko energetsko pražnje- 
nje) se registruje na aparaturi/ekranu “nekoliko djelića sekun- 
de" prije većeg energetskog pražnjenja. Takav kratki talas, ili 
“šifra", prethodi i umiranju. Poslije toga, na ekranu se primje- 
ćuje jače energetsko dejstvo. 


Engleski fizičari Kruks (William Crooks) 1 Lodž (Oliver Lodge) su 
prije ovog eksperimenta (početkom XX vijeka) utvrdili da se 
u “trenutku? smrti izručuje energija jednaka masi od 17 do 25 
grama, koja se momentalno gubi na vagi, što će reći da je lju- 
dsko tijelo odmah poslije smrti lakše za otprilike 21 gram." 


Danas se izreda može čuti kako je time “dokazano? da je ljud- 
ska duša teška oko 21 gram i da to ona u trenutku smrti izlazi 
iz tijela. 

Ali, izgleda da malo ko shvata da se na taj način priznaje da je 
duša nešto mjerljivo, ili materijalno, a previđena je i istina da 
se ovdje radi o običnom energetskom, “električnom fenomenu 
koji se da kontrolisati i čija je manifestacija predvidljiva". 
(Nikola Tesla) 


Život je, dakle, bio-hemijsko-električna prirodna pojava u či- 
jem izvorištu su DNK molekuli koji u sebi sadrže nešto što se 
naziva “životna" energija, ili impuls (iako, u stvari, pričamo o 
enzimu DNK polimeraza i nukleinskim kiselinama/nukleotidi- 
ma). Taj enzim “umnožava" materiju (pravi nove lance DNK) 


"U novijim knjigama i člancima se pominje i 8 do 10, a zatim i 120 
grama(12). 

i stavlja je u pogon, a sposobnost primanja i prerađivanja ene- 
rgije nas drži u životu, kao i sva ostala živa bića. 


Utvrdili smo i da se ta inicijalna energija, materija i sposobno- 
st prenose iz jednog u drugo tijelo razmnožavanjem (i isklju- 
čivo razmnožavanjem), a izraz su osnovne “DNK svijesti" one 
prve ćelije, iz koje nastaju milijarde drugih. Ta svijest se tako 
može definisati i kao “upregnuta" energija koja proizvodi i 
pokreće razna stvorenja i oblike. 


Trenutak začeća bi se_ mogao opisati kao fuzija, ili spoj dvije 
materije (oca i majke), a trenutak smrti kao početak fisije, ili 
razdvajanja/raspada materije, što je efekat izostanka razmjene 
kiseonika u ćelijama. Tada prestaje operativna i svaka druga 
povezanost ćelija, organa, organizma. 


Tokom oba procesa dolazi do oslobađanja energije. U drugom 
energija iz tijela izlazi naglo, ali, treba istaći, radi se o neznat- 
noj količini. Naime, tijelo mase 70 kilograma, uslovno rečeno, 
predstavlja “uskladištenih" 70 kilograma energije. Sa završet- 
kom života, njen “odlazak" traje sve dok postoje organski os- 
taci u kojima je “zarobljena". Kako se tijelo raspada, tako se 1 
ona oslobađa. 


Život u ćelijama i tkivima ostaje još neko vrijeme po presta- 
nku disanja, to jest po proglašenoj smrti. Kad on u potpunosti 
“izađe", organi se više ne mogu koristiti za presađivanje. 

DOKAZI POD LUPOM 


Od svih onih prije pobrojanih “dokaza" o životu poslije smrti, 
ćala detalja iz prethodnih života“. Ali, nažalost, ni oni nemaju 
onu potrebnu “težinu" jer, naravno, ta svjedočanstva, čak i 
ako su autentična, nijesu nepobitna potvrda da su ta djeca već 
nekada zaista živjela (i umrla). Izgleda da se, kad je riječ o na- 
šem procesuiranju tih pojava, radi o najobičnijoj uslovljenosti, 
ili lijenom prihvatanju mišljenja drevnih autoriteta. Mi, jedno- 
stavno, samo objašnjavamo nečije vizije, ili “sjećanja? na na- 
čin koji nam je iz prošlosti proslijeđen kao odgovarajući, ili 
najvjerovatniji. Do boljeg odgovora se nije došlo isključivo 
zato što on (do skoro) nije ni tražen. 


Da su “zapadni istraživači “onostranog", pokazali malo više 
volje, ili hrabrosti da nezavisno uđu u suštinu izvornih učenja 
religija koje baštine vjerovanje o reinkarnaciji, naišli bi na par 
“smetnji koje bi ih podstakle da potraže i drugačije objašnje- 
nje. 


Slučajevi bliske, ili kliničke smrti 


Umješnost ljekara i sve bolja, unapređenija medicinska opre- 
ma su dodali novu i uzbudljivu dimenziju (ranije ne baš toliko 
čestim) iskustvima bliske smrti. U današnje vrijeme ljude tako 
“vraćaju iz mrtvih" nakon saobraćajnih udesa, srčanih udara, 
tokom operacija... 


Neki imaju šta da ispripovijedaju, a neki (većina) ne. 

lako se ne mogu naći dvije osobe sa identičnom pričom, ipak 
je ustanovljen jedan opšti model faza kroz koje prolaze “pre- 
živjeli: 

1. “Ulazak u izmijenjeno stanje osjećanja". Mir i blaženstvo, 
bez bola, tjelesnih osjeta i straha. 

2. Pojedinci imaju osjećaj zujanja, ili čuju prodoran zvuk i na- 
đu se odvojeni od tijela (“vantjelesno iskustvo") — posmatraju 
tijelo i okolinu s visine; čula su pojačana; zidovi nijesu pre- 
preka pri kretanju. 


3. Prisutna je i svijest o drugoj stvarnosti, “uranja" se u tamu, 
lebdi u prostoru bez dimenzija, a potom slijedi ubrzani prola- 
zak kroz tunel. 


4. Pojavljuje se svjetlost i ljudi su “obavijeni? ljubavlju. Tu je 
i “svjetlosno biće" puno samilosti i ljubavi. Dešavaju se “pre- 
gledi života", komunicira se telepatski i gube se pojmovi kao 
što su vrijeme i prostor. 


5. Većina vidi rajske pejzaže, sluša “nebesku muziku, a samo 
mali broj ima užasavajuće vizije paklenih oblasti, otvora u ze- 
mlji iz kojih izbija dim, izgubljenih ljudi koji lutaju bez cilja... 
6. Ponekad se dospije do granice preko koje se ne može. Zabi- 
lježeni su i susreti s mrtvim rođacima i prijateljima. Na kraju 
se “iskušenici' (nerado) vraćaju, ili im se “naredi da se vrate 
u tijelo, obično sa nekom misijom, ili zadatkom. 


Jedna od važnijih posljedica ovih iskustava je (manje, ili više) 
trajan preobražaj života, stavova, ambicija i odnosa kod onih 
koji su ih doživjeli. “Povratnici" bivaju tolerantniji, mudriji i 
počinje ih zanimati “univerzalna duhovnost", umjesto dogmi 
pojedinačnih religija. Pored toga, mnogi kažu da “nijesu izgu- 
bili strah od bola i umiranja“, ali su “izgubili strah od smrti". 
(21! — Da [i se to može razdvajati?) 

Ipak, nekoliko činjenica ne ide u prilog tezi da sve ovo istin- 
ski predstavlja uvid u “posmrtna“ zbivanja: 

a) Pripadnici hrišćanske religije, ili kulture, govore o “zagrob- 
nom životu" sa hrišćanskim odlikama; muslimani opisuju isto 


sa muslimanskim, a hindusi sa hindu obilježjima..., što znači 
da (osim ako ne smatrate da je i “svijet smrti" izdijeljen po 

vjerskoj osnovi, sa posebnim odjeljcima za pripadnike različi- 
tih religija) sva ta iskustva nemaju veze sa stvarnim životom 
poslije smrti, već sa mentalnim slikama koje su odjek religio- 
zno-civilizacijske usmjerenosti, ili opšteg obrazovanja pojedi- 
nca koji po svom ubjeđenju može biti i ateista. 


b) Svi mrtvi prijatelji i rođaci iz ovih priča izgledaju upravo 
onako kako su izgledali pred smrt, samo što su “zdravi 1 čita- 
vi". Isto je i kad nam se javljaju u snovima. 


c) Očigledno je da su oblici koje muškarci i žene dobijaju, ili 
uzimaju “u dimenziji nakon života" jasan proizvod svjesnog 
uma, odnosno njihovih misli, osjećanja i žudnji. Tako se oni 
koji u svom ovozemaljskom, fizičkom postojanju nemaju neki 
ud, ili su prikovani za invalidska kolica, nađu u zdravim tijeli- 
ma sposobnim da trče i plešu. Uz to, stariji “nastane“ mladoli- 
ka, a djeca odrasla tijela. 


E sad, iako bi trebalo da je navedeno dovoljno da racionalni 
um odbaci ideju o “posmrtnom bitisanju', pretpostavljam da 
bi bilo više nego sumnjivo, a i knjiga bi vjerovatno mnogima 
izgledala nepotpuna, ukoliko bih izbjegao suočavanje sa do- 
kazima i argumentima suprotne strane o nastavku svjesnog ži- 
vota poslije smrti. Dakako, to se neće dogoditi, ali prije toga 
hajde da obratimo pažnju na nešto zanimljivo. Nešto o čemu 
vrijedi razmisliti i što bi stalno valjalo držati u glavi tokom či- 
tanja nekoliko narednih strana. 


Vjerovatno nijeste znali, ali broj svakojakih “stručnjaka koji 
izučavaju iskustva bliske smrti i pišu knjige o njima, posebno 
u Americi, uopšte nije mali — isplati se. Međutim, izgleda da 
niko ne shvata da svi oni zapravo pričaju o svega 10-20% od 
ukupnog broja izvještaja. Naime, istraživanja su pokazala da 
se procenat onih što “dožive" kliničku smrt i istodobno imaju 
neobična mentalna iskustva kreće od 11 do 18%. (Sam Parnia, 
Pim van Lommel 2001.) Dakle, krajnje je neozbiljno da bilo ko, a 
naročito osobe koje sebe zovu naučnicima, iznose neopozive, 

definitivne zaključke o bilo čemu (pa i o ovoj temi) na osnovu 
10-20 % od ukupnog raspoloživog materijala. 


Zašto je više od 80% podataka zanemareno, ili, bolje rečeno, 
proglašeno nevažnim?! 


Pitanja i odgovori 


- Ozbiljno povrijeđeni ljudi, ili oni koji prežive infarkt, pomi- 
nju (poslije oživljavanja) lucidna/jasna Iskustva Bliske Smrti, 
ponekad praćena i Van-Tjelesnim Iskustvima (u daljem tekstu 
IBS i VII). Takođe, pojedinci koji pate od tumora u temporal- 
nom (sljepoočnom) dijelu mozga odreda imaju žive audio-vi- 
zuelne halucinacije nalik na IBS. 


Zatim, tokom epileptičnog napada javljaju se fenomeni kao: 
deža vu, prisjećanja, prividi i osjećanja religiozne ekstaze. I, 
napokon, opsjene izazvane korišćenjem ketamina, ili supstan- 
ce zvane LSD uključuju VTI 1 praktično se poklapaju sa IBS. 
Dakle, postoji li nešto što povezuje sva ova iskustva? 


Postoji. Zavisno od toga kako gledate na problem, ta spona je: 


a) “izlazak duše/svijesti, u većem ili manjem obimu, iz tijela i 
njen opstanak u novim okolnostima“, što prihvataju i promo- 
višu zastupnici hipoteze o posmrtnom životu; 


b) mjesto njihovog nastanka (mozak), što prihvataju skeptici. 


Istraživači iz druge grupe se slažu da su desni sljepoočni/tem- 
poralni režanj, hipokampus i povezane strukture limbičkog si- 
stema biološka podloga svih IBS/VTI i religioznih nadahnuća. 
Na primjer, direktna električna stimulacija temporalnog režnja 
će, kod jednog broja ljudi, uvijek izazvati VTI, pregled sjeća- 
nja i druge oblike IBS. 


- Ali oponenti iz prve grupe tvrde da je u nekim slučajevima 
kod klinički mrtvih osoba i njihov mozak bio mrtav — na apa- 

ratima je konstatovana “ravna linija". A “medicina ne može 
objasniti postojanje visoko organizovanih i lucidnih iskustava 
tokom nesvjesnog stanja, ili kliničke smrti." (Jefry Long) 


2 


Pa, kao prvo, ravna EEG linija ne mora da znači i da je mozak 
mrtav; a čak šta više, ne mora da znači ni da je pacijent u 
potpunosti nesvjestan — to potvrđuje Praktični priručnik Ame- 
ričkog društva anesteziologa. Drugo, tokom srčanog udara pa- 
cijenti su izloženi masaži grudnog koša “što može dovesti do 
vraćanja krvi u mozak i uspostavljanja kakve-takve svjesnosti, 
čak iako pacijent izgleda sasvim nesvjestan". (G. M. Woerlee, 
anesteziolog). Treće, čovjek čiji je mozak mrtav je mrtav čovjek 
i bez obzira šta ko mislio, vjerovao, ili uradio, jedna stvar je 
sigurna: ta osoba ne može biti vraćena u život! Niko ne može 
imati bilo kakva mentalna iskustva ako mu/joj je mozak zaista 
mrtav. 


Što se tiče “visoko organizovanih i lucidnih iskustava tokom 
nesvjesnog stanja...", samo par pitanja: Ko kaže da su ti ljudi 
zaista doživjeli ta iskustva “dok su bili nesvjesni? To što je 
neko proglašen klinički mrtvim ni po čemu nije i dokaz da je 
taj neko stvarno bio mrtav, a samim tim ni bez svijesti. Osim 
toga, može li biti da “povratnici govore o vizijama nastalim 
neposredno prije “isključenja“ njihovih mozgova, ili neposre- 
dno prije nego što su oni ponovo uspostavili svoju funkciju? 
Vrijeme neophodno za jedno IBS se mjeri u sekundama. Sje- 
timo se, i najnormalniji san koji prepričavamo kao cijeli film, 
traje oko 30 sekundi. 


- Šta je “okidač" IBS koje uzrokuju prirodni uzroci? 


Autori koji ne vide IBS kao “duhovna putovanja", ili “dokaze 
za život poslije smrti" tvrde: 


a) da je 90% IBS “proizvod nedostatka kiseonika u mozgu što 
objašnjava njihovu dosljednost širom svijeta" (Woerlee); 


81 


b) da su rezultat rada odbrambenog mehanizma, odnosno po- 
većanog lučenja endorfina “koji smanjuje bol, ublažava strah, 
daje osjećaj zadovoljstva, pojačava, ili suzbija sjećanja... (N. 
D. Livergood); 


c) da ih uzrokuje “pražnjenje u temporalnom režnju' (Olaf Bla- 
nke). 


Dalje, IBS se pripisuju i povećanom prisustvu amino kiseline 
glutamat zbog manjka kiseonika, uslijed epileptičnog napada, 
hipoglikemije... Glutamat je neurotransmiter “s vitalnom fun- 
kcijom u hipokampusu, sljepoočnom i prednjem dijelu moz- 
ga", ali kad ga ima previše neuroni počinju da umiru. Da bi to 
spriječio, mozak luči protivsupstance (“a-endopsihozin", jone 
magnezijuma i cinka) koje imaju zaštitnu ulogu i izazivaju 
IBS. (Karl Jansen) 


- Svako ko je doživio IBS, ili VTI bio je ubijeđen da su vizije, 
zvuci, osjećanja... stvarni, a ne “halucinacije kao što misle 
istraživači skeptici. Da li ova dešavanja imaju realnu osnovu? 


Naravno da imaju. Svaki djelić ljudske svijesti ima materijal- 
ni temelj. Ali ključno pitanje je: kako razdvojiti opsjene i ma- 
štu od “slika koje dolaze iz druge stvarnosti"? Da li je ikad 
iko uspio da zapazi razliku između iskustava ljudi koji “izlaze 
iz tijela", “vide rajske predjele", “telepatski komuniciraju s 
mrtvim rođacima i prijateljima“... tokom IBS, i žednih nesret- 
nika koji trče ka nepostojećim oazama i izvorima vode u pu- 
stinji? Ili, možda, između onih što vrište i valjaju se po zemlji 
jer im je hipnotizer rekao da im odjeća gori, i onih što vide 
demone, anđele, mrtve rođake, “svjetlosna bića"...? Svi su oni 
ubijeđeni da su te vizije “sto posto" stvarne. I zaista jesu, isto 
onoliko koliko su stvarne i naše svakodnevne, obične misli i 
mentalne tvorevine. 


Postoji stvarnost unutar mozga i stvarnost van njega — mo- 
ždana stvarnost (svijest) i objektivna stvarnost. Ponekad su u 


82 


skladu jedna s drugom, ali uglavnom nijesu. Takođe i stalno 
djeluju jedna na drugu. 


Moždana stvarnost često može da ima vrlo jak uticaj na tijelo 
koje ju je proizvelo — sve zavisi od jačine veze između njega i 
ličnosti. Da bi postala realnija, smislenija, ili važnija, svijest 
mora da bude prihvaćena od strane osobe u pitanju, poistovje- 
ćena s tijelom u kom je nastala, ili da bude dodatno materijali- 
zovana (recimo, u vidu napisane rečenice). 


Konačno, bilo kakva predstava u glavi, ideja..., sama po sebi, 
nema nikakvu moć i vrijednost — čovjek je taj koji je oživljava 
i daje joj (ili oduzima) moć i vrijednost. 


- I slijepi muškarci/žene imaju vizuelne doživljaje bliske smr- 
ti. Kako je to moguće? 


Većina ljudi očima gleda, a mozgom vidi. Slijepi vide na isti 
način, ali signale dobijaju pipanjem, slušanjem... Naravno, da 
bi slika imala smisla, oni koji su rođeni slijepi prvo moraju da 
nauče puno toga o oblicima i izgledu. Kao i ostali, sanjaju ono 
što “vide" i zapamte tokom dana, odnosno života, pa shodno 
tome, mogu da imaju i vizuelna IBS. 


- Pojedini autori govore o “hiperprostoru sa mnogim stvarno- 
stima" 1 povezuju svijest sa kvantnom fizikom. Karl Jensen, 
na primjer, vjeruje da “pojedine droge (ketamin) i_uslovi koji 
izazivaju IBS mogu “podesiti' mozak tako da on obezbijedi 


pristup izvjesnim, normalno nedostupnim, poljima i *emitova- 
njima". Mozak se tada ponaša kao primopredajnik i pretvara 


vanjska energetska polja u “opipljivu" svijest, slično kao što 
televizor pretvara talase iz vazduha u zvuk i sliku." Svjesno 
“Ja", ili “obestjelovljeno oko", tako putuje kroz različite stva- 
rnosti, a tijelo ostaje tu gdje je. 


Zanimljivo. Ova polja i emitovanja bi trebalo da predstavljaju 
djelove bezbrojnih tokova svijesti (moždanih talasa i signala) 
koje su ljudski mozgovi do sada odaslali i koje svake sekunde 

šalju u svemir. Zamisao počiva na tome da se svijest ispoljava 
na sličan način kao i elektroni, svjetlost, ili gama zračenje — u 
vidu čestica kad se nalazi u tijelu, a u obliku talasa kad je van 
tijela) i sasvim mi je prihvatljiva, ali, nažalost, u datoj teoriji 
se primjećuje jedna ozbiljna greška. Naime, niko ne biva svje- 
stan bilo čega tako što um / duša / “svjesno ja" putuje, ili ulazi 
u druge stvarnosti i odatle “donosi informacije na dalju ob- 
radu. “Ton i slika" u mozgu su nesumnjivo naša vlastita krea- 
cija i ishod jedne od tri moguće aktivnosti: 


a) mozak koristi “uskladištene" podatke i stvara novi sadržaj; 


b) mozak koristi obavještenja dobijena preko čula, ili možda 
(nekako) direktno prima djelove različitih tokova svijesti rani- 
je odaslatih u svemir (i koji, po pretpostavci, putuju kroz pro- 
stor i vrijeme); 


c) sadržaj nastaje kao kombinacija a i b. 


- Ali jedan mali broj ljudi je, navodno, tokom “kliničke smrti? 
napuštao svoja tijela i bio u mogućnosti da vidi 1 čuje sve što 
se odvijalo oko njih, pa čak i u dalekim mjestima, a ponekad 
su te percepcije (ili barem jedan njihov dio) i posvjedočene od 
strane posmatrača prisutnih na mjestu događaja!? 


Mora se priznati da su ovi primjeri IBS najintrigantniji, ali ni 
oni nijesu jasna potvrda da “svjesno Ja"/“obestjelovljeno oko? 
putuje kroz različite stvarnosti i tako “direktno dokazuje hipo- 
tezu o životu poslije smrti", ili “postojanje duha odvojenog od 
tijela 1 tjelesnih osjećaja." (Greg Stone) 


Evo zašto: Greg Stoun i istomišljenici smatraju da je “duh? o 
kome je ovdje riječ “nematerijalno svjesno biće". A kao što je 
istaknuto ranije, ništa što je nematerijalno ne može da razmje- 
njuje uticaje s materijom. Prema tome, ni “nematerijalno Ja? 
osobe koja prolazi kroz VTI ne može ni da čuje (zapaža zvu- 
čne talase), niti vidi (zapaža svjetlost). Da bi se kontakt uspo- 
stavio, osoba mora biti živa i makar djelimično svjesna — kao i 

u snu, ili u onim užasnim trenucima kad anesteziolog, ili ane- 
stetik, ne odrade dobro svoj posao pa pacijent izgleda nesvje- 
stan, ali i dalje čuje, osjeća bol, stvara vizije u mozgu... 


Jedno tumačenje ovog fenomena insistira na tome da je svako 
VTI proizvod sljepoočnog režnja u kome se nalazi i “oblast 
koja prati naše shvatanje sopstvenog tijela i njegovog položaja 
u prostoru." (Olaf Blanke) Tokom IBS ovaj dio mozga dobija 
zbunjujuće vijesti i zbog toga proizvodi lažni utisak da su lju- 
di odvojeni od tijela. 


Drugi aspekt istog iskustva, “vantjelesno zapažanje okoline", 
ima veze s činjenicom da je mozak bio prisiljen da radi u van- 
rednim uslovima (lišen određenih čula) i da se zbog toga kako 
-tako snalazio u dotičnoj situaciji miješajući objektivnu stvar- 
nost i maštu, kao i uvijek kad nema potpunu informaciju. 


Ipak, ovako se mogu objasniti samo slučajevi u kojim “povra- 
tnici" opisuju zbivanja u njihovoj neposrednoj blizini. Oni ri- 
jetki i neobični primjeri “viđenja udaljenih prostora i prilika" 
ostaju neobjašnjeni. (A dodatnu sjenku na sve baca i činjenica 
da su brojni američki i ostali pokušaji da se ova pojava prouči 
i iskoristi u vojne svrhe propali.) 


S obzirom na to da za sada nema opšteprihvaćenog naučnog 
odgovora na ovaj problem, a već je nedvosmisleno utvrđeno 
da “svjesno Ja" nikud ne ide da bi da bi došlo do saznanja, 
pogledajmo ponovo onaj podvučeni dio Jensenove teorije: 


“...uslovi koji izazivaju IBS mogu “podesiti? mozak tako da 
on obezbijedi pristup izvjesnim, normalno nedostupnim polji- 
ma i “emitovanjma". Mozak se tada ponaša kao primopredaj- 
nik koji pretvara spoljna energetska polja u “opipljivu* svijest, 
slično kao što televizor (tj. antena) pretvara talase iz vazduha 
u zvuk i sliku.? 


Evidentno je da govorimo o izuzetnim stanjima koja, bez su- 
mnje, izazivaju neobično ponašanje mozga. Moguće je da ta- 

da uslovi koji proizvode IBS ponekad bitno poremete njegov 
uobičajeni, redovni način rada tako da on postane otvoren za 
“direktnu komunikaciju" i počne da radi na “drugoj frekvenci- 
Ji" primajući otpremljene moždane talase/signale drugih ljudi, 
bez obzira gdje se nalazili. 

Jasno je da će skeptici ovu ideju dočekati “na nož“, ali bi sve- 
jedno morali shvatiti sljedeće: ona je, nesporno, mnogo bolje 
rješenje od onoga što ga nude podržavaoci hipoteze o životu 
poslije smrti. 


- Sada slijedi najvažnije pitanje. Ko je van tijela? Ko, ili šta je 
to “nematerijalno biće koje posmatra neposredno okruženje i 
nastavlja da živi, ili bude svjesno u drugoj dimenziji, u nekom 
nevidljivom i nematerijalnom svijetu, nezavisno od funkcije 
mozga"? (Pim van Lommel, kardiolog) 


Sva ova priča se, znači, zasniva na postavci da ličnost produ- 
žava da živi van tijela kao duh, ili duša. Ali prisustvo tog “Ja" 
/“sopstva" se može posmatrati i kao najjači dokaz da su osobe 
koje prolaze kroz IBS/VTI žive. Njihova “Ja? su 1 dalje u vezi 
s njihovim tijelima pa se stoga i plaše onoga što “vide i čuju", 
ili, s druge strane, u tome uživaju. Njihov mozak je 1 dalje u 
“ON" poziciji, a utisci se analiziraju i dodatno razvijaju. (O to- 
me će biti detaljno riječi u drugom dijelu knjige.) 

- Da li se predsmrtna iskustva mogu uporediti sa stanjem sna? 


“Sniježnoj smrti" prethodi nešto što se upravo tako opisuje — 
kao izuzetno lijep san. I ne bi trebalo da ima razlike u porije- 
klu i načinu ispoljavanja tog sna i predstava tipičnih za IBS. 


Takođe, moglo bi se raspravljati i o tome da nastupajuća smrt 
od srčanog udara ne izaziva istovjetne promjene u umu kao i 
smrt od gladi, davljenja, ili krvarenja/ranjavanja. Ipak je riječ 
o različitim “kategorijama? i različitoj dužini trajanja “prelaz- 
nog perioda". 


- Da li su snovi odvojeni, ili nezavisni od našeg tijela? 

Ne, i to će potvrditi svaka osoba koja se probudila oblivena 
znojem poslije neke noćne more, ali i svaki momak koji je bar 
jednom u životu doživio “vlažni san", odnosno probudio se sa 
mokrim donjim vešom poslije “žestokog seksa? u snu. 


- A da li snove u kojima lebdimo, letimo, prolazimo kroz pre- 
preke... možemo posmatrati kao “vantjelesna iskustva??? 


Da. 


- Dok sanjamo, u kakvom obliku, ili tijelu su osobe koje “gle- 
damo"? Da li su ta tijela fizička? 


Tačan odgovor je: ona su “suptilno materijalna", jer su rezu- 
Itat elektro-hemijske moždane aktivnosti. Zovite ih hologram- 
ima, duhovnim, ili astralnim tijelima..., svejedno je — suština 
ostaje ista! 

- Da li u snovima sve znamo i srećemo mrtve prijatelje 1 ro- 
đake? 

Da, i to se dešava. 


Na kraju, da li je iko od onih što su imali IBS, a potom i pri- 
čali o tome, tada zaista i umro? 


Naravno da nije. 


To onda znači samo jedno: ni jedno od tih iskustava ne može 
biti prihvaćeno kao dokaz za život poslije smrti. “Povratnici? 
ne opisuju “onaj svijet", nego svoje (posebno) stanje svijesti/ 
uma u trenucima “pred smrt", mada je i to pod znakom pita- 
nja. 

“Kombinovana* teorija 


Tijelo čovjeka, kao ni bilo koje drugo, ne umire odjednom, ili 
trenutno. Uporedimo to i sa radom ventilatora: kad ga isklju- 
čite njegovi propeleri se i dalje okreću jedno vrijeme, sve spo- 
rije i sporije. Pojedini djelovi ljudskog tijela (nokti, kosa...) 
žive poslije proglašene smrti još nekoliko dana.“ 


Pored toga, ni prestanak rada srca, kad se desi, ne uslovljava i 
momentalni krah nervnog sistema. Zapravo, obratno je — rad 
srca zavisi od nervnih (električnih) impulsa. Zato se ono može 
održavati u životu pomoću mehaničkih uređaja. 


Ipak, zaustavljeno srce uzrokuje nedostatak kiseonika i poslije 
određenog vremena dovodi do prestanka rada mozga, ali mora 
se razdvojiti prestanak rada nekog organa, od smrti tog orga- 
na. Kad srce stane, moguće ga je ponovo pokrenuti, ukoliko 
nije previše oštećeno. Isto tako, ni mirovanje mozga (ili “sa- 
moisključivanje") ne označava i njegovu istovremenu smrt, ili 
pak, smrt cijelog sistema — mnoge funkcije ljudskog tijela se 
odvijaju bez direktnog učešća moždane kore jer se najveći dio 
“biološke memorije" nalazi u kičmenoj moždini i drugim, sta- 
rijim djelovima nervnog sistema. 

Međutim, što nedostatak kiseonika duže traje (duže od pet 
minuta) oštećenja bivaju veća, a kad se pređe kritična granica 
mozak umire. 

Možda se tokom tih 10-60 sekundi koje prethode ravnoj EEG 
liniji i periodu isključenosti mozga (i koje su sasvim dovoljne 
za bilo kakav vid mentalnog doživljaja) zbiva nešto što bi se 


"? Prilikom oživljavanja se organizam, u kome je, najčešće, jedan vitalni 
organ iz nekog razloga oštećen, ili onemogućen u normalnom radu, sam 
(sopstvenom energijom), ili uz pomoć sa strane, iznova pokrene (resetuje) 
i tako otklanja smetnju. Toplota koju osjetite u pojedinim djelovima tijela 
nakon fizičkih vježbi, ili utrnulosti, je rezultat istog procesa, u manjem 
obimu. 

moglo ovako objasniti: Šta se događa kad čovjeku, iz nekog 
razloga, recimo, odsijeku nogu? Njegov mozak i ostatak tijela 
i dalje “osjećaju“ stare bolove, i dalje “misle? da je noga tu. 
Potrebno je vrijeme da osoba prihvati novu stvarnost, da se 
privikne. Biće da se nešto nalik tome ponekad prepoznaje i u 
trenucima pred smrt — nazovimo to “moždani eho". Ta pojava 
liči na san zato što je, kao i većina snova, ishod dugotrajnog i 
usmjerenog djelovanja čula, navika... Tada mozak po inerciji 
prebira po memoriji, jer nema novih podataka. 


Da li otuda dolaze “pregledi života, susreti sa mrtvim prija- 
teljima i rođacima. ..? 


Moguće, ali činjenica da “predsmrtna iskustva" ipak nijesu to- 
liko česta kao što se misli, upućuje i na to da ih izaziva neka 
neuobičajena, ili čak nenormalna moždana reakcija, koja mo- 
že, ali i ne mora biti efekat stresne, po život opasne situacije. 
Naime, sve ono o čemu govori onih 10 do 20% povratnika iz 
kliničke smrti: obojena svijetla, paklene ili rajske vizije, zuja- 
nje, zvuk zvona, glasovi, ljudi obučeni u bijelo, prisjećanja..., 
istovremeno spada i u simptome prve faze psihomotorne epi- 
lepsije, odnosno faze zvane “aura koja takođe može nastupiti 
uslijed stresa, ali i spontano. 


Još uvijek važeće objašnjenje aure dao je Džon H. Džekson 
prije više od stotinu godina i ono glasi: “...epileptički napad 
izaziva iznenadno, pretjerano, brzo pražnjenje moždane sive 
mase"! 


Kad se tome doda i pominjani neurotransmiter glutamat koji, 
eto, ima veze i sa epilepsijom i sa IBS, postaje jasno da ista 
stvar (abnormalna elektro-hemijska aktivnost mozga) vjerova- 
tno uzrokuje oba iskustva. 


Naravno, ovo ne znači da su svi oni koji su preživjeli “audio- 
vizuelan“, ugodan, ili neugodan bliski susret sa smrću u stvari 
(bili) bolesni od epilepsije, već da sličnost njihovih svjedoča- 

nstava i simptoma prve faze epilepsije ukazuje na slična sta- 
nja u mozgu tokom manje-više svjesnog procesa umiranja i 
pred pravi epileptični napad. U oba slučaja se umjesto, ili pri- 
je padanja u (potpunu) nesvijest, javlja energetsko pražnjenje 
kao posljedica “aktiviranja neuroprotektivnog sistema". 

Razlika je u ovome: rezultat smrti je kočenje tijela (izostanak 
dalje nervne aktivnosti), a rezultat aure je grčenje tijela (zbog 


nenormalne nervne aktivnosti koja proizilazi iz jednog ograni- 
čenog žarišta). 


90 


Reinkarnacija 


Koncept reinkarnacije je dio starog učenja po kome se duša 
seli iz tijela u tijelo u potrazi za znanjem i iskustvom, a kakvo 
tijelo će “nastaniti? zavisi od zasluga, ili “minulog rada" — du- 
ša ide iz života u život u skladu s kvalitetom karme. 


Pažljiviji čitalac će sigurno odmah uočiti nekoliko nedostata- 
ka, ili kontradiktornosti u ovoj zamisli: Kakva je uošte svrha 
priče o reinkarnaciji i novoj egzistenciji po zasluzi (u skladu s 
karmom), ako krenemo od istine da je broj ljudi koji su se 
mogli sjetiti prethodnih života praktično zanemarljiv? 


Čemu učenje, sakupljanje znanja i iskustva, kad će se to opet 
izgubiti iz sjećanja? U Bhagavad Giti se nalaze i stihovi koji 
doslovno kažu: “...ono prije rođenja stvorenih bića je nepoz- 
nato, između rođenja i smrti je poznato i poslije smrti je pono- 
vo nepoznato. (II: 28) 


Kako čeljade može popraviti greške iz nekadašnjih bivstvova- 
nja ako ne zna ni da ih je napravilo — nema ih u memoriji? 


No, šta je tu je, mnogi podržavaju vjerovanje u “prethodne ži- 
vote" i potkrepljuju ga svjedočanstvima onih koji su se prisje- 
tili “svojih ranijih boravaka na ovoj planeti. Mora se priznati 
da su neka od njih vrlo zanimljiva, ubjedljiva i neobjašnjena. 
Među stotinama izvještaja iz dokumentacije o ovoj temi po- 
znatiji je onaj o Arturu Flauerdjuu, Britancu koji je od dvana- 
este godine imao žive mentalne slike nekog velikog kamenog 
grada u pustinji. Ispostavilo se da se radi o Petri u Jordanu. 
Navodno je on, “u I vijeku prije nove ere*(22), u tom mjestu 
ubijen. 


Zatim, zabilježeni su i iskazi djece koja su navodila detalje iz 
(kako dr Jan Stivenson kaže) njihovih pređašnjih života, a tu 
je i čuvena ispovijest Kamalđit Kaur, kćerke učitelja 1z Panđa- 
ba u Indiji. Jednog dana, ona je s ocem bila u nekom selu na 
vašaru. Tokom šetnje počela je da govori o tome kako je pogi- 

nula dok je vozila biciklo — udario je autobus. Zajedno su ušli 
u kuću u kojoj je (prije) živjela. Tamo je prepoznala rođake i 
svoje bivše stvari. Ukućani su potvrdili da je tu živjela djevoj- 
čica s imenom Rišma (što Kamalđit, izgleda, nije znala!?) ko- 
ja je imala šesnaest godina kad je umrla u kolima na putu do 
bolnice. 


Pored ovih, podrobno su opisana i sjećanja na prošle inkarna- 
cije do kojih se dolazilo pod uticajem hipnoze. Nije neobično 
da tokom seansi pacijenti “žive' na desetine života u raznim 
periodima, kulturama i zemljama od drevnog Egipta, do Azi- 
je, Evrope, ili Amerike. Međutim, izvještaji koje sam pročitao 
nijesu baš uvjerljivi. Ovo su razlozi: 


- Pod hipnozom ljudski mozak radi slično kao u snu. Hipnoza 
se zapravo i opisuje kao vid sna, sa nejednakim stadijumima i 
dubinama. U tom stanju popuštaju prepreke, kočnice, stid... 
Ako mu se dopušti, mozak će i bez hipnoze od jedne obične 
scene stvoriti cijeli film. Treba mu samo klica, asocijacija — 
svejedno da li je realna, ili ne. Kao i u snovima, tokom mašta- 
nja, ili u bunilu za vrijeme bolesti, mozak vas može “odvesti? 
u najneobičnije prostore, borićete se sa vanzemaljcima, praviti 
puter u Koreji..., ili će vam, kao i meni, pod temperaturom od 
40 stepeni, u polusnu kroz glavu prolaziti najkomplikovanije 
matematičke formule i zadaci, iako nikada nijeste mnogo zna- 
li iz tog predmeta u školi. 


Da li su te radnje i slike pouzdane? 
Moguće je i da jesu i da nijesu. 


Da li sve to primamo iz podsvijesti, svemira, neke druge di- 
menzije, prošlog života? 

Odgovor je najčešće stvar vjerovanja i lične interpretacije. No 
ipak, što se potonje ponuđene opcije tiče, on je sigurno ne, ili 
bar ne iz “našeg" života i na način na koji se to u ovim prili- 
kama misli. Takođe smatram da su, u mom slučaju, svi ti za- 

daci i formule bili samo haotična razrada nekih slabih sjećanja 
pod ekstremnim uslovima, bez pravog značenja, ili istinosti. 


- Osobe koje pod hipnozom iznova proživljavaju “svoje bivše 
egzistencije" koriste znanja i datosti iz sadašnjeg života, što se 
vidi po tome što u prikazima situacija iz drevnog Egipta, ili 
stare Grčke, koriste sljedeće odrednice: “Godina je 2127. prije 
Hrista", ili: “324. prije nove ere" — zar ne bi bilo primjerenije 
da izgovaraju godinu koja je važila/bila “na snazi" tada? Pov- 
ratnik u Arhimedovo doba bi morao znati da “onovremenici- 
ma" Hrist 1 “nova era? ništa ne znače. 


- Covjek/žena mogu “živjeti više različitih života u različitim 
materijalnim uslovima, ali im moralni nazori, stavovi, interesi 
i sklonosti ostaju isti!? 


- U iskazima hipnotisanih se dosljedno pojavljuju trenutni pri- 
jatelji, rođaci, poznanici... s različitim imenima, dobima i iz- 
gledom, a povrh toga, oni zadržavaju iste osobine i isti odnos 
prema hipnotisanom, što će reći da se iskustva i osjećanja iz 
ovog života prenose u prethodne — osim ako ne vjerujete da se 
svi oni koje upoznamo u jednom “ciklusu? rađaju i žive zaje- 
dno sa nama 1 u drugim?! 


Veoma je teško utvrditi šta je od onoga što hipnotisani govore 
tačno, ili ne. Navodno se događalo i da ljudi govore strane je- 
zike koje nikad nijesu učili. Naučnici kažu da nije ni potrebno 
da ih uče — dovoljno je da nešto čuju jednom i, pod određenim 
okolnostima, riječi ili rečenice će izroniti iz “skladišta u mo- 
zgu. Zato bi bilo dobro hipnotisati nekoga ko je rođen i od- 
rastao u nekom izolovanom mjestu (ako takvih uopšte još ima 
jer su telefoni 1 internet dostupni svuda). Dakle, nekoga sa vr- 
lo malo znanja o spoljnjem svijetu — da li taj pojedinac može 
u podsvijesti, nesvjesnom, ili bilo gdje drugo, imati predstave 
i podatke o ranijim životima u carskoj Rusiji, Kini za vrijeme 
dinastije Ming, ili, na kraju krajeva, biti u stanju da prevodi s 
poljskog? 

DOLL 


Vratimo se sada svjedočanstvima. Ako je samo jedno od njih 
autentično, neoborivo, moglo bi se reći da je to i dovoljan do- 
kaz za “seljenje duše". 


Jasno, može se i tako razmišljati, ali može 1 ovako: da li su 
nečije vizije o “prethodnom životu" neoboriv dokaz da je baš 
ta osoba i živjela taj život? Da li je to što u snovima imamo 
seksualne odnose, iako nikad u ovom životu nijesmo bili toli- 
ko intimni sa ženom, ili muškarcem, pozitivan znak da smo 
bili u nekom ranijem? 

I, napokon, da li je Budin, ili bilo čiji drugo, “uvid? u prošlost 
tokom meditacije, ili procesa “čišćenja svijesti", mogao prije 
biti posljedica spoja specifičnog načina usredsređivanja (blis- 
kog autohipnozi) i tradicionalne religiozne usmjerenosti nego 
stvarnog sjećanja na pređašnje živote, izvučenog iz podsvije- 
sti, nesvjesnog...? 


Jednostavno, tvrditi da je neko ko priča o prošlosti zaista i ži- 
vio u prošlosti je isto kao da kažete da je neko ko priča o bu- 
dućnosti (i pri tom pogađa redoslijed događaja) zaista i živio 
u budućnosti! 


Ovo je posebno važno zbog toga što oni koji dokazuju reinka- 
rnaciju iskazima hipnotisanih “zaboravljaju" da kažu da ti isti 
ljudi, ako ih tako usmjerite, pričaju i o svojim budućim životi- 
ma! Psiholozi Vambah (Helen Wambach) i Snou (Chet Snow) su, 
tako, iz jednog velikog projekta u kome je učestvovalo 2500 
ispitanika(!) došli do saznanja da će prilično umanjena ljudska 
vrsta živjeti u otprilike četiri tipa budućnosti: 


- turobna, sterilna u kojoj preživjeli rade na svemirskim stani- 
cama, nose srebrna odijela 1 jedu sintetičku hranu(?!); 


- sumorna u kojoj se život odvija u podzemnim gradovima, ili 
pod kupolama; 

- sretnija i prirodnija, u prirodnom okruženju u kom ljudi žive 
skladno jedni s drugima, posvećeni učenju i duhovnom razvo- 
ju; 

- ona u kojoj nakon neke globalne katastrofe preostali “sretni- 
ci" borave u ruševinama, pećinama, izolovanim oazama... 

Sva dosadašnja naučna saznanja nedvosmisleno govore protiv 
reinkarnacije na hindu ili budistički način. Da bi neki dio neke 
ličnosti nastavio da živi u novom tijelu, ta ličnost mora imati 
direktno potomstvo — druga mogućnost (kloniranje) je, valjda, 
još uvijek u eksperimentalnoj fazi. 


Ali svjedočanstva su tu. 


Takođe slušamo i o “nadarenima" koji, “po vlastitom prizna- 
nju“, primaju (audio-vizuelne) poruke od mrtvih, ili živih... 

A tu su i snovi upozorenja, obavještenja, ili “spajanja". 

Zbog svega toga, jedna grupa istraživača smatra da se proble- 
mu može, ili mora drugačije pristupiti. Došli smo do nečega 
što se popularno naziva kosmička (ili univerzalna) svijest i što 
je za izvjestan broj ljudi i ime za “naučno otkrivenog Boga". 

“Ujedinjeno polje? 


Neki kvantni fizičari, a među njima 1 F. A. Volf (Fred Alan Wo- 
If), vjeruju da je cijeli svemir stvoren iz “apsolutnog ništavila 
prostornog vakuuma koje je bilo (i jeste) inteligentno, aktivno 
i svjesno“. 

“Tokom svih ovih milijardi godina od Velikog praska taj po- 
četni izvor svega, “Bog', ili kako god ga zvali, transformiše 
(svoju) svijest u materiju", što znači da “svijest 1 duša nijesu 
posljedica, ili proizvod materije. Upravo je obrnuto. Materija- 
Ini svijet je evoluirao iz apsolutnog prostornog vakuuma — do- 
ma duše." (The Soul and Quantum Physics, int.; 2001) 


Volf nas, zatim, uvjerava i da “stvarnost ne postoji dok je ne- 
ko ne zapazi“, pa čak i da su sva fizička tijela u suštini “99.99 
% prazan prostor — ništa drugo do iluzija. 


Međutim, izostalo je objašnjenje o tome kako Bog transformi- 
še svijest (tačnije, sebe) u materiju, odnosno iluziju. Ili, čega 
apsolutno ništavilo može biti svjesno (kad ničega nema)? 


Devet godina prije nego je ovaj intervju objavljen, Robert La- 
nca (Robert Lanza) je napisao da “...smo svi efemerni /prolazni, 
nevažni/ oblici svijesti veće od nas..." i da je svaki ljudski um 
ujedinjen u “zbirnom polju uma" neograničenom prostorom i 
vremenom. 


Ali čak ni tada ova priča nije bila nešto novo. U stvari, ona 
potiče od jednog starog indijskog učenja. Ono što je novo je 
sve prisutnija ideja po kojoj principi “utjelovljeni u kvantnoj 
mehanici nagovještavaju centralnu ulogu ljudskog uma u od- 
ređivanju same prirode svemira". I sam Volf je, na primjer, 
rekao: “Samim posmatranjem stvarnosti vi je mijenjate." 1 to 
je ubrzo za neke ljude postala najveća “naučna? istina. 


Ipak, mora se reći da je glavni razlog sve veće popularnosti 
ovakvog načina mišljenja isključivo to što takva tvrdnja lijepo 

zvuči! Obični ljudi, isto kao ni “naučnici mistici", jednostav- 
no ne žele da prihvate neoborivu činjenicu koja kaže da ništa 
u kvantnoj fizici ne zahtijeva ljudsku uključenost, niti zavisi 
od nje. 


Uslovljavanje postojanja materije postojanjem (ljudskog) uma 
ili svijesti o toj materiji, ima smisla samo ukoliko zaboravite 
da ona postoji i bez naše svijesti o njoj! Isto kao i prije nego 
što smo se pojavili na ovoj planeti, tako će i pošto nestanemo 
sa scene materija i dalje još dugo prolaziti kroz razne promje- 
ne i kvantne događaje. Potrebno je razumjeti da, čak i ako su 
sva fizička tijela “99.99 % prazan prostor, stvarnost oko nas 
nije iluzija, niti hologram (kako se to sada “moderno" kaže) — 
iluzija/hologram je naša slika o toj stvarnosti koju smo proiz- 
veli u svojoj glavi i ta slika može da se mijenja kako i kad god 
to poželimo. 

Pogledajmo sada kako “ujedinjeno polje? (tj. svijest kao glo- 
balnu, kosmičku kategoriju) vidi ex-fizičar Dejan Raković iz 
Beograda. Ovaj istraživač je zagovarao teoriju da je Jonosfera 
(gornji sloj zemljine atmosfere) ispunjena “elektromagnetnom 
mikrotalasnom i ultraniskofrekventnom jonskom energijom", 
a postojanje svijesti je povezao s tom energijom koja je ispod 
praga percepcije čula. Zatim je utvrdio da je: “svijest suptilni 
unutrašnji displej u formi elektromagnetne komponente aku- 
punktrnog EM jonskog sistema...?(2!), a neuroni su: “kvantno 
-hologramska, elektrooptička mreža“. Na kraju se priklonio 
“ezoterijskoj, mističnoj tradiciji istoka" zaključivši da svijest 
postoji na “različitim strukturnim nivoima, živim i neživim". 
U prevodu, Raković, kao i Lanca i Jensen, smatra da se naši 
pojedinačni, “lokalni" moždani talasi “delokalizuju' (prenose) 
po Jonosferi, a onda i dalje po univerzumu koji je dom džino- 
vske mreže ove elektromagnetne energije, ili, drugačije reče- 
no, svijesti. 

Svaka individualna svijest čovjeka, ili nekog drugog bića, za- 
čećem postaje “sastavni dio kolektivne kosmičke svijesti", tj. 
Boga koji “predstavlja dinamičku kolektivnu memoriju biolo- 
ških vrsta". 


Iz ovoga se zaključuje da Bog/ujedinjeno polje/vasionska svi- 
jest reflektuje sav objektivni svijet, a ujedno je i skup ličnosti, 
osobenosti svih živih i mrtvih ljudi, što znači da sadrži sve 
voljne i nevoljne pokrete, zvukove, misli, ideje, rečenice, sli- 
ke, emocije... koje su ikad (ili, će biti) proizvedene na Zemlji, 
a1 šire! 

Na osnovu istog, ali i drugih sličnih hipoteza, pojedinci su za- 
Kključili da su pominjana svjedočanstva o prošlim životima, vi- 
dovitosti, kontakti s mrtvima... rezultat naše “umreženosti" u 
tu ogromnu “bazu podataka". Kao što je već rečeno, pretpo- 
stavlja se da talasi elektromagnetne energije nose informacije/ 
signale koje emitujemo, ili u izvjesnim trenucima primamo, 
po uzoru na radio i telekomunikacije. Takođe, s obzirom na to 
da je elektromagnetna energija ispod praga čula, mogućnost 
primanja obavještenja se pokušava objasniti putem vančulnog 
opažanja (extrasensory perception), ili telepatijom. 


U obje varijante “nadareni" mozgom neposredno hvataju ne- 
čiju svijest/imoždane talase, a razlika je u tome što takozvani 
ekstrasensi, ili medijumi “razgovaraju“ s “umrlim osobama“, 
dok “obični telepata valjda samo može da “pročita" misli (ili, 
kako riječ kaže, osjećanja) živih. Međutim, jedna stvar mora 
biti kristalno jasna: signali koje medijumi “dobijaju", a onda 1 
pretvaraju u poruke (odnosno: misli, vizije, osjećanja) ne do- 
laze od mrtvih ljudi. To samo mogu biti moždani talasi/djelo- 
vi svijesti odaslani za njihovog života. Mrtvi ne šalju poruke 
jer nemaju čime da ih pošalju! Oni više ne posjeduju ni pre- 
dajnik, ni prijemnik. To što prevaranti misle da su u pitanju 
vijesti od mrtvih je posljedica pogrešnog tumačenja, ili usmje- 
renosti, ali ne i stvarnih zbivanja. 

Oba ova fenomena privlače veliku pažnju i odavno su pre- 
dmet brojnih eksperimenata, pa i studija, ali su i dalje naučno 
neobjašnjeni i nepotvrđeni, što zapravo znači da ne znamo ni 
šta se, ni kako se, a ni da li se uopšte nešto (neobično) dešava. 
Tok 1 ishodi izvedenih eksperimenata se, kad ih preispitaju 
oni koji stoje na suprotnim pozicijama, nekako uvijek pokažu 
na neki način manjkavim, ili nedefinisanim. 


Ipak, u ovom trenutku je izuzetno važno da se shvati i prihvati 
sljedeće: postojanje ultrakolektivne, univerzumske svijesti ko- 
ja preuzima sve svjesne i nesvjesne proizvode naših tijela, kao 
i postojanje (nesumnjive) sposobnosti pojedinaca da se na tu 
svijest “priključe, moglo bi možda dati objašnjenje za izvje- 
sne pojave koje se trenutno smatraju natprirodnim (uključuju- 
ĆI 1 izvještaje o reinkarnaciji, “viđenja na daljinu"), ali je bez 
sumnje pogrešno, priglupo poistovjećivati tu neizmjernu go- 
milu informacija (u kojoj se tek ponekad nađe i neko zrnce 
znanja i stvarne mudrosti) sa Apsolutom, “svemirskim um- 
om, Bogom, ili inim sveznajućim bićem. Bolji naziv bi bio 
“Kosmički Internet". 

Na kraju, neophodno je istaći da vasionska svijest, svjedočan- 
stva, vančulno opažanje, telepatija... ni na koji način nijesu 
dokazi da se svjesni, lični život nastavlja poslije smrti. 


Naime, vi možete govoriti/vjerovati da informacije koje “vidi- 
te? ili “čujete" dolaze iz (vaših) prethodnih života; od mrtvih s 
kojima nemate nikakve veze; ili od nekoga ko je (i dalje) živ, 
ali sve to (pod uslovom da se ne radi o slučajevima žvakanja 
halucinogenih biljaka, šizofrenije, korišćenja alkohola i droga, 
neispavanosti, fizičke iznurenosti...) bi jedino moglo predsta- 
vljati dokaz za ove dvije pretpostavke : 


- da jednom proizvedena svijest zaista “putuje svemirom; 


- da je tu svijest moguće “uhvatiti (ljudskim) mozgom. 

I ništa više! Sve ostalo je stvar subjektivnog tumačenja i “me- 
ntalne gimnastike" bez ikakve realne osnove. 


Naučno gledano, fizika ostavlja mogućnost za “putovanje svi- 
jesti kroz svemir", ali je nepoznanica to da li su naši moždani 
talasi zbilja toliko energetski moćni da dospiju do vakuuma u 
svemiru i tamo opstanu. 


Bilo kako bilo, na taj način bi, ponovimo, samo dobili potvrdu 
da cjelokupna individualna svijest koju je za života proizveo 
neki organizam nadživljava smrt tog organizma u obliku “vi- 
bracija ", ili talasa, ali ne i da se nečiji svjesni, lični život na- 
stavlja “tamo gore“, ili “dolje?! 


Isto tako, uopšte nije sporno to da li će se 1 ona, kako kažu, u 
mozgu uskladištena svijest poslije smrti tijela “preobraziti u 
energiju, jer je to zakon univerzuma, ali je pitanje svih pita- 
nja: da li ta energija i dalje zadržava sve one osobine i kvali- 
tet koji je kao svijest imala u tijelu?! 


€ 
Približili smo se kraju prvog dijela knjige. 


Ponešto je sigurno jasnije, ali tek smo prošli predsoblje jedne 
velike kuće u čijem najskrovitijem dijelu se nalazi ono za čim 
tragamo. Otvorili smo tek prva vrata. Da bi krenuli dalje po- 
trebna su nam tri ključa. Oni otvaraju druga vrata. E, kad kroz 
njih prođemo, sve će početi da se otkriva i uklapa, samo od 
sebe. 


Nažalost, ili nasreću, zavisno od perspektive, tada će se i uka- 
zati stvarna vrijednost najvećeg dijela onoga što ljudska rasa 


... v- 


slije smrti i mnogim drugim temama i vjerovanjima će postati 
očigledna. 

KLJUČEVI 


lako se može činiti da nije tako, jedno od najvažnijih otkrića 
objavljenih na prethodnim stranicama je činjenica da sva bića 
razmnožavanjem prenose (dobijaju) osnovnu svijest, sadržanu 
u DNK molekulima. Ona omogućava dalji život, rast i opera- 
tivnost organizma. Tijelo se tako razvija zahvaljujući genima, 
a svijest o sebi se, najvećim dijelom, stvara zahvaljujući tijelu. 
Jednostavno, temeljni životni postulat je opstanak, a da bi ne- 
ko stvorenje 1 opstalo, pažnja mora biti usmjerena ka tijelu (da 
bi se zadovoljile njegove potrebe) i okruženju (kao “skladištu" 
svega što je nužno za održanje). 


Znači, sve što neki insekt, ptica, ili životinja radi tokom svog 
boravka na planeti, radi prvenstveno zbog tijela 1 “sebe", iako 
toga nijesu svi jednako i svjesni. Već je više puta naglašeno 
da postoje nivoi: što vrsta posjeduje složeniji “uređaj " za ob- 
radu podataka, to je i njena samosvijest kompleksnija, ili veća 
(a to, samo po sebi, i nije/ne mora biti neka prednost). 

Čak i najmanja “količina? svijesti je oličenje nemira i pokreta. 
Bilo kakav spoljni podsticaj, iole značajnija promjena u okoli- 
ni će izazvati odgovor jedinke, a ponekad i dovesti do toga da 
se ona sama transformiše — ne mutacija u striktnom smislu ri- 
ječi, nego proizvođenje, ili gubljenje osobina! Učenje, adapta- 
cija, poboljšanje... 


Ili obratno. 


Za ovo drugo je odličan primjer kokoška. Ona je nekad bila 
(koliko-toliko) sposobna da leti, ali je način života učinio tu 
funkciju suvišnom. Istovremeno je i njena nekadašnja grablji- 
va, tragalačka narav nestala jer za njom više nije bilo potrebe 
— kokoška već hiljadama godina ima obezbijeđen stan, hranu i 
zaštitu. Rezultati takvog života su smanjeno korišćenje inteli- 
gencije i degeneracija. 

Slično je i sa ljudima. Oni iz ranijih vjekova su bili (1 fizički i) 
mentalno jači od današnjih. Sredina i preživljavanje su ih pri- 
moravali da se snalaze i do maksimuma koriste biološke i 
umne mogućnosti, a samim tim i da pronalaze odgovore na 
brojna egzistencijalna i druga pitanja. Uslijed toga se dogodi- 
lo i povećanje obima znanja o svijetu, što je povremeno dovo- 
dilo i do značajnih kvalitativnih pomaka oličenim u pojavi i 
djelovanju izuzetno mudrih ljudi. 


Međutim, što je tehnološki napredak bivao veći/brži, naročito 
u potonjim decenijama, to je i život postajao lakši, sa više slo- 
bodnog vremena, a kvalitet ljudske svijesti (1 kolektivni 1 po- 
jedinačni) je postajao slabiji. Kao što je istaknuto na početku, 
današnji čovjek je mozak pretvorio u stovarište, opterećen je 
banalnostima, nema strpljenja, sve manje se kreće... 


NQ 


Dakle, iako pripadamo grupi najkomplikovanije građenih bića 
na planeti i imamo mogućnost i sposobnost da saznamo tajne 
u nama i svemiru, kao i da razdvojimo “sebe" od tijela, ipak je 
naša lična svijest prevashodno efekat uslovljenosti koju name- 
će preživljavanje. Ona nastaje i jača kao posljedica rada čula i 
organizma u cjelini, a potom se “vrti? oko izmišljene tvorevi- 
ne koja je proizvod izvjesnih unutrašnjih i spoljnih uticaja. 


Ta spoznaja nam otključava prvu bravu. 

“Riječi su splav koji nam služi da se prevezemo preko bujice, 
a ne da ga dalje sa sobom nosimo na glavi." (Buda) 


QAQ QQQ 


Do drugog ključa je mnogo teže doći. I to ne zato što je potre- 
bno uložiti neki veliki trud, nego zato što se mora promijeniti 
uobičajeni model mišljenja. Zbog toga što je malo ko spreman 
da to i učini, neprestano dolazi do krivljenja i gubljenja izvor- 
nog znanja otkrivenog u (dalekoj) prošlosti. Zbog toga je i na- 
uka zakomplikovana — pretvorena u grafikone, kompjuterske 
simulacije, proračune... koje ne razumiju ni oni što njima kite 
svoje radove, a religije su prilagođene “običnim smrtnicima" 
sa naglaskom na čudnim, mističnim stvarima koje imaju ma- 
lo, ili nimalo veze sa porukama njihovih “osnivača“. 


O čemu govorimo? 


Čovječanstvo je, najvećim dijelom, “od početka" predstavu o 
okruženju sticalo posrednim putem — preko priča i iskustava 
putnika, ili starijih pripadnika plemena, zatim knjiga, pa sajto- 
va na Internetu... Čak je i lična svijest najčešće plod istog ob- 
rasca — kaže nam se ono što treba da znamo i mi mislimo da je 
to to. 


Za razliku od puka, najveći svjetski umovi su do znanja stiza- 
li samostalno, praksom, koristeći dostupne informacije isklju- 
čivo kao polugu koja ih je uvodila u stvarnost koju su osobno 
vidjeli, ili doživjeli. Oni su svoje uvide opisivali riječima i re- 
čenicama i to je u redu, odnosno, od velike pomoći sa aspekta 
učenja, komunikacije, nauke... Ali, zaboravili su i da nam na- 
glase da su glavne karakteristike pojmova, ili riječi statičnost 1 
“zaleđenost", kao i da se njihovim korišćenjem stvarnost, koja 
je cjelovita 1 stalno u pokretu, razbija i zaustavlja. To je uzrok 
zbog čega se ona ne može objasniti upotrebom jezika. 


Naime, kad jednom kažete *bor* za neku posebnu jedinku te 
vrste pred vašim očima, već ste ono što gledate zamijenili op- 

štom odrednicom i to jedinstveno stablo se izgubio u svemu 
onome što imenica bor označava. Stablo postoji, i dalje je tu, 
ali ga zapravo više ne vidimo. 


Iz istih razloga je nemoguće slijepom čovjeku objasniti kako 
izgleda crvena boja. Možete pričati i davati primjere do besvi- 
jesti, ali njemu imenice, pridjevi, glagoli... ništa ne znače. Ili, 
tačnije, znače ono što on zamišlja da znače. 


Riječi su, u najboljoj varijanti, samo naznaka, ali ne i vjeran 
prikaz stvarnosti. To je izvor spoznaje. Odatle počinje uvid, 
povezivanje, primjena... — znanje. Svako ko tako vidi sebe 1 
okruženje, shvata i da opisi viđenog nijesu toliko važni i po- 
trebni. 


Znanje se čuva i prenosi usmenim, ili pisanim putem, ali i ne- 
staje grčevitim držanjem za nazive i pojmove. Eto zašto nam 
je stalno dosadno, i zašto iz one dječije začuđenosti neumitno 
prelazimo u stanje ravnodušnosti iz kog ponekad nikad ne iza- 
đemo. Pričamo i definišemo, ali ne vidimo, ne razumijemo, ne 
čujemo... Što više nešto dočaravamo, to slabiju sliku crtamo. 
Mislimo, ili smo ubijeđeni da znamo jer smo naučili određene 
podatke, ili zato što slijedimo “propisane" tradicije i rituale, 
ali se malo razlikujemo od nekog papagaja, ili dresiranog šim- 
panze koji imitira ono što vidi. 


I zato budisti više vole da vrte one šuplje cijevi i pričaju nadu- 
go i naširoko o reinkarnaciji, nego da pokušaju da razumiju i 
prihvate srž Budine nauke koja im jasno kazuje da novi život 
nije krajnji cilj njihove religije. 

Hrišćani (pravoslavni), na drugoj strani, farbaju jaja, kupuju 1 
ljube ikone i krstove, praznuju svečeve..., ali se nikad ne za- 
pitaju da li to, ili kakve to veze ima s Isusovim učenjem, ili, 
“daleko bilo", božjim zapovijestima . 


Neznanje (pogrešno znanje) i mentalna lijenost vode ljude ka 
ograničavanju, traženju lakših (bezbolnih) rješenja pa tako niti 

mogu, niti žele da prihvate svijet i život onakvim kakvi su: 
prolazni, nestalni, ružni, lijepi... Ni ružni, ni lijepi. 


Stoga su i neki od glavnih “zadataka" religije skretanje pažnje 
s tih neugodnih istina i traženje i nalaženje smisla u svemiru, 
u prirodi, životu... Sveznajući Bog, stvoritelj i upravitelj, vje- 
čni život, “uskrsnuće na kraju dana"... su tu prvenstveno da 
bi dali “viši nivo" našem postojanju i emocijama. To se dobro 
Vidi iz ove izjave 1 ranije citiranog vjerskog autoriteta: “samo 
Bog koji je i ličnost može biti od značaja za čovjeka". Ukoli- 
ko je “on' samo pokretač koji tim činom i završava svoju mi- 
siju, onda on nije bitan, nije zanimljiv ljudskom rodu. 


Sličan stav imaju i drugi kreacionisti: “Kad bi naš svemir 1 to 
što mi živimo u njemu bio proizvod slučajnosti" (a ne božjeg 
uma), “naš život ne bi imao trajni smisao. Ali ako je naš život 
u svemiru rezultat promišljanja, onda za njega mora postojati 
zadovoljavajući smisao." (Postoji li Stvoritelj. ..? JS) 


Dodajte ovome, naravno, i vjeru u besmrtnu dušu i posmrtni 
život, koji takođe imaju smisla samo ako svijest o sebi, odno- 
sno ljudska ličnost nastavlja da živi i poslije smrti tijela, i do- 
bićete potvrdu da je skoro sva današnja religiozno-filozofska 
priča o bogu i duši puko udovoljavanje slabosti i neznanju! 


Kada odbacimo ovakav (zašto to ne reći, moronski) način raz- 
mišljanja, i prestanemo da vjerujemo (ili robujemo) riječima 1 
njihovim varljivim značenjima, nalazimo drugi ključ i otklju- 
čavamo drugu bravu. 


Naše oči počinju da posmatraju stvari drugačije i ubrzo uviđa- 
mo jedan dobro prikriveni, ali suštinski nesklad u hrišćanskoj, 
hindu i, pogotovo budističkoj religiji — nesklad između uvida 
do kojih su dolazili genijalni pojedinci i raznih naknadno sta- 
ndardizovanih “učenja" o životu poslije smrti koja su bila i 
ostala nezaobilazan i, treba li isticati, važniji dio tih religija. 


Razotkrivanjem tog nesklada otključaćemo treću bravu. 

PQ 000 000 


Ako hrišćanina upitate šta je cilj njegove religije, ili još bolje, 
šta želi da postigne time što je pripadnik neke hrišćanske cr- 
kve, spremno će odgovoriti: spasenje duše 1 vječni život (po- 
što se “pridruži" Bogu). 


Svaki musliman vjeruje u jed(i)nog Boga i njegovu poruku 
(Islam) da bi obezbijedio spasenje duše. 


Hindus će otkriti da je njegov konačni cilj oslobođenje duše 
od samsare (ciklusa ponovnog rođenja), a budista će saopštiti 
da teži prosvjetljenju, ili oslobođenju “nečega" od samsare. 


Pitanje je: Od čega se to duša mora spašavati, ili oslobađati? 


Svaka od tih religija tvrdi da se radi o nevoljama koje imaju 
veze sa životom, ali nastupaju poslije smrti. Tako, hrišćani i 
muslimani žele da spriječe “propast duše" 1 njen vječni bora- 
vak u paklu, a hindusi i budisti žele da eliminišu lošu karmu. 


Iz prethodnog teksta smo shvatili i da je duša poprilično širok 
pojam koji obuhvata životne procese, svijest, energiju..., ali je 
očito da je svijest (pojedinačna, lična svijest) u centru pažnje i 
u životu i nakon smrti. 


Pored toga, većina religija se slaže da je duša “od Boga data i 
Bogu se ponovo vraća“, ili da je “odvojeni dio Boga". Ovo je 
izuzetno važno jer je Bog, kao što znamo, sveznajući, ili kako 
bi se to danas (pseudo)naučno reklo: Bog je kosmička, univer- 
zalna svijest u kojoj su pohranjena “sva prošla i buduća isku- 
stva i znanja ovoga i svih ostalih svjetova“. 


2 


Zaustavimo se ovdje na trenutak. Bog = ogroman kompjuter- 
ski hard disk?! 


Bog = osoba čija je glava puna beznačajnih informacija o sve- 
mu, svačemu i svakome?! 

Već je rečeno da je ova vizija Boga kao neke vrste “kontej- 
nerske" svijesti, koja “upija sve moguće i nemoguće ljudske 
gluposti, gadosti, (ne)znanja... neprihvatljiva (mada bi bolja 
bila neka grublja riječ). 


Pa zar u ovom slučaju ne bi trebalo da je bitan kvalitet, a ne 
kvantitet? 


Znamo da postoje mnogi nivoi svijesti, kao i da bi najviši od 
njih morao biti onaj u kome se nalazi krajnje (ili je bolje reći, 
početno) vrhunsko znanje. Logika govori da bi svijest Boga, 
ili univerzuma, morala biti upravo na tom nivou, a osim toga, 
saznali smo i da je prvobitno stanje duše istovjetno stanju Bo- 
ga. Ako je sve to zaista tako, kakva je onda svijest najvišeg 
stepena - Boga - onoga što sve zna? 


Šta je vrhunsko znanje? 


U potragu za odgovorima na ove nepoznanice ljudi polaze od 
nekoliko široko prihvaćenih činjenica, ili pretpostavki: stvore- 
ni su “po božjem liku"; svijest se najbrže razvija u ljudskom 
tijelu; ljudska svijest je najkompleksnija, ili čak najkvalitetni- 
ja na planeti pa je, shodno tome, i najbliža svijesti Boga. Sto- 
ga i smatraju da su nešto posebno u odnosu na ostala bića. 


Ali, evo u čemu je problem: do istine (o bilo čemu) se ne mo- 
že doći ukoliko krenemo od ljudske svijesti kao neke značajne 
kategorije u svemiru. Zašto? 


Zato što je ona, i pojedinačno i ukupno gledano, samo jedan 
poduži “opis tišine". ...Zvuka jedne ruke. 

Pamtite li pitanja s početka ove knjige: Šta predstavljaju riječi 
vašeg imena i prezimena? Da li bi se ono što je svjesno/živo 


“u vama" (ono što zovete JA) nešto promijenilo ako biste sju- 
tra umjesto Marka Markovića postali Beri Slomovic? 


Prvi odgovor je glasio: “Mene, ja sam taj/ta i taj/ta.", a drugi: 
“Ne bi." 

E sad razmislite o ovome: Oko nečijeg imena, ili “JA? se to- 
kom vremena nakupi velika količina informacija koja detaljno 
opisuje to “JA". Šta se događa sa svim tim znanjem onog časa 
kad neko promijeni ime i prezime? Pa, eto, gubi i svrhu 1 
“vlasnika", a ispostavlja se i da to “JA? (sve ono što mislimo 
da je) nema veze s onim što je živo ili svjesno u čovjeku. 


Ipak, ovo otkriće obično samo “načinje" predstavu prosječnog 
homo sapiensa o sopstvenoj svijesti i identitetu i nije dovoljno 
za konačnu procjenu njihove prave vrijednosti. Za tako nešto 
je potrebno odraditi kratak mentalni eksperiment: zamislite da 
ste rođeni u porodici drugačijeg društvenog, vjerskog, nacio- 
nalnog... background-a. Umjesto Marka pravoslavca, nekoli- 
ko minuta “budite" Beri Jevrej — cjelokupni sadržaj uma koji 
vas, ne samo po vašem mišljenju, čini definisanim i jedinstve- 
nim će se u trenu sasvim izmijeniti. I ponovo će biti neodgo- 
varajući, promašen... jer (ni) to nije bit vašeg bića. 


Lična svijest je, dakle, kako čuveni pisac davno reče: “bajka 
koju priča idiot", virtuelna kreacija koja objašnjava samu sebe 
i ništa više. Ona se stvara iz neznanja, razvija zahvaljujući 
neznanju i, što je najgore, najčešće i ostaje u neznanju. 


Da bi porušili tu “tvrđavu", ili barem stekli kakav-takav uvid 
u “božju, vrhunsku svijest, tj. najviše znanje, moramo skoro 
u potpunosti isprazniti memoriju i koristiti novi način razmi- 
šljanja i gledanja na svijet (drugi ključ). Ako to učinimo, doći 
ćemo do zapanjujuće jednostavnih, nepobitnih i prosvjetljuju- 
ćih zaključaka. 


Počnimo od opšte prihvaćenih stavova: Bog je slobodan, sve- 
znajući, sveprisutan, bestjelesan... 
Bog SVE ZNA! 


Razmotrimo sada sljedeće: Šta misli onaj koji sve zna? Kakve 
su mu misli? Pa valjda nikakve — onaj koji sve zna nema mi- 
sli jer nema o čemu da razmišlja. 

“On'" ne rasuđuje. O čemu da rasuđuje — šta mu je to nepo- 
znato pa da mora da rasuđuje?! 


Zatim, onaj koji sve zna nema tijela, a ako njega nema, onda 
nema ni svjesnosti. Ukoliko neko ima teškoća da prihvati ovaj 
iskaz/zaključak, neka se sjeti važećeg (i ne samo) religijskog 
konsenzusa: “Bog utiče na sve, ali ništa ne utiče na njega. 
(Materija, prostor, vrijeme.) Prema tome, “on? nema impresi- 
ja, osjećanja..., a samim tim ni svijest o sebi. (I još jednom: 
Svijest nije isto što i svjesnost!) 


“On'" je u vječnom stanju najčistije slobode i nema potrebu 
da stiče iskustva, ili zadovoljava želje i nagone. 


Sveznajući, sveprisutni i slobodni bog se može posmatrati kao 
pokretač, jer je stalno kretanje njegova priroda, možda čak i 
kao stvaralac, ali sigurno ne kao upravljač, dirigent, ili nadzo- 
rnik! Upravljanje je dokaz vezanosti i brige, a vezanost i briga 
isključuju slobodu. Bog koji nečim upravlja nije slobodan, pa 
ni sveznajući, a ni sveprisutan. Šta sve ovo znači? 


Pa znači da je najniži nivo svijesti isti kao i najviši. Između 
apsolutnog neznanja i apsolutnog znanja nema razlike. (Ona 
se javlja kad “uznemirite" tišinu/prazninu.) 


Znači da ako nemate tijelo, misli, želje, osjećanja... identitet, 
onda ne ispunjavate nijedan uslov da bi bili ličnost! “On? ni- 
je on! Ili ona. A na shvatanju da je Bog ličnost počiva većina 
današnjih religija! 

Suprotno saznanje mijenja sve iz temelja, zar ne?! 

Idemo dalje. 


Ako boga, dušu, ili svijest prepoznamo kao energiju koja sta- 
vlja u pogon, razvija i drži na okupu i žive 1 nežive strukture, 
ne smijemo zaboraviti jednu presudnu datost: energija uvijek 
ostaje energija, pa i kad je u potpunosti materijalizovana (u 
nekom obliku). Električna energija, svima je poznato, aktivira 

i održava u radu brojne mašine i aparate u kućama, ali nikada 
ne preuzima i osobine tih uređaja, ne postaje aparat! 


Isto tako, i energija pod radnim nazivom “bog*" proizvodi ra- 

zne stvari i pokreće razna stvorenja, ali se ne poistovjećuje sa 
se 2 13 

svojim kreacijama. 


Ako je duša dio boga i samim tim podudarne prirode, a još se 
kao takva nalazi i u svakom živom biću, onda je ne smijemo 
uslovljavati na bilo koji način, ili izjednačavati s tijelom, a po- 
gotovo ne s ličnošću i informacijama o nekoj osobi — sa svije- 
šću “namotanom' oko tijela. 


Međutim, to je upravo ono što ljudi/vjernici čine, pa zato i go- 
vore da “duša ulaskom u ljudsko tijelo gubi i slobodu i znanje 
o svojoj pravoj prirodi". Zato i vjeruju u nastavak svjesnog, li- 
čnog života poslije smrti i dokazuju ga sjećanjima, iskustvima 
... “preživjelih*. 

Jednostavno ne razumiju/ne znaju da: 


a) ono što zovu ““duša"', a u stvari je osnovna svijest (sadržana 
u DNK molekulu, “DNK svijest"), ne “ulaz1" u tijelo — ona je 
proslijeđena od oca i majke i “boravi? u onoj prvoj ćeliji. Ona 
počinje i završava proces proizvodnje organizma; 


b) ta proslijeđena osnova života 1 svijesti nije, kao što je jasno 
utvrđeno, isto što i posebna svijest o sebi (sopstvo, osobnost, 
ili “JA*). 


Iz tog neznanja, ili ubjeđenja koje nas uči da je “JA? koje smo 
izgradili, ili “otkrili tokom života, istovjetno sa onim JA što 


"3 Uporedimo to i sa vodom. U gasovitom stanju ona je čista ili, uslovno 
rečeno, prvobitna, a kad se i dodatno materijalizuje (kao kap kiše), počinje 
da “prikuplja iskustva", odnosno da se vezuje za razne elemente i tako 
postaje uprljana do neprepoznatljivosti. Takođe pravi i razne oblike. 
Njihovom “smrću, to jest isparavanjem, vraća se u izvorno ustrojstvo i 
kvalitet. 

smo ga dobili u trenutku začeća, rodio se onaj maloprije po- 
minjani nesklad. Nastao je zbog toga što tumači originalnih 
učenja nijesu mogli, ili htjeli, da shvate da suština bilo kog 
bića nema apsolutno nikakvih problema i nema potrebu 
da bilo šta saznaje, nego mi, kao pojedinci, imamo problem 
koji proizilazi iz neznanja o tome šta je suština našeg bića! 


Na ono što je živo ili svjesno u nama “ništa ne može da utiče" 
i upravo zbog toga mu se ne može suditi, niti se ono mora 
spašavati ili oslobađati! 


Ako već tako razmišljate, može se suditi onome što mislimo 
da smo, onom “JA*. Ali da li, ili koliko to uopšte ima smisla, 
ili svrhe shvatićemo kad odgovorimo na pitanje ko je taj “Ja?? 

q&2 


Na prethodnim stranicama ste primijetili, a u daljem tekstu će- 
te često nailaziti na sljedeće načine pisanja riječi kojom oz- 
načavamo sebe: “JA? 1 JA. Prvi oblik ('lažno ja') se odnosi na 
ono što smatramo našom ličnošću i identitetom, a drugi ('pra- 
vo ja') se odnosi na ono što je u nama živo/svjesno. 

Ipak, neophodno je shvatiti da JA nije i odgovarajuća riječ. 
Takva riječ u stvari ne postoji. 

II 
JA? 

POČETAK 


Pokušao sam da zamislim i opišem početak svog života u tre- 
nucima po izlasku iz majčinog tijela. Neizvodljivo... 


Prinuđen sam da koristim riječi, nazive organa, pojmove koji 
označavaju (re)akcije tijela; stalno govorim “moje", “meni"... 
Ali ja, tek rođena beba, nemam pojma o čemu pričam ja, čov- 


jek od toliko i toliko godina. 


Beba gleda i nešto vidi, sluša i nešto čuje, ali u njenom “umu? 
ne postoji nikakvo JA! 


Kroz glavu mi zatim prolazi da sve to mora biti zastrašujuće, 
ali se odmah prisjetim: Kome je zastrašujuće? Sigurno nije bi- 
ću koje u svom mozgu još uvijek nema ni jednu jedinu misao 
o sebi; koje “zna? da postoji samo preko (ne)jasnih elektrohe- 
mijskih impulsa što ih primaju i prenose tek umreženi neuroni 
čiji broj vrtoglavo raste sa svakim danom njegovog života. 


Međutim, već u roku od nekoliko dana količina informacija se 
nezadrživo umnožava. Organizam je izložen brojnim spoljnim 
uticajima: prisustvo ljudi, kupanje, dojenje, presvlačenje..., a 
čula neprekidno odrađuju svoj posao, “hraneći mozak u na- 
stajanju. 


Ne znam šta tek rođena beba “misli" o tim prvim vijestima iz 
životne sredine, ali je činjenica da reaguje na sve što ima veze 
s njenim tijelom — ono prihvata, ili odbija svakojake spoljne 
draži, odnosno, ima osjećaje prijatnosti, ili neprijatnosti. Iz to- 
ga nastaju nejasni obrisi procjena: “Ovo je dobro.*, “Ovo nije 
dobro.? To su i predlošci onih kasnijih: sviđa mi se, ne sviđa 
mi se; ovo hoću, ovo neću i, naravno, praoblici svih budućih 
osjećanja. 


Praktično od otvaranja očiju, individualna svijest se formira 
na osnovu utisaka iz okoline i tijela. Od one izvorne uzbuđe- 
nosti, pa zadovoljstva, ili nezadovoljstva, ti utisci se protokom 

vremena uobličavaju u “znanja' o nama i onome oko nas. Po- 
stepeno se navikavamo na mirise u okruženju, na glasove, ob- 
like... Prepoznajemo osobu koja nas hrani, presvlači i kupa, a 
začuđeno gledamo u glave posjetilaca dok proizvode čudne 
zvukove. Te čike i tete nam donose i neke šarene, pištave ig- 
račke koje ubrzo bivaju nezanimljive jer se ne mijenjaju. 


Kad god smo gladni, ili napunimo pelene, samo vrisnemo 1 
ona žena dotrčava. Ponekad nas drže u rukama i nose po kući. 
To je dobro, gledamo i snimamo. Zatim slijedi povratak u kre- 
vet, a pred očima su opet bijeli plafon, plava posteljina i onaj 
stari gumeni patak. Počnemo da pravimo buku i neko nas od- 
mah uzima u naručje i ljuljka sve dok nam se ne prispava. Po- 
što se isto ponovi nekoliko puta, uviđamo da imamo moć. 
Dovoljno je samo da “zaplačemo“, pružimo ruku i svi skaču 
da nam ispune prohtjeve! Veoma se ljutimo ako se to ne desi. 
Ta ljutnja je jasan, ili najbolji dokaz da smo svjesni sebe. 


Iz tih ranih iskustava učimo da se izvor našeg zadovoljstva 
(većina bi rekla: sreće) nalazi u okruženju, kao i da su roditelji 
i rođaci voljni da se prilagođavaju našoj volji. Već tada uvi- 
đamo da nam jedni isti ljudi, ista okolina i(li) stvari poslije par 
minuta postaju dosadni i da je odgovor na dosadu ono što od- 
rasli zovu “zabava", a što obavezno uključuje nova lica, nove 
prostore i nove stvari. 


Pred kraj prve godine ustima proizvodimo i drugačije tonove 
od uobičajene vriske i gugutanja, a ubrzo tako dobro ovlada- 
vamo tom vještinom da lako ponavljamo ono što čujemo, uz 
moguće poteškoće sa r, 1, ili nekim drugim glasom. Uskoro 
otkrivamo i da određene riječi ukazuju na određene osobe, ili 
predmete. ...Shvatamo da su neki od tih predmeta 1 “lično? 
naši. 

U drugoj, trećoj godini po prvi put kažemo “ja". Do tada o 
sebi ne govorimo, pričamo u trećem licu, ili se služimo ime- 
nom: “Marko hoće...?, “Sanja ide papa.? 

S tim “ja" zvanično kreće proces izgradnje nečega što psiho- 
lozi zovu ego (a što je, zapravo, latinska riječ za “ja"), 1 on, za 
većinu ljudi, traje do kraja života. Tako i tada počinje i (ne)- 
svjesno udaljavanje od onog pravog, ili suštinskog ja. 


Sve čvršće se sjedinjujemo s ličnim predstavama, iskustvima, 
mislima... i stičemo “znanje o sebi". Što više saznajemo, to 
bolje upoznajemo strah, a onda i druga osjećanja koja su od 
samog nastanka neraskidivo povezana sa samosviješću — bez 
nje se ne bi ni razvila. 

Malo kasnije... SVIJET 


Sa četiri, pet godina dijete izlazi van kuće samostalno i sreće 
djecu iz susjedstva. Iznenada je mali kralj, ili kraljica, (kojima 
su se do tada svi klanjali) okružen i drugim kraljevima i kra- 
ljicama. “Ja, ja, i samo ja? je u prisustvu drugih “Ja, ja, i samo 
ja: 

Naravno, svi ne mogu biti jednaki i mora se znati ko je bolji, 
jači, brži, bogatiji... Takmičenje i dokazivanje postaju znača- 
jan dio odrastanja. Ko nije brz, mora imati ljepše patike; ko 
nema novca za patike, mora biti jači od onoga s patikama. Đe- 
vojčica s većom lutkom “vrijedi" više od one što ima malu lu- 
tku, ali zato njen tata ima “golfa šesnesticu'! 


Sva djeca vrlo brzo i lako nauče da se poistovjećuju sa onim 
što imaju, ili nemaju. “Srećna* su kad imaju, “nesrećna' kad 
nemaju. Tako su podešena od prvih mjeseci života. 


U šestoj godini (nekad i ranije) se u oblikovanje dječijeg uma 
uključuju i prosvetni radnici i od tada je mladi ego izložen ja- 
kim dejstvima kulturnog svijeta u kom odrasta — dobija nove i 
deblje slojeve. Obrazujemo se i učimo razne stvari koje nam 
dodatno objašnjavaju ko smo i šta smo, a zatim i ko su i šta su 
oni oko nas. 


Lagano, život postaje nezamisliv bez drugova, drugarica, sim- 
patija, televizije, mobilnih telefona, društvenih mreža i inter- 
neta, kladionica, “sapunica", sporta, kompjuterskih igrica... 


Kako “njihova veličanstva" rastu, tako rastu i prohtjevi, a tate 
i mame se danonoćno trude da stvore neophodne uslove za 
sreću svojih nasljednika. Malo-pomalo, neko prije, a neko ka- 
snije, dijete se udaljava, ističe svoje pravo izbora 1 pokušava 
da se “otrgne kontroli" (gotovo uvijek samo mentalno, nikad i 
egzistencijalno). Roditelji su “zadnje rupe na svirali" 1, narav- 
no, teško se mire s tim položajem. Period sukoba kreće otpri- 
like poslije desete godine 1 obilježen je iscrpljujućim borbama 

dva (to jest tri) ega. Kako će se ličnost formirati, dijelom zavi- 
Si i od toga kako su se ove borbe odvijale, odnosno od toga ko 
se prvi predao, ili ko je odnio više “pobjeda". 


DOLL 


Od dvanaeste, trinaeste godine momci i djevojke se nepresta- 
no gledaju u ogledalima i obično ne vide ono što bi željeli da 
vide: “Predebela sam." “Da ofarbam kosu?" “Premršav sam." 
“Ne primjećuju me!" “Nijesam popularna!*... 


Kako im stvarnost ne odgovara, a najčešće ne mogu da je pro- 
mijene, omladincima ne preostaje ništa drugo nego da budu 
neko drugi. Traže se i “pronalaze" u sportu, muzici, debatnom 
klubu, školskom parlamentu, na Twitter-u... Poistovjećuju se 
s poznatim glumcima, sportistima, pjevačima... 


Da bi bili srećni, voljeni, “in'', moraju sasvim promijeniti me- 
ntalni sklop, ophođenje, izgled... Bitno je da ih zapaze, da se 
istaknu. Istovremeno, preporučljivo je i da pripadaju nekome, 
ili nečemu: navijačkoj grupi, kulturno-umjetničkom društvu, 
uličnoj bandi... 


Vrijeme provode na telefonu, u druženju i borbi protiv starog 
neprijatelja, dosade. Djeca čak 1 u školu idu ne da bi tamo ne- 
što naučila, nego da bi bila s vršnjacima — nije dobro biti sam 
jer samoća “ubija". Poželjno je, govore autoriteti, da se zabav- 
ljaju i da (sve veću) prazninu u sebi popunjavaju “slobodnim 
aktivnostima"! 


Međutim, propisani “lijek nešto slabo pomaže i život se pre- 
tvara u stalnu zbrku i nesvjesnost. Primjetna je jedna izuzetno 
zanimljiva pojava. Naime, iako su tinejdžeri u potpunosti ok- 
renuti sebi i svakodnevno se trude da zadovolje svoje potrebe 
i težnje, u njihovim glavama često vlada nered koji se ispolja- 
va izrazitim nedostatkom koncentracije i odsustvom osnovne 
sposobnosti da se prepozna dugoročni interes. A sve to, zaje- 
dno sa jakom željom da se do odraslosti, priznanja, jasnosti, 

slobode, uzbuđenja (i ko zna čega sve još) dođe što prije i bez 
obzira na posljedice, ponekad dovodi i do pogrešnog odnosa 
prema sebi i vlastitom tijelu i otvara vrata raznim vrstama po- 
roka i lošeg ponašanja. 


DILJ 


Nezadovoljni sobom, bivši kraljevi i kraljice prolaze kroz ne- 
što što se zove kriza identiteta. Što god misle da su, nije im i 
odgovarajuće. Koliko god da se mijenjaju, to nije 1 dovoljno. 
Što se više dokazuju, broj izazova se povećava... 


“Ni djeca — ni ljudi" se polako, ali neizbježno pretvaraju u ra- 
strzana i do bola zbunjena bića. Nesigurne, isprepadane lutke 
na koncu koje svako može da baci u očaj, ili u stanje neopi- 
sive “sreće", kad god im se prohtije — najobičnijom opaskom 
kojom procjenjuju njihovu frizuru, boju očiju, veličinu ovoga 
ili onoga, komad odjeće... 


Rezultat stalnog dokazivanja i borbe za prestiž, za dostizanje 
sreće, je naravno da svi, prije ili kasnije, moraju da izgube, pa 
i oni koji naizgled dobijaju. Oni očigledni gubitnici, da bi na- 
doknadili sve ono što im nedostaje počinju da izmišljaju, lažu, 
ruše i uništavaju, tučom rješavaju sve probleme... Agresivnost 
i bijes se javljaju kao zaštitni znaci prestravljenih. Neki već sa 
sedam, osam godina pronalaze smisao života u ruganju drugi- 
ma i želji da nekoga ponize, ili povrijede. Uz pomoć opštepri- 
hvaćenog načina mišljenja po kome je veoma važno kako nas 
drugi vide, u tome lako i uspijevaju. 


Jedan broj djece, ali i odraslih, prihvata “poraz", povlači se u 
sebe, ili traži društvo sličnih “duša' — možda najbolje što mo- 
gu da urade. 

Ostali će 1 dalje pokušavati da se prilagode vladajućoj manjini 
i neko će u tome uspjeti manje, a neko više. Oni koji se bolje 
uklope će postati “cijenjeni, ugledni članovi društva“, a oni 
drugi će biti njihovi “potencijalni glasači na izborima". 

DOLL 


Pubertet je doba stravično opterećeno svim 1 svačim. Upravo 
kad pomislite da je sve što ste pročitali na prethodnim strani- 
cama 1 više nego dovoljno da im život učini bezmalo nepod- 
nošljivim, mladi ljudi počinju da osjećaju neke promjene na, i 
u svom tijelu, a očima intenzivno prate pripadnike suprotnog 
pola. Traže nekoga da vole i da ih voli. Naravno, ne kao otac, 
majka, brat, sestra... O svemu tome malo znaju, ali ponešto 
zapažaju i razumiju da je to spona sa seksom — jednom od naj- 
važnijih stvari na svijetu. ...Tako su čuli od prijatelja, ili koga 
već. 


Normalno, ne usuđuju se da pitaju, a ni tate i mame nijesu baš 
ponešeni da objašnjavaju. Srećom, o ljubavi se uči u školi. Toj 
temi su posvećene hiljade pjesama, priča i romana, a tu su i 
profesori eksperti. No najveći izvor informacija je svakako In- 
ternet. 


I djeca, tako, prvo nauče da ima “raznih vrsta" ljubavi. Drugo, 
ljubav je ključ za sreću, ili patnju — ona vas čini ili srećnim, ili 
nesrećnim: Da bi bio srećan moraš biti voljen! 


Izgled je, prirodno, vrlo bitan i, ako nijeste lijepi (po televizi- 
jskim i “online" standardima), brzo mogu da vas ubijede da su 
vaše šanse za ljubav, odnosno da vas neko voli, svedene na 
minimum. Zbog toga, loš izgled se mora nadoknaditi novcem, 
slavom, pripadanjem nekoj partiji... Ako ni to nemate, ili eto, 
nekim slučajem, to ne želite, onda jedino ostaje da se nadate 
da pamet, smisao za humor i iskrenost još uvijek nekome ne- 
što znače. 


Potom se nauči da ljubav ima veze sa srcem — ono će vam reći 
ko je onaj/ona prava; kad se zaljubite mislite srcem, srce pati 
kad ljubav nije uzvraćena i slično. 


Obavezno zapamtiti: Ljubav je slijepa i mora se stalno doka- 
zivati. Stoga je prepoznato mnogo dokaza ljubavi: ljubomora, 

žrtva, strepnja, pokornost, količina (učestalost) seksa... Što su 
čovjek/žena u koje ste zaljubljeni više spremni da se odreknu 
svoje sreće, ili nekog životnog interesa, radi vas (i obratno), to 
ste više u ljubavi. Takođe, što ste ljubomorniji, to više volite 
nekoga. Što jače strepite da će vas partner/-ka ostaviti, prestati 
da vas voli, to ga/je jače volite. Ako svoj život ne možete da 
zamislite bez voljene osobe, to je to. Ako ni trenutak ne pušta- 
te jedno drugo na miru, nego ste stalno u strasnom klinču — 
bravo, vi se maksimalno volite! 


I tako dalje i dalje... 


U toj debilnoj igri neko ponovo ima manje, neko više, a neko 
nimalo uspjeha. Sva ova “ljubavna? iskustva i promišljanja se 
slažu na ona postojeća i sve to neizbježno utiče na dalje for- 
miranje uma i ličnosti. Ali, da se ne zavaravamo, uglavnom je 
to nastavak hoda po dobro utabanoj stazi — i uspješne i neu- 
spješne je 1 dalje strah od svega: da ne ispadnu smiješni, da ne 
ostanu sami na pet minuta, da im neko ne preotme momka/ 
djevojku, da ih ne prihvataju, da nijesu “kul"... 


Ljubomorni smo, posesivni, emotivno zavisni od ljudi i okru- 
ženja. A kad zavisimo od drugih, ne smijemo da se opuštimo 
jer moramo da ispunjavamo njihove želje i hirove, baš kao što 
i mi to očekujemo od ljubavnika, prijatelja, rođaka... 


Samo rijetki pojedinci mogu da shvate da je najveći dio ovoga 
što naglabamo i učimo o ljubavi, najobičnija koještarija. Ono 
što naše kulture zovu ljubav, zajedno sa svim romanima i poe- 
zijom, filmovima. .., nije ništa drugo do goli egoizam, ili bole- 
st. Ispod svega toga se kriju kontrola, manipulacija i strah koji 
su s nama praktično od rođenja. Od ljubavi smo svjetlosnim 
godinama daleko. 


Zato život redovno izgleda ovako: čvrsto se držimo za neko- 
ga, ili nešto, a neko se opet, vezao za nas i zbog toga niko ne 
može ni da mrdne — uzajamno se davimo. Kao kakvi invalidi 

tražimo oslonac i podršku, ali nas neizbježno neko, ili nešto 
razočara, iznevjeri. 


...A onda uočavamo obrazac. Na prvi pogled, ispostavlja se 
da mi ne radimo ništa pogrešno. Shodno tome, susjedi moraju 
da se promijene, okolina treba da se promijeni — odjeća, kuća, 
automobil, vrijeme, lipa u koju smo udarili ne gledajući kuda 
idemo... 


Tako smo naučeni. 


Imamo problem, ali je za njega odgovoran neko drugi. Našu 
patnju uvijek uzrokuje nešto sa strane, ili spolja. 


Tako svi razmišljaju. 


“Zahvaljujući" svemu tome, ili tačnije, takvom odnosu prema 
stvarnosti, življenje se pretvara u košmar, samo ponekad pre- 
kinut onim što zovemo sreća, radost, pozitivna emocija. I, što 
je najgore, taj košmar ne može da ostane “lokalno ograničen? 
— neumoljivo se prenosi na ostale članove društva jer su i oni 
(bili) podvrgnuti istom, neosjetnom trovanju mozgova. Skoro 
svi misle da je to normalno i neizbježno: “takav je život". Vr- 
lo je teško oduprijeti se. 


Da bi se dogodio “prelom', nerijetko se mora preživjeti velika 
količina patnje, a nije naodmet imati i malo više volje i hra- 
brosti. Nužno je drugačije razmišljati. 


E zato se malo ko i odupire. Prepuštaju se bujici, ili dopuštaju 
svom već prilično naduvanom egu da ih vodi “u nove radne 
pobjede". 

Finalni slojevi 


Osamnaesta, ili dvadeset prva godina u većini zemalja i kultu- 
ra predstavljaju neku zamišljenu granicu između djeteta i čov- 
jeka. Od tada se prosječni (mladi) ego obavija sa još dva sloja: 
ideološkim i egzistencijalnim. Oba se sastoje od brojnih tanjih 
podslojeva. 


U uređenijim državama su, do tog perioda, riječi kao: religija, 
tradicija, nacija, porijeklo, domovina, patriotizam, moral, kul- 
tura... ipak samo sporedni i sa strane nametnuti dio odrastanja 
jer imaju malo, ili nimalo dodira s nagonima, ili željama jed- 
nog pubertetlije. Nacionalna, ili vjerska opredijeljenost mogu 
biti sredstvo uklapanja u društvo, prepoznavanje, čak i moda, 
ali nijesu neodvojivi dio mladog ega. Tek s pravom glasa on 
se ozbiljnije interesuje za “gore navedeno", prihvatajući činje- 
nicu da su sve ljudske zajednice manje-više zasnovane na tim 
“veoma bitnim" stvarima. 


No, vremenom, pod uplivom porodice, sredine, obrazovanja, 
sopstvene radoznalosti..., prihvataju se određene ideje i sazna- 
nja i tako postajemo: nacionalno “svjesni", vjerski “profilisa- 
ni", kulturno “potkovani, moralno “izgrađeni"... Što se više 
poistovjećujemo s nekom političkom, religijskom, etničkom... 
pripadnošću, to burnije reagujemo na negiranje, ili omalova- 
žavanje ličnih ubjeđenja i shvatanja jer, naravno, pokušavaju 
da negiraju i omalovaže nas, naša osjećanja. 


Političari, profesori, umjetnici, popovi... nas podsjećaju na so- 
pstvenu tradiciju 1 kulturu i pozivaju nas da ih “njegujemo". 
Brzo uviđamo da je to od presudne važnosti za opstanak naše 
nacije, države, vjere, ili nas samih, i zato slijedimo sopstvenu 
tradiciju i ponosimo se sopstvenom kulturom. 


Cinimo upravo ono što su mali, obični ljudi od pamtivijeka 
ponizno činili: klanjamo se simbolima i idolima, služimo (se) 
pojmovima i imenima, striktno se držimo za njihova značenja 

i tako opisujemo sebe, sigurni da je to jedina istina na ovom 
svijetu. 


DILJ 


Egzistencijalni “ja? sloj je neodvojiv od sljedećih riječi: kari- 
jera, uspjeh, novac, moda, imovina, udobnost... Trka u kojoj 
učestvujemo od šeste, sedme godine nastavlja se i sa osamna- 
est, ili devetnaest, a zahuktava sa dvadeset i nekom. Startne 
pozicije su, dakako, različite. 


Plan je, najčešće, ovakav: završiti fakultet, naći posao, upo- 
znati ljubav svog života, vjenčati se i dobiti djecu, kupiti kuću 
/stan, napredovati u poslu, napraviti vikendicu, kupiti još je- 
dan automobil... U par riječi: biti srećan i uspješan. 


Neko ostvari snove manje, a neko više. Neko ih uopšte ne os- 
tvari, iako svi pokušavamo da zadovoljimo “osnovne životne 
potrebe". Idemo sa prijateljima na ljetovanje, ili bar na roštilj 
u obližnjoj šumi. A onda, “kuća, pos?o" i hronično “nemamo 
kad". 


Žudimo za odmorom, a kad ga dobijemo, dosadno nam je i ne 
znamo šta ćemo sa sobom. Previše pijemo, ili pušimo. Kladi- 
mo se. “Đeca nas $ekiraju.? Želimo sve više i više stvari, sve 
više i više udobnosti i jedina svrha života postaje da sve to od- 
ržavamo, što bezbjednije i sigurnije. 

Godine idu... Odmah po ustajanju iz kreveta, bili sami u sta- 
nu ili ne, uključujemo televizor, ili radio: “da nas je više"; “... 
ljepše je kad se čuje priča, ili pjesma“. Na poslu se okružuje- 
mo ljudima, a kad dođemo kući — uključujemo radio, laptop, 
televizor. Često ne možemo ni da zaspimo bez knjige, filma, 
ili muzike. 


Zivot ide kao u snu sve dok nas iz dremeža ne prene kakva 
teška bolest, smrt bližnje osobe, ili neočekivana nedaća. I tada 
se okružujemo ljudima, ili na neki drugi način pokušavamo da 

držimo mozak u zauzetom stanju. Iz tog razloga je razvijena 1 
jedna čitava “industrija", ogroman biznis organizovan s ciljem 
da zabavi narodne mase i odvuče im misli od onoga što ih 
proganja. S ciljem da nam učini život boljim, ili makar podno- 
šljivim. 

Od čega to bježimo? Od kakvih briga i demona? Zašto ni se- 
kund ne možemo, ili ne želimo da budemo sami? 


Da li je to samo zato što smo “po prirodi društvena bića"? 


Kakva je to praznina koju nikako ne mogu da popune slobo- 
dne aktivnosti, zabava, prijatelji, novac...? 


125 


ZABLUDA 


Šta je svijest o sebi? Šta je ličnost? 


To je najčešće popriličan i čvrsto uvezan skup misli, sjećanja, 
iskustava, predstava, znanja, ubjeđenja... nastalih tokom živo- 
ta iz interakcije tijela i okoline, a nadograđen je na osnovnu 
svijest koja je aktivirana začećem. 


Sva ta svijest (i podsvijest) se vrti oko onoga što zovemo “ja", 
ili ego. Pomoću nje pokušavamo da sebe objasnimo (i sebi i 
drugima), a ponekad je i detaljno izučavamo želeći da sazna- 
mo nešto više o traumama koje nas muče/progone. 


Iako je veliki broj informacija ubačen u naše mozgove tokom 
odrastanja, mi i sami puno toga dodajemo i gradimo vlastito 
stanje uma, nezavisno od (objektivne) stvarnosti, uvjereni da 
nam ostali ljudi (i đavo ili Bog) u tome pomažu i odmažu. Po- 
kušavamo da stvorimo neki naš idealni minijaturni kosmos i 
svi postajemo “pomalo ludi. Stvarnost nam nudi jedno, a mi 
želimo drugo 1 sukob se skoro uvijek rješava ovako: Svijet je 
najljepši kad ga gledamo zatvorenih očiju.'* 


Zato mnogi idu kroz život žmureći. Zato i ima toliko “zombi- 
ja" koji bježe od razočaranja, bola i straha, a kače se za snove, 
stotine predmeta koji će ih “usrećiti i milione ideja koje će 
bar nakratko blokirati negativne misli. Naravno, tu su i seda- 
tivi u obliku “zabave? i brojni drugi, do savršenstva dovedeni, 
oblici samozavaravanja, ili uspavljivanja koji im donose ono 
što žele — trenutno ushićenje, olakšanje, ili iluziju da im je la- 
kše 1 ljepše. Polako, taj svijet se ustaljuje i kao jedini koji, po 
njihovom mišljenju, postoji. 


'* Jedan dio onoga što ljudi zovu umjetnost je rezultat upravo takvog 
“gledanja", ili autorovog “viđenja' samog sebe. Tužna istina je da je sva 
takva umjetnost, što bi se narodski reklo, jalovo “presipanje iz šupljeg u 
prazno“. 

Tako ljudi trpe patnju, dobrovoljno i istrajno. Čak su i puteve 
do nekih svojih ciljeva (ljubav, bog, sreća...), a i same ciljeve, 
definisali kao uzvišenu patnju. 


Ukratko, to se može opisati ovako: Ideš uz brdo i nosiš teret. 
Što duže ideš, teret postaje sve teži i teži i to ne samo zato što 
si se umorio od puta, nego 1 zato što dok se penješ na svoja 
leđa tovariš i druge stvari koje će, zlu ne trebalo, jednog dana 
nečemu poslužiti. Ne pitaš se da li je to što radiš i pametno, ili 
dobro za tebe, jer svi u okolini rade isto — sekaju i vuku dok 
mogu. Povremeno, zajedno s teretom na leđima, naprave pau- 
... Dok ih smrt ne zaustavi u pola koraka. ...Dok i na tebe ne 
dođe red. A onda, kažu, tvoja duša uprti (tvoj) teret i nosi ga u 
vječnost, ili u novi život. 


Zanimljivo...! Kako je neko to “genijalno" smislio da utješi 
iznemogle putnike. Neko kome, izgleda, ni na kraj pameti nije 
bilo da je kretanje mnogo lakše bez tereta, ali i da cilj penja- 
nja uz planinu nije samo penjanje!! 


Možemo reći da je krivac za takav magareći život i način mi- 
šljenja većine čovječanstva ovo, ili ono, ovaj, ili onaj pogled 
na svijet..., ali se problem tako samo zamagljuje i izbjegava. 
Onaj koji nas prisiljava da nosimo teret i istovremeno pjeva- 
mo ode gluposti, a neznanje veličamo kao vrhunsko dostignu- 
će, nalazi se u svakom čovjeku. 


Nije teško razumjeti da je u pitanju njegovo veličanstvo Ego. 
Neki autori ga definišu i kao neprekidno (s)kretanje uma koje 
se kači za pojam “ja", ili “moje"; za sebe i druge; za sve rije- 
či, ideje, želje 1 aktivnosti koje će održavati tu ogromnu i nai- 
zgled veoma stvarnu i nespornu konstrukciju. 


Ipak, iako je okružen debelim omotačem, sam ego je, kako su 
to neki odavno primijetili, neuhvatljiv i nemoguće ga je poka- 
zati. On je energetski centar koji formira i premješta sadržaje 

svijesti, ređajući ih po važnosti. Ego je mjesto donošenja od- 
luka i slobodne volje. On je “bestjelesan"', ovakav i onakav... 
Ego je, prema tome, sinonim, ili tehnički izraz za dušu. 


Neki su takođe shvatili da je osoba koja je plakala za majkom 
s dvije godine, ista ona osoba koja je tugovala za izgubljenom 
ljubavi sa dvadeset i šest, ili za umrlim supružnikom sa šezde- 
set! Tako su došli na zamisao da se, u osnovi, ego ne mijenja 
tokom života. Iako se “mnoge osobine ega razvijaju i mijenja- 
ju, naročito u pogledu saznanja, samospoznaje, psihološkog 
identiteta, sposobnosti...", ipak se osjeća i “važan kontinuitet 
u njegovom srcu“. 


A ako je suština ega/ja nepromjenljiva u ovom životu, zašto bi 
bila ograničena samo na jedan život, zašto se ne bi protezala u 
nedogled? 


Eto 1z toga je poteklo sveprisutno vjerovanje da ego ne nestaje 
nečijom smrću, već odlazi na mjesto vječnog počinka (“nebo? 
/Bog), ili se ponovo rađa u fizičkoj ravni (reinkarnacija). 


Međutim, pravo pitanje je: Šta je suština ega? 


Šta je pravo ja? 

Prazne riječi 


“JA, ili sopstvo se, znači, sastoji od bezbroj (ili nešto manje) 
slojeva. Svaki od tih slojeva je predstavljen uglavnom, jednim 
pojmom, ili rečenicom. Svrha tih pojmova je da nas detaljnije 
objasne, obilježe kao pripadnika određene grupe, ili razlikuju 
od drugih ljudi. 


Ja se, dakle, zovem Desiderio Mussone, moj matični broj je... 
Visok sam..., težak... Ja sam sin, unuk, otac, suprug, Rimlja- 
nin, Italijan, Evropljanin, hrišćanin-katolik, član te i te partije, 
pronalazač, kulturan čovjek, moralan, neosuđivan. Moj san je 
... Moj omiljeni bend je... Ja mislim... Ja osjećam... Ja znam 
..., Ja znam sve o sebi. 


- Oh bože, nešto me žiga oko srca. 


Kroz glavu mi prolazi: “Jebote, šta ako umrem večeras, za po? 
ure? Ne, nije to ništa, samo mala nervoza.? 


Đavo ne da mira. Panično ustajem, tražim pogledom daljinski 
i automatski skrećem misli na nešto što moram da uradim sju- 
tra ujutro. Idem u kuhinju kod supruge i počinjem neobavezan 
razgovor. 


Kakva šteta... Zabio sam glavu u pijesak, a imao sam izuzetnu 
priliku da shvatim i saznam. 


Zašto se plašimo smrti? 


Pa zato što nagonski želimo da živimo i nastavimo da živimo, 
a smrt je (to i ovako i onako znamo) kraj svega što nam je bli- 
sko. 


Možda je upravo taj sveprožimajući strah najbolji pokazatelj 
“jačine ljudske vjere u religijska i druga učenja o životu po- 
slije smrti i slične priče. 

A možda nam strah jezgrovito govori koliko je naša podsvi- 
jest (mada to nije odgovarajuća, ili najsrećnije izabrana riječ) 

“zadovoljna' onim što zovemo svoj život, to jest načinom na 
koji živimo život. Ubijeđeni smo u postojanost lične svijesti i 
svega ostalog, ali i najmanja kriza može probušiti balon stra- 
tegija, uvjerenja i “utvrđenja iza kojih se krijemo. Jedan kra- 
tki, neočekivani napad panike nedvosmisleno pokazuje koliko 
je sve nestabilno, neizvjesno... 1 otkriva svu (prikrivenu) bez- 
vrijednost znanja o sebi, misli, emocija... 


Ponekad, u nekom takvom trenutku, desi se da ostanemo bez 
podrške, suočeni sami sa sobom i shvatimo da to biće ne po- 
znajemo, da je to neki tuđin s kojim smo od početka “dijelili 
sobu", ali i uporno izbjegavali da se sretnemo. 


Da nije baš to pravi razlog što ogromna većina nas pokušava 
da ispuni svaki čas slobodnog vremena bukom i aktivnostima, 
ma koliko bile isprazne — samo da nikad ne ostanemo nasamo 
s tim nijemim i neprimjetnim strancem? 


Znači, ispostavlja se da najdublji uzrok straha od smrti leži u 
egu, izmišljenom “ja, odnosno u odsustvu pravog, istinskog 
znanja o tome ko, ili šta zaista jesmo. 


Nemamo znanje o svojoj izvornoj prirodi jer smo zarobljeni u 
mreži obmane ispletenoj od: “Ja sam to. Ja imam ovo.", “Ja 
tome pripadam.?... 


Niko nam nije rekao da je identitet samo gomila etiketa i da 
one najčešće označavaju nepostojeće stvari. One stvari koje se 
nalaze samo u nečijoj glavi i vrlo su podložne promjeni. Ne- 
volje nastaju kad ljudi krenu da se tuku zbog gluposti, kad 
razne fantazije pomute njihove umove, što obično dovodi do 
rasprave, svađe, ubistva i, konačno, rata. 


Evo o čemu pričam: Da li ste gledali film Mapa ljudskog sr- 
ca? lako je naziv filma glupsonski, u njemu ima jedna scena 
koja će dobro poslužiti kao primjer. Eskimski dječak, bolestan 
od tuberkuloze, se u bolnici za plućne bolesti upoznaje sa dje- 
vojčicom koja je takođe pacijent. Ubrzo postaju prijatelji, pa 1 

više od toga. Jedno drugom pomažu i hrabre se. Imaju mnogo 
toga zajedničkog. Oboje su katolici. Međutim, nekako u sred 
najbezazlenije igre 1 smijeha, djevojčica izgovori: “...to je za- 
to što sam polu-Indijanka!'' Kamera hvata brzu, strašnu prom- 
jenu na “Eskimovom' licu i njegove šake počinju da se stežu 
oko “Indijankinog" vrata: “Mi Eskimi mrzimo Indijance!* 


U tren oka se sve promijenilo. Ono što je bilo prirodno i zdra- 
vo je nestalo. Dvije riječi su ljubav pretvorile u mržnju, viđe- 
nje u sljepilo, ali srećom samo na kratko, jer je dječak nakon 
nekoliko sekundi postao svjestan koga davi — ne “Indijanku“, 
nego svoju prijateljicu. Prestao je da se poistovjećuje s nekim 
Eskimima koji su se nekada davno sukobili s nekim Indijanci- 
ma, i koji su, iz tog razloga, potomcima predano prenosili sje- 
ćanje da su Indijanci smrtni neprijatelji. 


Sreća da etnička pripadnost i mržnja još nijesu bile duboko 
ukorijenjene. 


Druga priča nije iz filma, nego iz knjige Buđenje, ali je upeča- 
tljiva 1 slikovita kao 1 prethodna. Jednog čovjeka, neka bude 
Makedonac, uhvate u nedozvoljenoj radnji u blizini granice 
Albanci. Odvedu ga u najbliži grad i zatvore. Poslije desetak 
dana, stražar dođe i reče: “Danas ćemo te odvesti da baciš po- 
gled na svoju zemlju." ...I, tako, izvedu Makedonca na neko 
brdo pored puta, on pogleda put istoka i, sa suzama u očima, 
pomisli: “Ah, moja zemlja, moja predivna zemlja. Vidim sela, 
planine, doline... To je moja domovina." Iznenada, čuvar ga 
drmnu: “Izvini, pogriješili smo. Trebalo je da odemo dvanaest 
kilometara niže — odatle se vidi Makedonija." 


Na šta je jadnik reagovao? Zapravo, ni na šta. Bio je obuzet 
samo jednom riječju: Makedonija! Ali one doline pred njim 
nijesu Makedonija. Doline su doline. U stvarnosti granice ne 
postoje, one su samo u mozgu, on ih stvara, ili prihvata. 

Slično je i sa drugim “važnim" stubovima personalne svijesti. 
Eto, recimo, od malih nogu nas uče da se ponosimo “svojom? 
kulturom i ponekad je čak 1 predstavljamo u nekoj drugoj ze- 
mlji. Vjerovatno se nikad ne zapitamo: Šta mi, u stvari, može- 
mo da predstavljamo? 


Pa samo ono što smo sami stvorili. Kako onda, bilo ko može 
da predstavlja nečiju zajedničku, vjekovima taloženu kulturu? 
Kakve “predstavnik" ima veze s tim? On, ili ona su se, možda 
sasvim slučajno, rodili u toj zemlji, postali njen građanin/-ka i 
tokom školovanja su nešto naučili o nekom pjesniku, slikaru, 
nekoj građevini... 


Isto tako, godinama nam pune glavu pričama o moralu i tradi- 
ciji 1 mi sve to prihvatamo kao lično svoje, identifikujemo se 
sa precima i njihovim pogledima na svijet. I tako, u Crnoj Go- 
ri neko čita knjigu koja se zove Primjeri čojstva i junaštva, a 
u Kini 24 primjera sinovske učtivosti i sigurno oba čovjeka 
misle: “Lijepa li je ova naša tradicija!" A onda, nešto kasnije, 
čitajući jednu drugu knjigu (Tao te đing, Lao Ce) skontaju da 
to što se neko potrudio da zapiše primjere čojskog, ili mora- 
Inog ponašanja bilo gdje u svijetu, ipak, znači samo sljedeće: 
da takvo ponašanje tamo, u tim sredinama, nije uobičajena, 
normalna stvar, nešto o čemu se ne govori i ne ističe se, jer je 
običan dio svakodnevnice. 


U istoj knjizi pročitaju, a na osnovu životnog iskustva se i uv- 
jere, da su moral, tradicija i kultura vrlo promjenjljive stvari. 
Nešto što je dobro ili moralno u jednoj zemlji, ne mora biti i u 
drugoj. Neka tradicija može za nekoga predstavljati svetinju, a 
za nekoga najobičniju besmislicu, ili zaostalost. Takođe, jasno 
je da se o moralu i kulturi nadugo i naširoko raspreda samo u 
vremenima opšteg nemorala, ljudske pakosti i nekulture. Te 
teme postaju glavne upravo onda kad ljudi više nijesu prirod- 
no, nego usiljeno, ili uslovljeno ljubazni jedni prema drugima. 

Kad su odnosi u porodici i(li) među rođacima skladni, niko ne 
priča o rodbinskoj privrženosti i ljubavi. 


Zanimljivo je (a i istinito) da niko, nigdje na planeti Zemlji, 
nije zapisao Primjere olajavanja, podlosti i gluposti. 

Kad jednom počnemo da vjerujemo u prazne riječi, odnosno 
tačnije, da se prepoznajemo u njima, svi neosjetno postajemo 
robovi koji umišljaju da imaju kontrolu nad sobom, ili bilo 
čim drugim. I to nije teško dokazati. Prosto, vi ne kontrolišete 
religiju, ona kontroliše vas. Isto je i sa tradicijom, porodicom, 
nacionalnim interesima... Usta su nam puna slobode i ljubavi, 
ali je očigledno — i sloboda i ljubav su (pre)često samo prazne 
riječi. O takvoj “ljubavi? 1 njenom uticaju na ljude je već ne- 
što rečeno. O isto takvoj “slobodi" je snimljeno dosta filmova 
i ispjevano još više pjesama. No, kad bi se malčice presabrali, 
vidjeli bi da vjerovatno ne postoji nijedna misao, osjećanje, 
stav, ili ubjeđenje u nama, a da ne potiču od nekog drugog, ili 
od nečega što je došlo spolja. Sve to smo prihvatili kao svoje i 
sad nas to “vlasništvo čvrsto drži u okovima. 


Za lažnu slobodu je u prošlosti, u nebrojenim sukobima, pogi- 
nulo previše ljudi. Razni podmuklaći (vjerske vođe, političari) 
su im prodavali priču da je to najpametnija, ili najbolja stvar 
koju mogu da urade za svoju državu, crkvu, djecu... Tako će 
obezbijediti mjesto pored boga, u carstvu nebeskom, ili bar u 
“aleji velikana".!? 


5 Vjerovanje u život poslije smrti je opstajalo tokom vjekova iz nekoliko 
razloga, ali su “viši ciljevi" uvijek bili od presudne važnosti. Na primjer, 
pominjanom opisu duše iz Bhagavad Gite prethodi jedan dio koji se 
rijetko (ili nikad ne) citira. Naime, opis dobija svoj potpuni smisao tek kad 
pročitate stihove koji mu prethode: “Utjelovljena duša je vječna, 
neuništiva i neizmjerna, samo je materijalno tijelo prolazno; zato, bori se 
O Arjuna. Ko smatra dušu ubicom i ko misli da se duša može ubiti, 
obojica su neznalice. Ona niti ubija niti može biti ubijena." (II: 18,19) > 

Zabluda tih nesretnika je, dakako, (bila) tragična, ali ne i dru- 
gačija, ili veća od zablude onih preživjelih, koji i kad uspiju 
da nešto “oslobode" (narod, zemlju...), i dalje ostaju robovi 
partije, ideologije, viših ciljeva, osvete, nacije, religije... 


Međutim, sloboda (kao i ljubav, ili sreća) uopšte ne zavisi od 
uslova, ostvarivanja planova, i nije nikakav nedostižni ideal, a 
naročito ne emocija. Slobodni možemo biti i u braku, u zatvo- 
ru, bilo gdje i bilo kad jer se ono što izaziva patnju, odnosno 
težnju da se oslobodimo, nalazi u nama — mi stvaramo, ili oži- 
vljavamo uslove, želje, ograde, osjećanja... Stalno nešto do- 
dajemo, ili oduzimamo stvarnosti/okruženju i tako dobijamo 
iskrivljenu sliku u glavi koja nastavlja da proizvodi dalja is- 
krivljenja, jedno za drugim i u nedogled. 


Slobodu prepoznajemo kad shvatimo šta stoji iza riječi. ...Kad 
uvidimo kolika je stvarna vrijednost nečega za što mislimo da 
je mnogo važno. Tako eliminišemo uzroke patnje, nesigurno- 
sti... Što više tereta odbacujemo, manje se poistovjećujemo i 
više slobode “osvajamo". 


Ipak, samo mali broj ljudi uspijeva da to i postigne. Jako je te- 
ško promijeniti način razmišljanja. I to, ponovo, ne zato što je 


Zatim, slijedi opis: “Duša se nikad ne rađa niti umire, niti nastaje 
kad se tijelo rađa. Ona je nerođena, vječna... i nikad nije ubijena kad je 
tijelo ubijeno." (20) A potom “uzvišeni" (Krišna) ohrabruje Arjunu: “...ne 
postoji ništa prihvatljivije od bitke za pravdu." (31), i konačno upozorava: 
“ako ne učestvuješ u ovom pravednom ratu... biće to tvoj grijeh. (33) 
“...svi ljudi će pričati o tvojoj sramoti, a za časnog čovjeka sramota je gora 
od smrti." (34) !? 

Dakle, poruka je jasna, u ratu se može ubijati jer duša ne može 
biti ubijena. Osim toga, oni koji poginu u ratu imaju privilegije na “onom? 
svijetu — od Arjune, germanskih ratnika koji uživaju u Valhali, pa do 
islamskih šehida koji na isti način zaslužuju mjesto pored Alaha. Slična 
poruka se redovno mogla čuti i u mnogim hrišćanskim crkvama. Ova koja 
slijedi je upućena američkim vojnicima 1950. godine: “Smrt na bojnom 
polju je dio božijeg plana da nastani božije kraljevstvo." (Katedrala Sv. 
Patrika, Nju Jork, 11. septembar 1950.) 

neophodan veliki trud, nego zato što se traže hrabrost i volja. 
O kakvoj se “količini radi, da se naslutiti iz istine da čitavog 
života slušamo sasvim suprotnu priču i da stoga sve ovo veći- 
ni normalnih pripadnika vrste liči na neki strani, nerazumljivi 
jezik. 

Uz to, mnogi smatraju i da mi ne možemo, ili ne smijemo tek 
tako odbaciti sve pomenute riječi i njihovu organizatorsku/de- 
finišuću ulogu u životu zbog toga što bi se, navodno, civiliza- 
cija kakvu poznajemo i gradimo “razbila u tisuću komada“. 
Vjerovatno je to i tačno, ali da li to neizbježno znači 1 da bi to 
bilo nešto loše? 


O tome kako bi čovječanstvo, i svijet uopšte, izgledali bez 
čvrstog držanja za sopstvo, biće riječi u trećem dijelu knjige, a 
sada se vratimo na zabludu. 


Riječi kao što su: nacija, kultura, religija, domovina, tradicija 
... uopšte nijesu problem i nizašta nijesu krive. One su dio, ili 
rezultat obrasca življenja postepeno razvijanog hiljadama go- 
dina. One, same po sebi, ne izazivaju ni patnju, ni ratove. Pro- 
blem je (emocijama i ubjeđenjima “nabildovana") predstava o 
tim riječima stvorena u mozgovima neznavenih. Problem je 1 
nedostatak svjesnosti, osnovnog znanja koje bi im reklo: “Ni- 
šta od toga ne opisuje ni tebe, ni mene, ni nikoga drugog." To 
su samo spoljašnje ljuske čija je svrha očuvanje privida, neče- 
ga što zapravo ne postoji. Ne vrijedi, ili umobolno je s nekim 
se svađati i tući oko tih stvari. 


Kad saznate ko (nije)ste i šta (nije)ste, onda puno toga presta- 
je biti toliko važno — i istorija, i religija, porijeklo, i tradicija, 
“emotivne vrijednosti"... I, da bude jasno, ovo dolazi od čov- 
jeka koji je više od trideset godina posvetio izučavanju nekih 
od tih pitanja, samo da bi napokon shvatio da fo zaista nije to. 


Identitet je običan “prekidač" na koji se palimo, ili gasimo (ili 
još bolje, nas pale i gase), zavisno od situacije. No ponekad 

se desi nešto što nam uzdrma ustaljeni način razmišljanja i ve- 
oma se iznenadimo kad skontamo koliko je “JA" nestalna 
stvar. 


Desi se da na partiji pokera, ili u zemljotresu izgubimo sve što 
smo godinama gradili i stvarali, svu svoju imovinu. 


Desi se da ostanemo bez posla. Poslije dvadeset godina rad- 
nog staža prestajemo da budemo učitelj i postajemo poljopri- 
vrednik. 

Desi se da iz jedne političke partije “preletimo" u drugu, su- 
protnu. 


Desi se da iz inata, koristi, ili nekog trećeg, nebitnog razloga, 
od “veljeg" Crnogorca postanemo king-size Srbin. I obratno. 


Desi se da nam umru, odsele se najbolji prijatelji, a mi ubrzo 
steknemo nove. ...Ili samo nastavimo život bez njih. 


Desi se da pređemo iz jedne religije u drugu, ili da od komu- 
niste postanemo pravoslavni, katolički, islamski, ili neki drugi 
fanatik. 


Desi se da promijenimo ime i prezime. 


Da, upravo tako, desi se..., ali bit “našeg" bića ostaje ista. 
Na nju ne utiče ništa od navedenog. Ona nije ništa od toga 1 
ne može se prikazati fotografijama, ciframa iz matičnog broja, 
težinom, ili visinom. .. 

Oni koji zaista žele da saznaju ko ili šta jesu, moraju prvo po- 
četi da shvataju šta nijesu. 


q2 


Ako “tražite sebe " i stalno nailazite na ovo ili ono, nastavite 
da tražite. 

Posljednje linije odbrane 


Da li suštinu ega/ja/bića predstavljaju misli, emocije? Ili je to 
tijelo? Da li je: “Mislim, dakle jesam." mudrost, ili...? 


Za početak, da obnovimo “prethodno gradivo": sve informaci- 
je koje čovjek ima o sebi kao jedinstvenoj, kompaktnoj cjelini 
ne opisuju/ne definišu ono što je živo ili svjesno u njemu /JA/. 
Osnovna svijest nije isto što i osobna svijest pojedinca — kva- 
litet nije isti. 

Ova prva nije ispunjena “znanjem. 


Drugim riječima, misli su materijal od koga je samosvijest sa- 
tkana. Ali, kao što je poznato, moguće je sasvim izgubiti pam- 
ćenje, preživjeti moždani udar 1 ostati bez nekih funkcija “ego 
svijesti" (govor, prepoznavanje, razmišljanje...), a itekako biti 
svjestan okoline — kao i tek rođena beba. To nam i praktično 
pokazuje da primarna svijest i svjesnost ne zavise od svijesti o 
sebi i njenih sadržaja. 


Svijest postoji i bez misli. 


Napokon, misli dolaze, odlaze, mijenjaju se... u skladu sa sta- 
njem uma, ali JA ostaje isto. Dakle, očito je da misli ne pred- 
stavljaju JA. 


Slično je 1 sa emocijama. I one dolaze, prolaze i podložne su 
promjeni, a JA uvijek ostaje isto. 


Ukratko: Osjećanja se počinju razvijati, otprilike, tri mjeseca 
nakon rođenja: prvo ide uzbuđenje, pa zadovoljstvo i nezado- 
voljstvo, zatim ljutnja, strah... Svaka emocija predstavlja lič- 
nu fizičku i mentalnu reakciju na nešto iz tijela, ili okoline, ili 
prostije, odslikava lični doživljaj stvarnosti. Ipak, jedna činje- 
nica mora biti savršeno jasna: “mentalni dio“ emocije nastaje 
isključivo kao rezultat subjektivne procjene — prihvatanja, ili 
odbijanja djelovanja određenog uticaja i često ta mentalna re- 
akcija nema nikave veze sa samom stvarnošću. 

Način na koji ćemo odgovoriti na neku situaciju, ili signal iz 
tijela zavisi dijelom i od temperamenta, ali iznad svega od na- 
vike — od toga kako obično obrađujemo primljenu informaciju 
i koliko jako se za nju vezujemo. Evo par priča koje dokazuju 
ovu tvrdnju. Prva je crnogorska, a druga japanska: 


Majčina mudrost 


Sredovječni čovjek ulazi u kuću. Priča sam sa sobom. Psuje. 
Ljutito skida kaput i viče: “On će meni tako...! Ma, ubiću ga! 
Pogan jedna!" 


Stara majka polako ustade od peći i poče da stavlja večeru na 
tavulin. Ne dižući pogled, upita: “Sta je bilo sine?" 


“Ništa majko! 
“Kako ništa, što se onda kidaš toliko?!" 


“Ma... Onaj nesoj od Mitra, reko? mi je da će mi je jebat ma- 
ter zato što sam pošeka* ona drva!" 


Stara začuđena: “Jesi li se zato namusio?"? 
“Ada šta sam!?" 

“I kad je to, veliš, bilo?" 

“Prije... ima tri ure." 


“Hm... E bogomi sine, ođe niko nije dodio!"? 


Djevojka 


Dva budistička monaha, Tanzen i Ekido, su hodala blatnjavim 
putem. Svo vrijeme ih je pratila jaka kiša. Kad su prošli krivi- 
nu, uđoše u mali grad i sretoše lijepu djevojku u svilenom ki- 
monu s pojasom — nije mogla da pređe na drugu stranu ulice. 


“Hajde djevojko!" reče Tanzen. Ne premišljajući se ni trenu- 
tak, podiže je u naručje i prenese preko blata. 

Ekido više nije progovorio ni riječ sve dok kasno te večeri ni- 
jesu stigli u hram u kom je trebalo da prespavaju, a onda, ne 
mogavši više da izdrži, reče: “Mi monasi ne prilazimo žena- 
ma, posebno ako su mlade i zgodne. To je opasno. Zašto si to 
učinio?" 

“Ja sam djevojku ostavio tamo," odgovori Tanzen. “Zašto je ti 
još uvijek nosiš?!" (Zen meso, Zen kosti) 


PIU 


Sjetimo se i osjećanja bijesa isprovociranog negiranjem našeg 
“nacionalnog bića". Zamalo da se i potučemo. Ali, da li je JA 
zaista nešto osjetilo? Da li su ga ugrozile riječi, ili ponašanje 
tamo nekog “nepomenika''? Naravno da nije jer ono ne pripa- 
da nijednoj naciji i stoga nije ni moglo nešto da osjeti. Osim 
toga, neko drugi (ko misli isto što i mi) bi u toj situaciji ostao 
potpuno miran. Emocija je najčešće nepogrešiv pokazatelj ne- 
znanja, ili nesigurnosti. Vriska i žile na vratu samo govore da 
ili nijesmo dobro “savladali materiju" koja je predmet raspra- 
ve, ili da ne shvatamo da je “reaktor? ono izmišljeno, lažno ja 
koje se ljuti, raduje, pati... 1 koje procjenjuje. To mu je posao. 


Taj isti reaktor se boji smrti tijela. Toliko su povezani da ego 
misli da će sa smrću tijela i on nestati. 


No svaki vjernik će vam reći da to nije tačno — religije kažu 
da “mi nijesmo naše tijelo". Duša prevazilazi (ljudsko) tijelo. 
Ono je nebitna, “prolazna stanica" na njenom putu prema kra- 
jnjem odredištu. Ili je samo uređaj koji koristi za ostvarivanje 
svojih ciljeva. Kad fizičko tijelo umre mi (šta god se pod tim 
podrazumijevalo) nastavljamo život u “duhovnom, astralnom, 
nematerijalnom planu" i čekamo sveopšte vaskrsenje, ili novo 
rođenje. 


Da li je ovo odgovor na drugo pitanje sa početka ovog “pod- 
poglavlja"? Uh..., hajde da se izjasnim ovako: to je priča koja 
ima dobar početak, ali lošu sredinu i potpuno pogrešan kraj. 

Namijenjena je ljudima lijenog, površnog uma, a smislili su je 
oni koji ne razumiju, ili ne prihvataju “tešku" istinu da “zna- 
nje o jedinstvu ličnosti koje nas ne napušta od djetinjstva do 
starosti" i koje (navodno) “produžava aktivno bitisanje poslije 
smrti" nema nikakve veze s onim što je u nama živo, ili svjes- 
no — ponovimo još jednom: sva “JA? svijest opisuje samo se- 
be i ništa drugo. Eto, i tijelu je svejedno kako god ga zvali i 
ma šta o njemu govorili. 


Prema tome, ne interesuje me naklapanje o “višeslojnoj" duši 
i njenim “nematerijalnim oblicima". I, povrh toga, nimalo me 
nije briga da li će moja lična svijest preživjeti smrt mog orga- 
nizma, ili ne. 


Pitanje je glasilo: Da li suštinu ljudskog bića predstavlja tije- 
lo? 


Odgovor je na prvi pogled komplikovan, ali samo ako imate 
krivu predstavu o tome šta je suština (ljudskog) bića, odnosno 
ako “izjednačite" svijest i svjesnost. Naime, svjesnost i tijelo 
jesu nesumnjivo vrlo povezani i jedno bez drugog ne funkcio- 
niše. Sjetite se: svijest postoji i opstaje i bez bilo kakvog bio- 
lošlog/nebiološkog “okvira", ili drugačije, svijest ne zavisi od 
svjesnosti, ali da bi postala “svjesna" potrebno joj je operati- 
vno organsko tijelo. 


Iz istog razloga, da bi vjera u život poslije smrti imala smisla, 
duša se po napuštanju 100% fizičkog tijela mora naći u onom 
“duhovnom' koje, navodno, omogućava nastavak svjesnosti i 
opstanak sopstva i, gle čuda, misli, zna i osjeća sve što i ono 
prethodno. A “svjedoci kažu da i izgleda isto, ili čak 1 bolje. 


No činjenica je da je duhovno/nematerijalno tijelo ništa drugo 
do običan mentalni izum nastao naknadnom razradom snova, 
vantjelesnih i iskustava bliske smrti koje su ispričali živi ljudi 
i samim tim se ne može povezivati sa smrću. ...U smrti nema 
svjesnosti. “Nematerijalno tijelo" (što je samo po sebi glupost, 

besmislen spoj jer nematerijalno znači bez tijela) ne može da 
obezbijedi dalji post mortem nastanak i(li) razvoj lične svijesti 
zato što za tako nešto ne posjeduje potrebne senzore, instru- 
mente... A, na nesreću zainteresovanih, čak i kad bi moglo, to 
opet ne bi promijenilo suštinu zbog toga što (po stoti put) sve 
ono što čovjek misli da jeste, “duša? nije! 


Nema razlike između “Ja? u živom tijelu i “Ja? u njegovoj 
zamišljenoj posmrtnoj replici. Ono je i ovako i onako prol- 
zvod mašte. 


Dakle, suština bića nije “JA? 1 suština bića nije tijelo. Konkre- 
tno, čovjek može izvršiti sve moguće operacije na glavi (i još 
nekim organima) te tako do neprepoznatljivosti izmijeniti lič- 
ni opis, ali to neće izmijeniti ono što je živo u njemu. Sigurno 
će uticati na ponašanje, ili osobnost, ali srž će ostati netaknu- 
ta. Ona nije ni ljepša, ni ružnija nego što je bila. 


Slično je 1 kad, recimo, na poslu ostanemo bez noge, ruke, ili 
nekog drugog dijela tijela — svijest o sebi, naš doživljaj samih 
sebe je bezmalo uvijek drugačiji, ali JA nije oštećeno. Ono os- 
taje isto i kad nam zamijene srce, jetru, ili bubreg. 


Konačno, oblik kakav po rođenju imamo nijesmo imali kad 
smo začeti, iako smo tada dobili osnovnu (DNK) svijest koja 
će ga proizvesti i dovesti u svjesno stanje. Međutim, ne može 
se zapaziti kvalitativna razlika između početne svjesnosti prve 
ćelije 1 bebe od par mjeseci — ono što je živo u zigotu je isto- 
vjetno onome što je živo u novorođenčetu, ili osamdesetogo- 
dišnjaku. 

“To" se ne mijenja u zavisnosti od materijalnog sklopa u kom 
se nalazi i zato ga nije dobro zvati ni JA, ni bilo kako drugo — 
JA je samo najmanje loša riječ. 

Spoznaja 


Živimo u neurotičnom svijetu iz bajke, veoma nalik onom iz 
Alise u zemlji čuda, a sam život temeljimo na “čvrstoj" vjeri u 
kontinuitet i stabilnost. Takav svijet/život se može činiti čude- 
sno stvaran i ubjedljiv sve dok smrt, ili njena uvertira, ne sruši 
privid i izbaci nas iz skrovišta zvanog “identitet". 


Shvatamo da kad umremo ostavljamo sve za sobom — baš sve, 
a naročito tijelo koje smo gorljivo održavali u životu 1 koje je, 
manje, ili više dobro služilo svrsi. 


Nema ni bogatstva/siromaštva, ni (ne)uspjeha, ni ubjeđenja... 
Ni um nije pouzdan oslonac — posmatrajte ga nekoliko minu- 
ta, ako možete. Vidjećete da je kao “muva bez glave". Misli 
dolaze i odlaze bez ikakvog razloga i dublje povezanosti. Sva- 
ke sekunde usisava ih haos, a mi bivamo žrtve prevrtljivosti 
vlastite svijesti. 


Napeti smo i teško nam je da se suočimo sa smrću jer uporno 
ignorišemo prolaznost kao životnu istinu. Takoreći od rođenja 
želimo da se neko/nešto promijeni, a istovremeno tvrdoglavo 
insistiramo na sopstvenoj postojanosti i nepromjenljivosti ko- 
ja nam prividno donosi mir i bezbjednost. Svaka nestalnost, ili 
promjena označava gubitak sigurnosti i oslonca — govorim o 
stalnom poslu, trajnom braku, vječnom prijateljstvu i isto ta- 
kvoj ljubavi... Kad to izgubimo, izgleda kao da se čitav život 
raspada. 


Grabljenjem 1 grčevitim vezivanjem za stvari, ljude, ili prazne 
riječi samo pokušavamo da učinimo nemoguće — da izbacimo 
prolaznost iz svog života. Ali, umjesto da se poštedimo bola, 
ili patnje, mi ih pojačavamo. 


Onda, jednog dana, kad nam svega bude dosta, napokon suo- 
čeni sa onim strancem u sebi, pokrećemo “točak ispravnosti", 
uočavamo “graditelja" i odlučujemo da nas “više neće kućiti". 
(Buda, Pokretanje točka ispravnosti.) 

Počinjemo da spuštamo teret s leđa i da se oslobađamo smeća 
što smo ga godinama gomilali u glavi. Ubrzo shvatamo da JA 
nije ništa od onoga što pretpostavljamo, ili tvrdimo da je. To 
se jednostavno ne da opisati riječima — šta god da kažete, “10 
nije to. Tako postajemo svjesni: 


a) Da je strah od smrti srazmjeran količini neznanja, ili veza- 
nosti za “sopstvo". 


b) Da bez tijela (ovog što ga imamo) sve misli, emocije, pred- 
stave... nemaju apsolutno nikakve važnosti i gube smisao po- 
stojanja. 


c) Da sve što se zbiva u glavi čovjeka u svakodnevnom životu 
(i pogotovo u trenucima umiranja) ne može da ga povrijedi jer 
nije (dovoljno) stvarno. Um, ili ego je taj koji daje snagu 1 va- 
žnost svijesti (ili okolini). Jeste, smrt je tu, ali ona predstavlja 
problem isključivo tijelu i iluzijama u koje se osoba umotala, 
ne i suštini “njenog? bića. 

d) Da su snovi izuzetna prilika za sticanje uvida u sve izreče- 
no. U stanju sna, kao i u “posmrtnim? 1 “vantjelesnim" iskust- 
vima, mozak stvara “duhovno, ili “nematerijalno? tijelo koje 
zapaža i prolazi kroz raznorazne situacije. To “tijelo? je “JA“. 
Vrištimo kad je ugroženo, a cijeli dan smo dobro raspoloženi 
ako je doživjelo nešto lijepo. Ali koliko smo svjesni da je san, 
ipak, samo san i da, zapravo, gledamo film u kome glume iz- 
mišljeni likovi? 

...Da je “duhovno tijelo mjehurić sapunice bez sadržaja. 


...Da se ništa (ni dobro, ni loše) ne događa onome što je živo/ 
svjesno u čovjeku. 


To saznanje otvara posljednja vrata spoznaje i velika zabluda 
po kojoj je JA (“duša') isto što i um, ili lična svijest koja se 
stalno kreće, uzima kojekakve oblike i zavisi od svega i svače- 
ga, postaje očigledna. 

Odbacujemo zabludu i postavljamo pitanje: 


Ako nijesmo to što mislimo da smo sada kad smo živi — kako 
to možemo biti kad umremo? 


Ili, “istočna varijanta: 
3 


Ako nijesmo ono što mislimo da smo sada, u ovom životu, 
kako smo onda mogli biti to ili bilo šta drugo u prošlom? 

ODGOVOR 


Lanac rađanja i smrti/reinkarnacija se, kažu budisti 1 hindusi, 
prekida kad se čovjek oslobodi žeđi za životom, izliva strasti, 
kačenja... Kad duša stekne apsolutno znanje da je isto što 1 
bog, ili jedno s bogom. 


Dakle, novi život poslije smrti, ili novo rođenje, je za njih či- 
njenica, ali se to rođenje neće 1 ostvariti ukoliko se ispune od- 
ređeni uslovi. Sticanje znanja najčešće traje vrlo dugo, mada 
se može završiti i u toku jednog jedinog života. Sve zavisi od 
pojedinca 1 njegovih sposobnosti. Ali, takav pogled na stvari 
je neodrživ jer: 


a) Novo rođenje se dešava, ili se ne dešava. Život poslije smr- 
ti postoji, ili ne postoji. Ne može nekad da postoji, a nekad da 
ne postoji. Logički (i praktično) gledano, ako tog života nema, 
onda mi u vezi s tim ne možemo ništa da učinimo. Isto tako, 
ako ga ima, ma šta da uradimo i saznamo ta konstanta se neće 
promijeniti. 

b) “Duša? ne treba ništa da stiče i saznaje. Karma je proiz- 
vod čovjeka te samim tim nema veze s onim što je u njemu ži- 
vo — ne može da ograničava, ili usmjerava “dušu". 


c) Počiva na nedosljednosti. Naime, kao što je već naglašeno, 
vjekovima se u Budizmu i Hinduizmu očuvao tračak izvornog 
uvida koji je vjerovatno najbolje sažet u ovom tekstu: 


“Prepoznaj beskonačnu raznovrsnost pojava kao san, kao ne- 
postojane slike tvog uma, varljive i nestvarne. Bez kačenja za 
bilo šta, uspokoji se u mudrosti istinske prirode uma, koja 
prevazilazi sve zamisli i pojmove... 

Predodređen si da uskoro umreš, i tada ti ništa neće biti od 
stvarne pomoći; Ono što (misliš da) doživljavaš u smrti samo 
je tvoje uslovljeno poimanje. ... Sve što prianja za nastajanje 
ili nestajanje, kao i dobro ili loše, samo je tvoj um; ...Ne pria- 

njati za pojave, ne stvarati od njih pojmove, ne prihvatati ih, 
niti odbacivati... To je suština učenja... 


Samsara je tvoj um, i nirvana je tvoj um; sva prijatnost i bol, i 
sve obmane ne postoje izvan tvog uma. 


Da postigneš kontrolu nad umom: To je suština prakse... 
(Tsele Natsok Rangdrol, tibetanski učitelj iz 17. vijeka.) 


No, eto, istovremeno, i bez ikakvih nedoumica, svi Hindusi i 
Budisti su vjerovali, a 1 dalje vjeruju da reinkarnaciju dokazu- 
ju svjedočanstva “iz prethodnih života“ — varljive i nestvarne 
slike uma (nekog “Ja" lika iz davnine) i ne vide da je “prenos 
osobne svijesti" iz ciklusa u ciklus besmislen — prosto, ako je 
ona privid i obmana sada, pa bila je i u prošlosti, a biće i u 
budućnosti. 


go 


Drugo objašnjenje zbivanja poslije smrti, po kojem “nešto? 
odmah, ili postepeno odlazi nazad “nečemu"', ili nekud, može 
se u osnovi prihvatiti kao tačno, ali samo ako se očisti od po- 
grešnih, izmaštanih dodataka o daljem, “posmrtnom razvoju? 
lične svijesti i sličnih opisa 1 teorija koje su tokom vremena 
opstajale iz različitih razloga. 


Ono što bez sumnje preživljava smrt bilo kog organizma jeste 
energija koja je omogućila stvaranje tog organizma i potom 
ga održavala u funkciji. U našem slučaju, dobili smo je od oca 
i majke, a često i “proslijedili' dalje preko svoje djece. Tako 
smo se i u ovom životu još jednom (ili više puta) “rodili", a 
možda i omogućili niz novih rađanja. 


Zatim, tu je energija “pozajmljena" iz okruženja preko hrane, 
disanjem, upijanjem... i “vraćena" kao toplota. 

I konačno, tu je i energija (i materija) oličena u mislima, emo- 
cijama, idejama... Dok smo živi ova svijest se može i dodatno 
materijalizovati u vidu pokreta, stvari, građevina, crteža, knji- 

ga... sljedstveno sposobnostima tijela. Kad ono prestane da 
djeluje ta mogućnost materijalizacije nestaje. 


Isto važi i za same misli. Kad mozak stane s radom, staje i 
proces stvaranja misli. Međutim, nema jasnog odgovora na to 
šta se događa s proizvodima uma nakon što ih iskoristimo. Da 
li idu u “skladište“, ili postaju dio nekog “kosmičkog radio/ 
TV/ YouTube programa??? 


Bilo kako bilo, dobro je što za ovu priču to uopšte nije bitno. 
Čak i da elektromagnetna mikrotalasna energija zaista preuzi- 
ma 1 nosi svijest, ili moždane talase po svemiru i čak i da je 
moguće hvatati te (prije šest minuta, ili šest vjekova) odaslate 
signale ljudi (koji su nekada davno živjeli, ili sada žive) sve to 
i dalje nema nikakve veze sa životom poslije smrti i nimalo 
ne umanjuje istinitost sljedećih činjenica: 


- Energija uvijek ostaje energija, pa i kad je u materijalnom 
obliku, i nikad ne preuzima osobine svojih kreacija. To znači 
da energija koja “izlaz1" iz tijela po nečijoj smrti ima isti kva- 
litet kao i kad je počela da ga stvara — ne nosi sa sobom 0so- 
bine, ili ličnu svijest tog tijela. A i zašto bi to činila? Pa, svi 
“djelovi? svijesti koje smo proizveli tokom života su prilikom 
nastanka dobili sopstvenu energiju i već odavno bi trebalo 
da se nalaze u svemiru \; 


- Energetsko-materijalna tvorevina nazvana sopstvo ima uticaj 
na osobu u onolikoj mjeri u kojoj se ta osoba poistovjetila s 
njom, ili vezala za nju, čime joj daje smisao, snagu i važnost; 


- Ta veza se prekida, a moć sopstva nestaje kad umremo, ili 
kad shvatimo da mi nijesmo “naša“ svijest; 


- “JA? je u stvari plod (i oruđe) obmane. 


To je znanje. Sve ostalo su pretpostavke i mentalne akrobaci- 
je koje ne mogu izmijeniti veliku sliku koja se ukazala. 

II 


«,,. ŽIVJETI U JASNOSTI" 

Nekada davno u Japanu su se koristili fenjeri napravljeni od 
bambusa i papira, a u njihovoj unutrašnjosti je gorela svijeća. 
Slijepom čovjeku, koji je jedne večeri bio u posjeti prijatelju, 
ponudili su da na povratku kući ponese takav fenjer. 


“Ne treba mi.", odbio je. “Ja ionako ne razlikujem svjetlost od 
tame." 


“Znam da ti nije potreban fenjer da bi pronašao put do svoje 
kuće“, odgovori mu prijatelj, “ali ako ga nemaš, može neko 
drugi da se sudari s tobom jer te neće vidjeti. Ipak ga ponesi. 


Gost uze fenjer i krenu doma. Ne odmače daleko, kad neko iz 
mraka naleće pravo na njega. 


“Pazi kud ideš!", podviknu neznancu. “Zar ne vidiš ovaj fe- 
bj 
njer?? 


“Svijeća ti se ugasila prijatelju.", odvrati nepoznati. 
(Zen meso, Zen kosti) 


& 


Priča nagovještava posljednji dio ove knjige. U njemu ćemo, 
pod svijetlom saznanja do kojih smo upravo došli, preispitati 
neke važne stvari u našim životima. 

BEZ OKLOPA I ORUŽJA 


“Rođenje čovjeka je rođenje tuge. Što duže živi, to gluplji biva 
jer njegova tjeskoba izazvana izbjegavanjem misli o neminov- 
noj smrti postaje sve veća. ...Kakva gorčina! Čovjek žudi za 
nečim što mu stalno izmiče! Njegova žeđ za opstankom u bu- 
dućnosti čini ga nesposobnim da živi u sadašnjosti." | 

(Cuang Ce) 


Vozite automobil ulicom... Otprilike na 300 metara od sema- 
fora primjećujete da se zeleno svijetlo gasi 1 pali se žuto pa cr- 
veno. Mičete nogu s gasa i puštate da automobil polako dođe 
do raskrsnice, sekund ili dva prije nego se opet upali zeleno. 
Međutim, drugom trakom pored vas velikom brzinom prolaze 
tri automobila, jedan za drugim, i na dvadesetak metara ispred 
semafora “piloti koče i zaustavljaju se — sigurno iznenađeni 
saznanjem da je i dalje crveno! Nestrpljivo čekaju... Pali se 
žuto, ubacate u drugu brzinu i sa zelenim svijetlom prolazite 
pješački prelaz. U retrovizoru vidite da prvi od one trojice tek 
kreće. 


DILJ 


Svakog trena neko umre, ovako, ili onako. Nekad je u pitanju 
neko koga poznajemo, ali najčešće su to ljudi za koje nijesmo 
ni znali da postoje, ili nas nije bilo briga da li postoje, ili ne. 
Naravno, ne možemo biti nešto posebno pogođeni time što je, 
negdje tamo, na Filipinima “...cunami odnio toliko i toliko ži- 
vota'. Možda samo pomislimo: “Ko im je kriv kad prave kuće 
odmah na obali?", ili: “Samo što dalje od moje kuće." i nasta- 
vljamo svakodnevnu rutinu. Posvećujemo se poslu i planovi- 
ma i tako odstranjujemo svaku pomisao na kraj. Ljudski vijek 
protiče neopterećen (nekim jačim) strahom od smrti jer uklju- 
čivanje u “željeni", normalni život isključuje prihvatanje smrti 
kao neminovne činjenice. Tek kad “ode neko blizak, ili kad 

nam pažljivo saopšte dijagnozu, zatečeno uviđamo da je upa- 
ljeno crveno i da poodavno gori. Zaista je zanimljivo to uvijek 
novo “zaprepašćenje" što ga izaziva svijest o “nemogućnosti? 
koja iznenada postaje realnost i koja se uvijek “dešavala ne- 
kom drugom". 


Tužno, ali neporecivo — ispostavlja se da je najveći dio vaspi- 
tanja i obrazovanja potpuni promašaj. Religije i vjerovanja su 
takođe pogrešni. Čovjek je spreman na sve, ili se sprema za 
nešto što bi se, možda, nekad moglo dogoditi, ali ne i za ono 
što ga neizbježno čeka. 


Roditelji i učitelji su nas programirali da budemo slabi i zavis- 
ni od laži i neznanja. 


Zato većina ljudi nikad neće biti u stanju da prihvati činjenicu 
da nam je život zasnovan na iluzijama i budalaštinama. Plaše 
se da bi se, ako bi to priznali, sve odjednom izokrenulo i um- 
jesto “JA* bi se pojavila neshvatljiva i ogromna rupa u kojoj 
bi nestala sva dotadašnja svrha života. 


“Čemu onda sve ovo? Šta je poenta?", pitali bi se oni koji već 
godinama neumorno i bezuspješno pokušavaju da popune po- 
stojeću i uznemirujuću prazninu u svojim životima trudeći se 
da joj daju smisao vjerom u “ljubav, Boga, novi(?) život; bo- 
rbom za opstanak, novac i moć; slobodnim aktivnostima, “laj- 
kovima'“, fotografijama na Instagramu, prijateljima, zabavom, 
djecom, predmetima... nikad se ne zapitavši čemu to, u stvari, 
pokušavaju da daju smisao? 


Zato bi, kao i obično, bili iznenađeni otkrićem očiglednog i ne 
bi razumjeli da je “novootkrivena' praznina nešto dobro i da, 
zapravo, ne treba/ne smije da se popunjava. Ona je tu da se 
koristi — da služi kao “prozor" kroz koji nepogrešivo i jasno 
vidimo sebe i okruženje. To je portal koji nas direktno vodi u 
prosvjetljenje. ...U najpraktičnijem smislu te riječi. 


Prije mnogo godina, Lao Ce je to ovako opisao: 

“...Vješta ruka grnčara iz starine strpljivo oblikuje vrč iz gli- 
ne: Kakva je vajda od puste gline, ako u njoj nema šupljine. 


Odaje razne kada se čine, za prozore i vrata izvedu se prazni- 
ne. 


Tako i praznina postane oruđe, jer bez nje niko ne može da 
uđe." 


A jedan moj izuzetno mudar, mada ne i obrazovan, prijatelj je 
sve zaokružio na sljedeći način: “Kume, istina se uvijek nalazi 
ispod gomile smeća. 


NQ 


Svaka civilizacija na Zemlji je (bila) opsjednuta tijelom, mla- 
došću (tj. “vječnim? životom), seksom, snagom, bogatstvom i 
uspjehom. Kloni(la) se starosti, bolesti i raspadanja. 


Život je opterećen glupostima, takmičenjem, silovanjem stva- 
rnosti... Podređen je (ne)dostižnim ciljevima, ispunjen trajnim 
nezadovoljstvom i jurnjavom za kratkotrajnim radostima koje 
uporno želimo da produžimo, ali nekako ne uspijevamo — uvi- 
jek nešto smeta, ili nedostaje. 


To je istina, zar ne? 


Pričamo i pišemo o promjeni, miru, slobodi, ljubavi, napretku, 
zaštiti ovoga ili onoga, ali se istovremeno 1 grčevito držimo za 
sve ono što smo naslijedili, ili pak sami stvorili, i zadovolja- 
vamo se sitnim, kozmetičkim promjenama. Glancamo oklop i 
samo povremeno dodajemo neki novi ukras na njemu. 


I to je istina... 


A onda dođu izbori, ili se odnekud pojavi neki genijalni revo- 
lucionar, vizionar koji ponudi “obespravljenom i ugroženom"? 
narodu sliku neke nove, slobodne i bolje budućnosti. Svi se li- 
jepo obuku i odu na birališta, a nekad i “dignu na oružje pro- 
tiv mrskog neprijatelja" (šta god, ili ko god da je) i, na kraju, 

robovi su se prepirali, ili tukli sa drugim robovima da bi 1 da- 
lje ostali robovi. Stvoreni “novi svijet" nikad nije i bolji, ili je 
to samo nakratko zbog toga što se i on, kao i prethodni, zasni- 
va na istim principima i matricama. Uloge se preraspodijele 1 
dođu novi glumci, malo se izmijene scenario i scenografija, 
efekti (iluzije) su poboljšani, ali režiser ostaje isti! 


Čudnovato, zbunjujuće, ali i puno puta viđeno: čovjek će prije 
poći u rat predvođen (iz pozadine, naravno) nekim (polu)hip- 
notizerom, nego pokušati da promijeni sebe i sopstveni način 
mišljenja. Kad mu pokažete da živi u zabludi, ili kad stekne 
prvi uvid u vrijednost ličnog i kolektivnog identiteta, prva rea- 
kcija je strah da će društvena zbilja koju poznaje i gradi otići 
do đavola. 


A zašto da ne ode?! 


Da li je zaista toliko teško zamisliti planetu na kojoj žive ljudi 
koji se ne svađaju i ubijaju zbog religija, nacija, tradicije, spo- 
rta, politike... jer su ih 1 roditelji i učitelji naučili da razlikuju 
sebe i svoj konačni interes od ličnih izbora, geografskih i dru- 
gih sličnih, suštinski nebitnih, oznaka i razlika među ljudima? 


Zamislite da riječi izgube svoju “emotivnu" moć, i da svi pre- 
poznamo pravu vrijednost predstava, ubjeđenja, ideja i svega 
drugog što vlada našim životima. 


Na takvoj planeti neki Japanac bi i dalje bio Japanac, živio u 
Japanu, ali bi vrlo dobro znao da su “Japan" i “Japanac samo 
geografsko-istorijske odrednice bez ikakve veze s onim što je 
živo, ili svjesno u njemu. Volio bi svoju zemlju, pio sake i jeo 
ono što obično jede, išao bi na posao, vraćao se kući porodici, 
plaćao račune, gajio malo drveće i družio se s prijateljima, ali 
mu nikad ne bi palo na pamet da vrijeđa svog susjeda Irca za- 
to što je ovaj (slučajno) rođen tamo gdje je rođen; da razbije 
televizor zato što je japanska fudbalska reprezentacija izgubi- 
la od Maroka; da nekoga udari zbog toga što je taj uvrijedio 

pokojnog cara; a naročito ne da se tradicionalno ubije kad voz 
za Osaku zakasni 1 minut 1 9 sekundi... 


Zamislite svijet u kom Donald Tramp i njemu slični, koji svo- 
je bogatstvo ulažu u pravljenje golf terena, preskupih stanova, 
hotela, kazina, kupovinu fudbalskih i drugih timova... ne smi- 
ju od straha zaspati, ili izaći na ulicu, stoga što javnost želi da 
se tim novcem: obnovi američki (ili bilo čiji drugo) elektrosi- 
stem koji se raspada od starosti i preopterećenosti; Sahara po- 
krije milijardama solarnih panela koji bi proizvodili dovoljno 
energije za cijelu(?) planetu; ili uradi nešto na kontroli klime, 
pa da se, na primjer, kiša koja danima pada po moru, južno od 
Australije, “prebaci? na njen pustinjski dio... 


Šta mislite o društvu u kome su političari “tehnološki višak", 
vjerski “radnici" na prekvalifikaciji, sudije na prinudnom od- 
moru, a sportisti i manekenke u štrajku zbog toga što su plaće- 
ni (puno) manje od ljekara, učitelja, policajaca...?! 


Zamislite... Mogao bih da vam pričam priču satima. 


Ali kakva korist od toga? To se nikad neće ostvariti. Previše 
je prepreka, trenutno oko osam milijardi jedinki koje navika, 
neznanje i strah drže u okovima. Nekad mi je to teško padalo, 
ali već neko vrijeme sam miran. Shvatio sam... 

Umjesto da maštamo o Utopiji, ili da se nerviramo pokušava- 
jući da promijenimo nešto što je nemoguće promijeniti, bolje 
je odbaciti neznanje i iskoristiti “prazninu". Možda će nam se 
okolina, lični problemi i neke važne riječi pokazati u drugači- 
jem svijetlu. 


Možda će promjena koju toliko želimo i tražimo, sama doći. 

“Korjen sveg zla? 


Ljudi su lažljiva bića. Često lažu jedni druge, ali najviše sami 
sebe. Samoobmana je izgleda većini neophodna da bi mogli 
koliko-toliko normalno da funkcionišu u “normalnom druš- 
tvu. Da nije tako, niko se, poslije svega što je pročitao u ovoj 
knjizi, ne bi pitao: 


“Ako je sve ovako kako ovaj veli — zašto da ne činim zlo, kra- 
dem, otimam...?? 


“Ako Bog nije onakav kakvim ga zamišljamo, opisujemo. ..?? 


Da nije tako, ljudi bi odavno prestali da budu slabi, zbunjeni, 
prestravljeni... i ne bi za svoja (ne)djela krivili druge, a oprost 
tražili od nekoga, ili nečega čiji uticaj nije svima očit! 

Ali... 


Mnogi kažu da se život na Zemlji ne bi održao da nije rezultat 
planskog djelovanja, ili dirigovanja vrhunske inteligencije, tj. 
Boga. Da nema (nije bilo) Boga i njegovog pozitivnog upliva, 
čovječanstvo bi odavno bilo međusobno istrijebljeno, ili sve- 
deno na neke odumiruće zajednice. 

Može bit. No imajući u vidu istine koliko je miliona životnih 
oblika do sada izumrlo na ovoj planeti, kao 1 da je istorija lju- 
dskog roda uistinu istorija ratova i sukoba, ne bi se reklo da su 
ovo najbolji primjeri božje volje i uticaja, ali, u svakom sluča- 
ju, previđena je činjenica da težnje/sklonosti ka samouništenju 
ne postoje ni kod jedne druge vrste. Dogodi se da u borbi za 
prevlast, teritoriju, ženke neki lav, jelen, majmun... povrijedi, 
ili ubije drugog, ali se time krug nasilja završava i nikad se ne 
dovodi u pitanje opstanak cijele grupe. 


Međutim, iza ovakvog komentara uvijek slijedi odgovor prve 
strane da stoga kod čovjeka postoji nešto što ne postoji ni kod 
jednog drugog bića na planeti — savjest. Nema je ni kod one 
ose koja “hladnokrvo" pretvara tarantulu u skladište hrane za 

svoju “djecu", a ni kod lavice koja “surovo tjera od sebe za- 
lutalo mladunče neke druge ženke jer već ima svoja dva. 


Da, tačno, nema je — isto kao što je nema ni kod ljudi dok ko- 
lju i jedu jagnjad, pilad, svinje 1 ostale životinje. Nema je zato 
što i osa i lavica savršeno znaju šta je dobro za njih i njihovo 
potomstvo. Moraju da rade to što rade i ne razmišljaju o tome 
“šta bi bilo kad bi bilo". Savjest “nižim bićima" nije potrebna 
— oni ne uživaju u ubijanju. Smrt jednoga je nužnost, ili hrana 
za drugoga, 1 ništa više. Nema skrivenih ciljeva, pohlepe, zlo- 
be... Njihov život je proizvod jednostavnih principa opstanka: 
razmnoži se, snađi se, ubij i pojedi, ili budi ubijen i pojeden. 
Životinje jedu biljke — životinje jedu životinje — biljke jedu ži- 
votinje. 

Za razliku od njih, mi ubijamo jedni druge iz mnogo razloga 
(uključujući i zadovoljstvo), a ponekad nam čak i ne treba po- 
vod da bi nekoga povrijedili. Homo “sapiens1" takođe kradu, 
siluju, muče i rade druge neopisive stvari, ali što jes", jes* — 
neki stvarno imaju savjest. 


Šta je, onda, savjest? 


Pa, možemo je opisati kao osjećanje krivice, ili definisati kao 
svijest o dobru i zlu. Ona nije urođena/naslijeđena, već je pro- 
izvod uslovljenosti, jednog načina razmišljanja koji se u čelja- 
de ubaca od prvih mjeseci života — spoljnjeg uticaja na razvoj 
čovjekove ličnosti. To se vidi i iz gore navedenog primjera: 
malo ko osjeća nelagodnost dok jede (ubijene) domaće/divlje 
životinje — nemaju usađenu svijest da je to nešto loše. Zapra- 
vo je suprotno, ubačeno im je u glavu da to nije grijeh. Vjer- 
ski autoriteti su im rekli da te vrste “nemaju dušu". 


Da je savjest urođena, sastavni dio osnove života 1 uma, onda 
zaista ne bi bilo nikakve potrebe da učimo šta je dobro, a šta 
loše, i ne bi se moglo dešavati da ona nekad (pro)radi, a nekad 
ne. Isto tako, bilo bi nezamislivo da razni “duhovni i politi- 

čki lideri danas apeluju na vašu savjest zahtijevajući ukidanje 
abortusa (jer “je to ubistvo*!), a onda vas sjutra pošalju u rat 
da budete ubijeni, ili da ubijete, ovog puta apelujući na vašu 
patriotsku, moralnu, ili čak svetu dužnost. 


Svijest o krivici, počinjenom nedjelu, dobru i zlu je rezultat 
sistema vrijednosti koje su ljudi razvijali i prihvatali od najra- 
nijih dana. Razvoj svijesti je doprinosio razvoju zakonodavne 
djelatnosti i zločini su kažnjavani primjenom odgovarajućih 
mjera u čijoj pozadini je uvijek bilo lišavanje prestupnika nji- 
ma važnih stvari, ili prava. Na kraju, stroge kazne su smišlja- 
ne i da bi imale preventivnu ulogu. 


Prijećeno je i sudom “na onom svijetu", božjom kaznom i pa- 
klom, ali je odavno shvaćeno da sve to ne funkcioniše, ili nije 
i dovoljno bez straha od ovozemaljske kazne, to jest ljudskog 
sprovođenja (“božjih') zakona. Dvonoge, kao i ostale životi- 
nje, ipak najbolje razumiju silu, snagu i strah. Od onih prvih, 
poluhaotičnih vremena i odnosa u kojima svako pokušava da 
bude “kralj, pa do danas, upravo ti “argumenti? su bili, i još 
su, glavni organizatori i uređivači civilizovanih društava. Uvi- 
jek nam je teže išlo da nešto prihvatimo samo na osnovu raz- 
govora, tuđeg iskustva, ili očiglednosti. 


Nažalost, nesporni (ali mahom količinski) razvoj svijesti, mo- 
ralna načela i zakoni nijesu pomogli čovjeku da prevaziđe ag- 
resivnost, borbu za prevlast, teritorije i moć. Naprotiv, nasilje 
je samo preuzimalo drugačije oblike, a nerijetko je maskirano, 
ili šminkano političkim, religijskim, etičkim i inim motivima. 
Ali eto, kako ranije, tako i danas, većina muškaraca i žena će 
se makar ustručavati da počini zločin iz određenih, nedvosmi- 
slenih, prizemnih razloga. Neki od njih su prikazani u tri, za 
ovu priliku izmišljene, ali i sasvim realne priče koje slijede. 


Prije 20.000 godina je neki mladić iz plemena Hotu tokom 
noći ukrao vatru iz pećine u kojoj je živjelo pleme Totu. Sju- 

tra ujutro je trideset Totu muškaraca upalo na Hotu teritoriju i 
pobilo dvije trećine suparničkog plemena. Pobjedonosno su se 
vratili “kući? s vatrom u rukama i ljudskim glavama na koplji- 
ma. 


Deset hiljada godina kasnije jedan čovjek iz plemena Totu je 
na obali rijeke silovao ženu jednog od članova plemena Hotu. 
Poglavica je okupio vojsku i opkolio kolibe u kojima je živio 
počinilac nedjela sa svojim rođacima. Pozvali su ih da izađu i 
predaju siledžiju — ako to ne učine svi će biti pobijeni. Poslije 
kratkog vijećanja čovjek je izručen. Hotu-i su ga odveli u svo- 
je selo i tamo su ga žene na najgroznije načine mučile do smr- 
ti. Leš je bačen pored puta i ostavljen na uvid prolaznicima. 


1921. godine su pripadnici obje etničke grupe živjeli u gradu 
Kartum u državi Sudan. Mlada Hotu žena je radila kod čuve- 
nog ljekara iz drugog plemena. Jednog dana je ljekar prijavio 
u policiji da su iz njegovog stana nestali skupocjeni predmeti 
koje je kao student donio iz Londona. Policijska istraga je ot- 
krila da je služavkin muž ukrao i prodao te predmete na pijaci. 
Uhapšen je i osuđen. Odsječena mu je desna šaka. Žena je os- 
tala bez posla. 


Akcija > svijest o šteti, ili ugroženosti > osjećanja > odluka 
— reakcija > kazna. Kako u prvobitnoj, tako i u današnjoj (i 
ne samo) ljudskoj zajednici. Zadiranje u dobrobit, ili bezbjed- 
nost individualnog, ili kolektivnog ega izaziva odbrambeno 
djelovanje, želju za osvetom... Kad udarite nečije dijete, do- 
kazujete nadmoćnost, ili branite slabost, kradete nakit, ubijete 
nekoga..., u svakom od tih slučajeva ste udarili i na nečiju li- 
čnu svijest, osjećanja... i samim tim izazvali reakciju koja za 
cilj ima kažnjavanje vašeg (ne)djela. 


Svaka tuča dva čovjeka, svaki sukob među narodima je, u os- 
novi, rat dva ega. 

DOLL 


Ego je, dakle, osnovni činilac koji remeti, a onda i uređuje od- 
nose — prije svega u našim, ali i lavljim, ptičjim, ili mravljim 
društvima. A to što se sukobi u, recimo, lavljem čoporu zavr- 
šavaju rijetkim obračunima sa smrtnim ishodom objašnjava se 
manjom količinom samosvijesti, čvrstom hijerarhijom uteme- 
ljenoj skoro isključivo na fizičkim svojstvima (snaga, brzina, 
veličina...) i ograničenim, relativno malim, brojem prilika kad 
neka privilegija, ili interes “vladajuće klase" mogu biti dove- 
deni u pitanje. 


Među ljudima su stvari znatno komplikovanije. Umne sposob- 
nosti su veće (a samim tim i mogućnost učenja i zamišljanja), 
hijerarhija je podložnija promjeni, raznovrsnost situacija u ko- 
jim se možemo osjetiti ranjivim je ogroman. No glavni uzrok 
sukoba, zla i nasilja je istovjetan, i kod ovih i onih. Ime mu je 
strah. Čak i kad ne izgleda tako, iza agresivnosti (bilo da je 
opravdana, ili ne) obično “čuči" strah. Odatle dolaze nesigur- 
nost, pohlepa, sebičnost, bezobzirnost, mržnja... 


A odakle dolazi strah? 


Pa iz svijesti da je život u opasnosti iz nekog razloga: fizički 
napad, glad, žeđ... Ali ljudi čine zlo, ili nasilje čak i kad nije- 
su pod neposrednom smrtnom prijetnjom. Bacite pogled na 
bilo koje novine, portal, TV dnevnik — spektar ludila je užasa- 
vajući: uvrede, prebijanja, ubistva, “zločini iz koristoljublja“, 
silovanja, nasilni protesti, paljenja i rušenja, terorističke akci- 
je, ratovi... Dobre vijesti su izuzetak. 


Eto to je “normalni" svijet u kom živimo, podvrgnuti pojedi- 
načnoj i masovnoj hipnozi od prvog dana života. Izdresirani 
smo da živimo u strahu od susjeda, drugih nacija, religija, mi- 
šljenja... Smetaju nam crnci, pederi, cigani, vegetarijanci... 


Bojimo se mraka, pauka, krava, otvorenih prostora, zatvore- 
nih prostora... 

I zato godinama oko sebe stvaramo, ili nabacamo oklop, što 
deblji i čvršći, sa jedinim ciljem da to sebe, odnosno ono što 
mislimo da smo, sačuvamo od neprijatelja, opasnosti, neizbje- 
žnog ishoda... 


Prekid tog “normalnog" stanja je nešto što nam rijetko kad, ili 
nikako ne pada na pamet jer ne znamo (ni ne pomišljamo) da 
ima nešto bolje. Ako nekad i pokušamo da se nekako oslobo- 
dimo hipnotisanosti, ono početno oduševljenje uvijek popušta 
pred ucjenama i obmanama graditelja i mađioničara poznatog 
kao “JA. Čim počnemo da uviđamo spoljašnje ljuske identi- 
teta, javljaju se sumnja i strah jer, zaboga, mislimo da ćemo, 
ako se oslobodimo oklopa, ostati goli ili nezaštićeni. 


To je druga velika zabluda koju gajimo u svom umu. 


Da, tačno je, svi oko nas su “do zuba naoružani", ali iz istog 
razloga kao i mi — da zaštite, ili promovišu sebe, tj. iluziju o 
sebi. To je jedini razlog (osim kad je u pitanju psihijatrijski 
slučaj) što neka osoba želi da povrijedi, ili eliminiše druge ko- 
ji ugrožavaju njenu ličnost, reputaciju, vjeru, naciju, tradiciju, 
kulturu, karijeru, seksualnu “orjentaciju*... 


Pro a mei 


postajete svjesni da ih je dobro što više izbjegavati, kao 1 da je 
kačenje za sopstvo (poistovjećivanje s njim) korjen i vaše i 
njihove patnje. 


Bezumlje i okrutnost, lična i opšta nesreća... — sve potiče iz 
straha za to lažno, izmišljeno “Ja? i neznanja o pravom Ja. 


Čovječanstvo promijeniti ne možemo, ali možemo nešto uči- 
niti sa sobom, ili za sebe. Ako hrabro “krenemo u bitku", brzo 
ćemo shvatiti da kad se oslobodimo iluzija (nepotrebnih “lju- 
saka') ostajemo sa svega nekoliko stvari koje treba da štitimo 
i puno je lakše i ljepše živjeti. Izvori straha presušuju. Narav- 
no, “zaglavili smo s tijelom, interesima, porodicom, imovi- 
nom... koji su osnovna “sredstva prianjanja uz život? ili JA“, 

ali to je ono što smo svojevoljno izabrali, čemu smo dali pred- 
nost. To je teret koji je većina nas odlučila da nosi, ali ga je 


pare eje) 


magle, viška emocija i svega onoga što izaziva sukobe s dru- 
gim ljudima, ili zavisnost od njih. 

Religija 

- Mama, mama, đe je raj? 

- Raj je tamo gdje je Bog. 

- A đeje Bog? 

- Bog je svuda. 

- Hm... Mama, a đe je onda pakao? 

- ...Sine, Bog ne voli radoznalu djecu! 


QQ 


Kažu da je čovjek po imenu Demokrit, prvi koji je skontao da 
se materija sastoji od atoma, govorio i da su sve religije loše. 


Ipak, biće da on nije imao na umu samo religije nego i religi- 
jske institucije i autoritete. Iskustvo nam pokazuje da su ljudi 
uvijek (bili) ti koji kvare i uništavaju sve s čim dođu u dodir, 
pa bila to priroda, djeca, ili saznanja mudrih pojedinaca. 


Ko god je čitao Budine govore, ili Lao Ceove stihove, mogao 
je lako razumjeti da se suština, ili osnovna poruka njihovih 
učenja ne razlikuje mnogo od suštine Isusovog učenja. Sva ta 
dostignuća uma, iako nastala u različitim kulturama, se dopu- 
njavaju i počivaju na sličnim beskompromisnim principima i 
idejama čiji ciljevi su prosvjetljenje, oslobođenje od patnje, ili 
spoznaja. 


Ali, eto, u svijetu danas (isto kao 1 u prošlosti) postoje milijar- 
de vjernika i desetine religija koje se međusobno baš i ne trpe. 
Njihovi predstavnici ponekad trabunjaju o jednakosti, slobodi 
i prevazilaženju razlika, ali su i dalje tvrdo ubijeđeni u ono što 
misle da su, ukopani u svojim rovovima i bez ikakve namjere 
da bilo šta mijenjaju. Razlozi za to su očigledni — pričamo o 
profesionalcima koji imaju moć i privilegije. To su menadžeri 
visoko profitabilnih preduzeća sa nekretninama, interesima i 
izvorima prihoda koji sebi ne mogu dozvoliti luksuz da okre- 
nu i lijevi obraz kad dobiju šamar po desnom. 

Ti ljudi su i nasljednici duge loze vještih manipulatora koji su 
izuzetno dobro shvatili tri stvari: 


a) da su (pomenuta) učenja i ciljevi u suprotnosti sa svakodne- 
vnim životom i načinom mišljenja; 

b) da većina stada nikad neće biti u stanju da makar razumije 
učenja, a kamoli da ih primijeni u praksi; i 


c) da su učenja, u stvari, opasna za vladajuću manjinu, ko god 
oni bili. 

Zbog toga su prvi manipulatori prilagodili ideje mudrih nivou 
svijesti ne tako inteligentne, uspavane većine, pa onda istorij- 
skim i društvenim okolnostima i, na kraju, dobijene proizvo- 
de predstavili kao religije. Današnji manipulatori se, zapravo, 
isključivo bave preprodajom. ! 


Kad se sve to ima u vidu, postaje jasno zašto “moderne? vjer- 
ske institucije toliko insistiraju na svojoj posebnosti, ali i blis- 
kim vezama sa državnim organima; zašto se većina religija 1 
dalje grčevito drži priča o “čovjekolikom Bogu" i posmrtnom 
životu; te, napokon, zašto su tradicije, rituali, čuda i “natpriro- 
dne sposobnosti" svetaca vjernicima važniji od samih (njima 
nepoznatih) učenja. 


Takođe je razumljivo 1 zašto se religiozni ljudi toliko protive 
bilo kakvom drugom znanju osim svom (koje je, naravno, “je- 
dino pravo"). Do njega se, vele i jedni i drugi i treći..., “došlo 
vjerom? i preživjelo je tokom tolikih vjekova. 


Međutim, baš tu se krije jedan veliki problem. I ne, nije u pi- 
tanju sama riječ “vjera — kad nešto ne znate, a želite da sa- 


/* Vrlo je vjerovatno da čak ni Isusovi i Budini učenici uglavnom nijesu 
imali pojma o čemu učitelji pričaju! Učenja su, stoga, “malo? izmijenjena, 
ili, bolje rečeno, izmještena u drugi plan , a onda dopunjena mističnim 
pričama i, konačno, povezana sa postojećim (paganskim) tradicijama i 
ritualima. Drugačije nijedna religija ne bi ni bila široko prihvaćena! 

znate, vjera često mora biti sastavni dio procesa. Problem je u 
razumijevanju i praktičnoj primjeni te riječi. Vjernici 1 religij- 
ski autoriteti odavno ne koriste vjeru kao instrument u potrazi 
za istinom, nego kao vrstu zamrzivača čija je svrha da sačuva 
ono što (misle da) znaju od kvarenja. Tako, kad čovjek posta- 
ne vjernik, njegova žudnja za znanjem se završava, a odgovor 
na sve postaje Bog, ili bilo šta drugo što religija kojoj pripada 
smatra ispravnim. 


Vremenom, vjera je od “pomoćnog sredstva? ili početnog sta- 
va prema svijetu, pretvorena u okamenjenu riječ izmijenjenog 
značenja, “usvojeno gradivo“, ili najveću “istinu*. I zato sva- 
ka religija ima svoju istinu i svaka sekta ima svoju istinu, a ja- 
čina vjere se mjeri čvrstinom ubjeđenja, debljinom oklopa, ili 
količinom “duhovne ugroženosti". 


Ali, to je samo još jedna u nizu samoobmana. Jačina vjere se 
zapravo pokazuje odbacivanjem oklopa. Na primjer, kad sami 
i “goli (neogrnuti iluzijama) bez straha ostanete pred ruljom 
koja vas je osudila na raspeće 1 pozdravlja vaš odlazak na gu- 
bilište. '“ 

Dokaz vjere je kad umijete da slušate i čujete, gledate i vidite. 
Kad ste spremni da učite i da se mijenjate... 


Vjera je suprotna ubjeđenju. Ako je već posmatramo kao put 
prema spoznaji, onda se taj put mora očistiti od svega onoga 
što ometa potragu, ili prolaz, a upravo su iluzije, ubjeđenja 1 
emocije ono što pravi najveće smetove na tom putu. 


.. Iluzije, ubjeđenja i emocije — stvari na kojima se naš život 1 
religije zasnivaju. 


17 B sa a ZT 3 Tra 

S druge strane, ako u posljednjim trenucima života izgovorite čuveno: 
“Bože moj! Bože moj! Zašto si me ostavio?", to onda samo potvrđuje da 
ste zbunjena, uplašena, ili razočarana osoba koja je živjela u zabludi. 

DOLL 


Kroz čitavu istoriju pametni ljudi i oni ne tako pametni, gre- 
šnici i sveci, mistici i naučnici su tražili istinu, znanje, boga... 
i govorili o tome svakome ko je bio raspoložen da sluša. Na 
kraju, neki od njih su zaćutali. 


Nasuprot njima, ostali su nastavljali da objašnjavaju i opisuju 
svoja iskustva (ili je bolje reći dostignuća) na ovaj, ili onaj na- 
čin i davali im različita imena, lica i osobine (iako bi trebalo 
da su, u osnovi, doživljavali, ili otkrivali jednu istu stvar). Na- 
ravno, čim bi “to? opisali, počinjali bi da se drže tog prikaza 
kao jedino pouzdanog. Ipak, ubrzo više ne bi bili zadovoljni 
kvalitetom pa je nešto je moralo da se doda, ili oduzme, radi 
ljepote, ili lakšeg razumijevanja. A svaki slušalac, ili čitalac bi 
i sam odmah stvorio predstavu o tome u svom mozgu i tako je 
ono što je objašnjeno postajalo nešto drugo. 


[Kao i sve, i “Bog" se dakle, otkriva u umu, ali i gubi u umu.| 


I obično tada religijski eksperti ulaze u igru. Oni koji su “naj- 
bolje" skužili postojeće definicije i portrete “Boga" odlučuju 
da uvedu red: “Ne možemo dozvoliti da ljudi idu naokolo sa 
toliko različitih Bogova u svojim glavama. To je besmisleno. 
Možda i opasno, a ne donosi ni profit!". Zatim, “izlaze u ja- 
vnost" sa slikom koju će masa najbolje i najlakše prihvatiti 1 
objavljuju: “Bog je takav 1 takav... Izgleda tako i tako! Putevi 
Gospodnji su čudni i nedokučivi, ali su njegovi planovi i volja 
nama poznati. Od sada morate vjerovati u to. Ako to ne činite, 
vaša duša će otići na jedno izuzetno ružno mjesto kad umre- 
te. Amin!" 


Eto kako su, ukratko, neznaveni počeli da vjeruju u nešto što 
ne postoji! 

Tačno je da je priča imala neke varijacije u raznim vremenima 
i civilizacijama, ali je jedna činjenica ostajala nepromijenjena: 
oni koji stalno citiraju rečenice iz “svetih spisa i melju o Ala- 

hu, Bogu, Absolutu... su čuli su nešto od nekoga, ili su učili o 
tome iz knjiga, ali nemaju pojma ni o čemu! 


Da imaju, ne bi usta otvarali! Prosto, govore o svojoj, ili još 
gore, tuđoj predstavi o Bogu, i uvjereni su da su mu se pribli- 
žili na dohvat ruke. 


Svaki koncept boga je rezultat jednog “viđenja stvarnosti, ili 
bolje rečeno, neshvatanja prave prirode uma. Oni što misle da 
najviše znaju, najbolje čuju Boga, ili imaju najjasniju viziju o 
njemu, zaista ne znaju ništa i ništa ne čuju i vide. 

Kad bi se oslobodili okova ustaljenog, okoštalog načina raz- 
mišljanja, iluzija 1 lažnih znanja, ljudi bi napokon shvatili da 
se iza, ili ispod uobičajene nestalnosti i uzburkanosti svijesti i 
ukupnog života nalazi nešto sasvim drugačije. Nešto što se ne 
da imenovati, ni opisati, a leži (ili stoji) iza svih promjena, ro- 
đenja 1 smrti u univerzumu. 


Svako bi znao da je prepričavanje “viđenog" uzaludan posao. 
Onog trenutka kad “to" nazovete “Bog", ili u mozgu formirate 
mentalnu sliku o “tome", “to se pretvara u neznanje, odnos- 
no u izmišljeni “duhovni idol koji odgovara vašoj ličnosti, ili 
mentalnom sklopu. 


Nema razlike između vrijednosti nečije svijesti o sebi i svije- 
sti o bogu. I jedno i drugo je fantazija. 

Konačno, bog nije energija (i obratno) — energija je energija, 
šta god da je. Bog nije svijest (i obratno) — svijest je svijest, 
šta god ona bila. 

“Bog" je samo prazna riječ čija svrha nije da definiše, nego da 
mistifikuje te samim tim ne može biti ni zajednički imenilac 
ta dva prirodna fenomena. 


Ili jednog istog? 

Trebalo bi da je sada očito da (prvobitna) učenja i religije ni- 
jesu jedna ista stvar. Učenja imaju veze s radom, a religije sa 
šminkom i glumom. To će se najbolje vidjeti iz sljedećeg pri- 
mjera. On odlično pokazuje kako se slabost i nerazumijevanje 
preobražavaju u postulat vjere. 


U pitanju je jedan bitan dio hrišćanske religije koji prihvataju 
svi hrišćani, bez obzira da li su: katolici, pravoslavci, luteran- 
ci, metodisti, adventisti, Jehovini svjedoci... Naime, svi oni 
propovijedaju da je Bog “svog sina (Koji je, u stvari, samo ta- 
ta u drugom agregatnom stanju!) poslao kao otkupnu žrtvu" i 
vjeruju da je Isus spasitelj koji se žrtvovao da bi svijet oslobo- 
dio od grijeha. 


Kad god sam slušao tu priču, čudio bi se čudom i pokušavao 
da uđem u glave onih koji su je ushićeno pričali. Tražio sam 
razloge zbog kojih je jedno malodušno jevrejsko predanje, ili 
proročanstvo (provučeno kroz par rečenica u pojedinim jevan- 
đeljima) zaklonilo veliku sliku u pozadini. Shvatio sam da ih 
ima više, ali je izgleda najvažnije to što ti ljudi, nažalost, ne 
čuju sami sebe. Da čuju, sigurno ne bi na desetine načina ve- 
ličali, ili, u boljem slučaju, pokušavali da opravdaju i objasne 
nečije (stvarno ne znam kako da ga nazovem) rezonovanje po 
kom je, eto, normalno, ili u redu da neko ko je “oličenje do- 
brote, čistote duše, najbolji od svih... treba da strada zbog 
tuđih grjehova.!* 


' Jasno, ovo ima smisla samo kada stvari posmatrate iz ugla prosječnog, 
nemoćnog, sebičnog i ne baš bistrog čeljadeta nesposobnog da samo išta 
učini i koje žudno iščekuje bilo kakvu pomoć. 

Međutim, zaplet dobija sasvim drugi obrt, ili dimenziju ako 
promijenite gledište i sjetite se da je onaj koji se, navodno, žrtvuje zapravo 
(niko drugi do) sam Bog koji će, dakako, iz tog “poduhvata? izaći bez 
ikakvih posljedica po zdravlje. Ukoliko je Isus znao, a vele da jeste, da je 
Bog u ljudskom obliku, onda ga ta činjenica razotkriva kao vrhunskog 
mađioničara, iluzionistu, ili, što bi prost narod rekao, prevaranta. 

Svjesni ljudi bi bez ikakvih nedoumica odbacili takvu ideju i, 
na kraju krajeva, ne bi činili grješna djela. Za njih bi Isusova 
žrtva bila besmislena, zato što se tim i takvim činom ništa ne 
može promijeniti i nikad se nije promijenilo. 


Pukim žrtvovanjem/odricanjem, se ni u svakodnevnom životu 
ne postiže promjena, niti oslobađanje od bilo čega — upravo se 
dešava obratno, postajete “mučenik? i još više se vezujete za 
ono čega se odričete, ili samo jednu potrebu/želju zamjenjuje- 
te drugom. Žrtva i odricanje su siguran put u (samo)obmanu. 
Ali kad shvatite zašto nešto radite i postanete svjesni kolika je 
stvarna vrijednost nečega (kao, na primjer, osoba koja strogim 
gladovanjem pokušava da pobijedi tešku bolest), iskušenja 
gube moć, oslobađate se i žrtva prestaje da bude žrtva. Ipak, 
da se ne lažemo, to važi jedino za one koji su to shvatili i od- 
radili — znanje se može prenijeti informacijama, ili teorijom, 
ali ne i doživjeti, sprovesti u praksu bez pregnuća i svjesnosti. 


Prema tome, tvrditi da je Isus svojevoljno sam sebe žrtvovao 
da bi oslobodio nekoga, ili nešto od grijeha, znači smatrati da 
je bio izuzetno glup čovjek, koji je zaista mislio da će se, is- 
ključivo zahvaljujući tom njegovom postupku, razne siledžije, 
kvarnjaci i štetočine pojedinačno, ili u cjelini (odmah, ili na 
duge staze) bez ikakvog sopstvenog truda preobratiti u neka- 
kve dobrice, ili svece. 


Izvinjenje je najmanje što mu “sljedbenici? duguju. !? 


svojih riječi, priča i Besjede na gori. I to je više nego dovolj- 


' U međuvremenu, pojavilo se još jedno tumačenje po kome od početka 
pa do kraja svoje misije Isus na sebe nije preuzimao grjehove, nego patnju. 
lako je razlika ogromna jer se ovo prvo zove ludost, mazohizam, a drugo 
patnje je privremeno rješenje, ili olakšavanje simptoma, a ne liječenje 
bolesti. Bolje bi bilo da je učitelj učenicima prenio neke uvide svog 
prethodnog, i mnogo direktnijeg, kolege rođenog u podnožju Himalaja. 

no. Za one koji to razumiju, tajanstvena izlječenja 1 čuda su, 
sve 1 da su vjerodostojna, u potpunosti nebitna — to je samo je- 
dan dobar način da se brzo privuče nečija pažnja, a isticati to 
kao neku posebno važnu stvar je u suprotnosti s porukom: “da 
ljevica ne zna šta radi desnica". 


Isus je pokazao jedan put prema miru, ili oslobođenju. Svako 
mora promijeniti sam sebe. Kad odrasli opet budu kao djeca — 
bez oklopa, oružja i straha, onda će ponovo spoznati ljubav, 
slobodu, jasnost..., onda će se i svijet promijeniti. 


Naravno, ne treba imati iluzija da će se ovo ikad ostvariti na 
“makro" planu. ...Taj film nikad nećemo gledati. 


& 


Da bi krenuli ka znanju, prosvjetljenju..., ili onome što je živo 
i svjesno u nama, nijesu od pomoći religije, vjerski objekti, ili 
posrednici, nego putokazi onih što su imali uvid u pravo zna- 
nje. Potrebno je i malo smisla za analizu, sintezu i otkrivanje 
suštine. Buda je učenike savjetovao da ništa ne shvataju zdra- 
vo za gotovo: “Istinu uviđaju mudraci i to svaki pojedinačno, 
sam za sebe.“ 


Dakle, lično odrađujemo posao, dolazimo do odgovora i pre- 
stajemo da se plašimo riječi, samoće, sebe, smrti. 

Da bi bili srećni i zadovoljni ne moramo biti vjernik, ili pripa- 
dnik neke crkve — pogledajte dvogodišnjake i shvatićete da je 


* Ako se, na primjer, čitajući Budine riječi “uhvatite" za stih: “Kroz 
mnoge sam preporode (rođenja) hrlio tokom zbivanja...", suština učenja 
vam izmiče i postajete slijepi sljedbenik religije koja veliča (stariju) priču 
o reinkarnaciji. 

Isto se dešava i kad čitajući jevanđelja pročitate: “sin čovječij nije 
došao da mu služe, nego da služi i da dušu svoju u otkup da za mnoge.?", 
ili: “Jer ovo je krv moja novoga zavjeta koja će se proliti za mnoge (radi 
otpuštenja grijeha.) i pomislite da je to cilj njegove misije: On je došao da 
se žrtvuje da bi vas oslobodio grijeha! 

to tačno. Oni uopšte ne razmišljaju o bogu, zagrobnom životu, 
spasenju duše... i sasvim lijepo žive, pa i kad nemaju sve pri- 
je pominjane “uslove za sreću". Njihovi životi su neoptereće- 
ni praznim riječima, sukobima i komplikovanim odnosima. 


Promjena nastaje tek kad im preko vaspitanja i obrazovanja 
ubacimo virus (ne)znanja i kad počnemo da ih trujemo svim i 
svačim. Tada se ono što je bilo čisto i dobro u djetetu polako, 
ali (većinom) nepovratno preobražava u “normalnu' punoljet- 
nu osobu, dobro ili loše prilagođenu okruženju u kom živi. 


Da bi ponovo bili kao mala djeca, ili još bolje, zreli ljudi koji 
su “svjesni svoje nesvijesti", potrebno je da shvatimo da neje- 
dnakost među Zemljanima postoji u genetici, mogućnostima i 
okolnostima, a ne u istorijskoj, religioznoj, ideološkoj, ili ne- 
koj sličnoj, naknadno izmišljenoj ravni. 


Kad jednom prevaziđemo ograničenja svog vaspitanja i obra- 
zovanja ugledaćemo univerzum u svoj njegovoj raznolikosti i 
nesavršenosti i napokon početi da ga (i sebe u njemu) razumi- 
jemo — otkrićemo da sve to i nije više toliko važno. 


Postepeno upoznajemo sebe, mijenjamo “sebe (odbacujemo 
sve ono što nijesmo) i tako učimo da se čuvamo od civilizacije 
i onoga što je u njoj pokvareno, lažno, podmuklo... 

Ljubav 


Stigli smo do jedne od najvažnijih riječi u ovom našem, “nor- 
malnom? svijetu. Vjerovatno je to i tema o kojoj se najviše pi- 
salo i pričalo tokom svih vremena. Poistovjećuju je s bogom, 
patnjom, srećom, slobodom... 


O ljubavi se, kažu, sve može naučiti i naučeno se može spro- 
vesti u djelo. Uspjeh u tome je stvar statistike, lične procjene, 
a o nekim opšte vidljivim rezultatima je nešto ranije rečeno 1 
u ovoj knjizi. Pogledajmo sada detaljnije šta to i kako učimo, 
a zatim 1 da li su učitelji u pravu. 


Na primjer, jedna od prvih umotvorina koju svako dijete na 
ovoj planeti čuje je to da ljubav između roditelja i djeteta, ili 
ljubav čovjeka prema prirodi, nije ista kao i ljubav muškarca i 
žene. Uglavnom, zato što ljubav između ovih potonjih uklju- 
čuje seks. 


Po toj mudrosti, eto, ispada da se supružnici, koji su 40 godi- 
na u braku, i poodavno nijesu “upražnjavali“ seks, više ne vo- 
le!? Ili opet, da se oni koji “vode ljubav" (šta god to značilo) 
obavezno i vole? 


Ono što bi morala biti zajednička “stavka? u svim tim “vrsta- 
ma ljubavi" je upravo ljubav. Pa ako je tako, onda govorimo o 
jednoj istoj stvari, ali je izgleda nevolja u tome što se već na 
prvom koraku jasno vidi da imamo pogrešnu predstavu o toj 
“stvari". 


U jednom mentalno zdravom svijetu mališani bi još u vrtiću 
saznavali da se ne radi o više vrsta ljubavi, nego o više vrsta 
odnosa: brat-sestra, učitelj-učenik, čovjek-priroda, roditelj-di- 
jete, muškarac-žena... Odnosi mogu biti različiti po mnogo 
čemu, ali ono zajedničko svima njima može biti ljubav. 


Druga lekcija koju učimo tiče se srca. U njemu je kažu, “ključ 
ljubav1". I to ne govore nepismeni krkani, nego psiholozi, um- 

jetnici, poete i ostali manje-više obrazovani “činjenica znalci" 
da bi svom umovanju, ili djelu dali nekakav patetični, dodatni 
efekat. Ali nasreću, i najveći tupan može nakon kratkog obja- 
šnjenja shvatiti da srce jeste važan organ, ali i, u osnovi, obi- 
čna pumpa koja organizam, preko arterija i vena, snadbijeva 
krvlju. Ništa se ne može vidjeti, čuti, ili shvatiti srcem. Stanje 
uma utiče na rad i stanje srca, ali ono, ipak, ne proizvodi osje- 
ćanja i nije nekakav “centar za ljubav". 


U zdravom društvu roditelji bi djeci govorili da zaljubljenost 
može biti nešto dobro i da može izazvati i lijepe i jake emoci- 
je, ali nije isto što 1 ljubav. Ukratko rečeno, niđe veze. Prosto, 
ljubav nije slijepa, a zaljubljenost jeste i baš to sljepilo čini 
zaljubljene ljude smiješnim, glupim i vrlo često razočaranim — 
iz određenog razloga umisle da će on, ili ona bez pogovora is- 
punjavati želje i uslove koji im se nameću, ili da će se on, ili 
ona cijelog života uklapati u (zamišljenu) sliku koju su o njoj, 
ili njemu stvorili u svojoj glavi!? 


Omladina bi zato u školi na časovima vježbala da okolinu vidi 
takvom kakva je, a ne onakvom kakvu su je “naslikali u svo- 
jim umovima jer su ti portreti i pejzaži iskrivljena stvarnost — 
ništa drugo do proizvod varljivih raspoloženja i osjećaja. 


Tako bi i najgori đaci ubrzo, bez ikakvih poteškoća, vidjeli da 
se u korjenu dokazivanja ljubavi kriju nesigurnost, neznanje i, 
neizostavno, strah. 


Dokazivanjem normalni pokušavaju da se oslobode tog tereta, 
ali ne razumiju da što se više trude, to se više dešava obrnuto. 
Zbog toga se od ljubavnog partnera traži da se žrtvuje, da se- 
be, svoju sreću i dobrobit podredi voljenoj osobi. Ako on, ili 
ona ne žele da to učine, onda ne vole čovjeka/ženu u pitanju i 
postaju egoista. Znači, egoista je neko ko voli sebe i živi ona- 
ko kako misli da je najbolje, nikoga ne prisiljavajući da mu se 
prilagođava?! Šta je onda spodoba koja, da bi bila “srećna", 
od nekoga traži da njoj podredi i svoj život i svoju sreću?? 

Ljubomora strepnja, zavisnost... su “začini" bez kojih je (ono 
što normalni misle da je) ljubav nemoguća. I zato moraju sve 
da kontrolišu, da neprestano nalaze načine 1 sisteme da silom 
zadrže “ljubav svog života“ uz sebe. A da bi se u tome i us- 
pjelo, neophodno je usavršiti vještine ucjenjivanja i obmane, 
biti zabavan, bolji, ljepši od drugih... 


Dakle: posesivnost, dvoličnost, strah, egoizam i nesigurnost u 
sebe, a zatim 1 u “voljenu? osobu = ljubav?! 


Normalno? Možda. 
Zdravo? Nipošto! 
Q90 


Posmatrajte neko dijete od godinu, ili malo više dana. Kako se 
ono ponaša kada upoznaje nekoga? 


Prema svakome na isti način: začuđenost, ispitivanje, a onda 
osmijeh, ili strah, zavisno od situacije. Ono još nema, ili bi 
bar trebalo da nema, nikakvih usađenih predrasuda i uslovlje- 
nosti. Jedino instinktivno reaguje na fizičku ugroženost. Posli- 
je onog prelomnog osmijeha i prihvatanja ono uživa u društvu 
i igri, bez ikakvih uslova i želja. To bi moglo biti to, zar ne?! 


Obratite sada pažnju na sljedeći “scenario: grupa ljudi je na 
izletu i popeli su se na vrh planine, ili su na obali jezera. Toli- 
ko su oduševljeni okruženjem da počinju i da viču: “Ah, kako 
je lijepo! Divno! Pogledaj ovo, ono...! Daj aparat/telefon, sli- 


1?? 


kaj me ovako, onako, ovdje, tamo...! 


Svo vrijeme govore da obožavaju prirodu. To su ljubitelji pri- 
rode. Cak će biti toliko dobri pa će i brižljivo sakupiti sve pra- 
zne limenke od piva, ili sokova na jednu urednu gomilu. 

Šta im se dogodilo? 

Ništa neobično, zaljubili su se u novi, drugačiji ambijent. Pro- 


mjena životnog prostora je proizvela oduševljenost prirodom i 

izazvala u njima buru “pozitivnih" utisaka. Međutim, ako bi 
idućeg vikenda ponovo došli na isto mjesto, doživljaj bi bio 
primjetno slabiji: “Pa eto, lijepo je." Treći put bi im sigurno 
bilo i dosadno, pogotovo ako vrijeme ne bi bilo baš idealno: 
“"Ajmo neđe drugo!" 


Odsjaj nekog osjećanja se pojavi opet kad nekom poznaniku 
pokazuju slike (da, zaboravio sam, oni su na svakoj u prvom 
planu), ali to više nije oduševljenost prirodom, to je ovo: “Vi- 
diš kako mi je bilo lijepo, kako sam super raspoložen/a.? 


Gledaju, a ne vide. Emocije su bile tu, ali ako svaki put ne idu 
na drugo, još ljepše mjesto, ne uživaju u okolini. Bili su zalju- 
bljeni, ali, u stvari, ne vole prirodu. Odu kući i sve zaborave. 


Nasuprot tome, čovjek koji voli prirodu diše i hoda, staje, gle- 
da i vidi... Možda je i dvadeseti put na istom mjestu, ali mu je 
uvijek dobro tu gdje je. Kad sjedi na vrhu planine ne priča, 
kao prosječni “ljubitelj prirode", o sportu, politici, automobili- 
ma... Uopšte ne priča. Jedino “osjećanje" u njemu je spokoj. 
Priroda i čovjek su “na sastanku", ali ona od njega ništa ne 
traži. U potpunosti je slobodan, bez uslova, želja, ili strepnje. 
Kad i on tako uzvrati — to je to! 


Na kraju, da zaokružimo, još samo jedan primjer — ljudi “stra- 
šno vole" muziku, zar ne? Nalete na neku pjesmu na radiju i 
ona ih “emotivno ponese". “Skinu" je, kupe CD, ili šta već, pa 
slušaju non-stop, nekoliko dana zaredom. Naredne sedmice 
pušte tu pjesmu jednom, dvaput. Osjećanja blijede... U među- 
vremenu, pojavi se druga “super pjesma, a onu prethodnu 
predaju zaboravu. Znači, vole muziku? Ne, samo su bili zalju- 
bljeni! 


Kad volite muziku, prepoznajete ljepotu i sklad. Slušate i ču- 
jete mnogo toga, različitog, a opet povezanog i to traje. Kad 
čujete postajete svjesni da nešto vrijedi, a nešto ne. Ljudi koji 
ne vole muziku ne mogu da vas shvate kad im kažete da je 

ono što izlazi iz zvučnika nastalo prije trideset, ili tri stotine 
godina — ko to još sluša?! 

Ljubav muškarca prema ženi i obratno je, kad postoji, ista kao 
i ljubav čovjeka prema prirodi, ili muzici, kao i ljubav majke 
prema novorođenčetu... Razlika je “samo" u komplikovanosti 
veza i to je razlog što je ljubav rijetka pojava u ljudskom dru- 
štvu. Bez ega, suživota, interesa, seksa..., bilo bi puno lakše, 
ali je u ovom slučaju to neizbježno. I, eto, upravo u tom dijelu 
se nalazi ona nedorečenost i naivnost koju ponekad otkrivamo 
u priči mistika, monaha i drugih, manje, ili više prosvijetljenih 
predstavnika čovječanstva. 


Naime, malo koji od njih je bio 1 oženjen, imao djecu... Zai- 
sta je lako propovijedati: “Ljubav je kao cvijet — on daje svoj 
miris svima jednako i ne kaže: 'Ovom čovjeku ću dopuštiti da 
osjeti moj miris, a ovom neću!'"", ili narediti: Volite svakoga!, 
ali, kao što znate, u našem običnom svijetu to je teško ostvari- 
vo. Kad nemate “ni kučeta, ni mačeta" i kad ste odvojeni od 
“gomile nesklada", sve je jednostavnije, odnosi su prirodniji i 
vidljivost je bolja. No nezgoda je to što ogromna većina nas 
ne živi tako i prava je umjetnost i dalje biti dio okruženja, a ne 
predati se paklu u kome “normalci' neprekidno jedni druge 
dovode do ludila. Uglavnom, kad volite ljude, to jest dobro 
vidite s kim imate posla, najpametnije što možete da uradite je 
da saopštite to što imate, ili još bolje, odćutite, a zatim se uda- 
ljite i zaštitite — u suprotnom, možda završite i na krstu. 


Da bi shvatili šta (ni)je ljubav moramo izbaciti štošta iz svojih 
glava. Svi ti uslovi, osjećanja, zavisnosti... uništavaju slobo- 
du i donose patnju — pomračuju i vid i um. A ljubav je stanje 
bića oslobođenog od svega toga. Međutim, jasno je i da ljud- 
skih odnosa bez “računa" u osnovi nema — čak i ako nemamo 
nikakve materijalne, ili druge koristi od čovjeka/žene s kojim 
smo, opet je naš interes da ih dobro vidimo, sa svim njihovim 

manama i vrlinama 1 da, kad god je potrebno, precizno uzvra- 
timo, bez viška emocija. Što je odnos dublji, sa više odgovor- 
nosti i opterećenja (djeca, tašte, svekrve, računi, škola...) ovaj 
interes više dolazi do izražaja. 


Uravnotežen brak ili vezu mogu imati samo osobe čistog uma, 
svjesne osobe. Nesvjesni pojedinci ne mogu da prepoznaju, ili 
uzvrate ljubav, oni jedino umiju da komplikuju, razmjenjuju 
želje, očekivanja i razočaranja. 


U ljubavi privlačnost je neizostavan “sastojak", ali svi koji is- 
tinski vole nešto, ili nekoga znaju da je trajna privlačnost pro- 
izvod čistoće “slike i tona", a ne jačine emocija. 


Jedini dokaz ljubavi može biti činjenica da smo spremni da 
učimo, radimo na sebi, da se mijenjamo... 1 to ne zato što to 
neko traži od nas, ili što je to dobro za nas (iako u suštini je- 
ste), već stoga što je to ključ za stvarnost i svjesnost, a samim 
tim i za razumijevanje sa “bračnim drugom/drugaricom"', dje- 
com, susjedima... Ako ta spremnost postoji i kod njih — super, 
ako ne postoji, onda u redu. ...Ništa se ne žrtvuje, ništa što je 
vrijedno ne gubimo da bi nešto dobili, samo se oslobađamo 
dijela smeća što smo ga godinama ubacali u sebe. 


Q 


Koliko god da se napiše, ili kaže o ovoj temi, ponekad izgleda 
da je malo, ali opet, istovremeno je uvijek previše, jer je istina 
ovakva: kad doživimo ljubav, makar i samo na trenutak (kad 
iznenada progledamo), sve će se “složiti? i bez ijedne riječi. 


Iz “gore navedenog" se može zaključiti ponešto o tome šta 
ljubav nije. U jednoj rečenici: Ljubav nije osjećanje, ljubav je 
stanje ljudskog bića. Ona proizilazi iz nepomućenog i ničim 
iskrivljenog viđenja, slušanja, poimanja..., odnosno prirodne 
spoznaje stvarnosti. U njoj nema patnje. U odnosima može da 
je ima, ali u ljubavi ne. 


177 


Četiri koraka 


Prave ludake treba ostaviti na miru, valja liječiti normalne, 
da postanu zdravi. 


QQ 


Najveće čudo kom možemo prisustvovati nije kad neko može 
da pretvori vodu u vino, ili obratno, nego kad taj neko može 
da se otarasi jednog jedinog (negativnog) osjećanja. 


Danas i ovdje, to se ne događa često zbog toga što se emocije 
tretiraju kao nešto “bogom dano", nešto na čemu smo dužni 
da budemo zahvalni jer, kao što piše u Psihologiji za drugi ra- 
zred gimnazije: “bez njih bi život bio dosadan"2!*' One su ta- 
kođe i: “kruna našeg razvoja", “izvor umjetnosti", a za neke 
ljude i jedini dokaz da postojimo! 


E sad, pošto “čujem" negodovanje: “Pa prijatelju, nijesmo ro- 
boti!", “Zar su emocije baš toliko loša stvar?"... vjerovatno je 
ovo pravi trenutak da nešto razjasnimo. 


Tačno, nijesmo roboti, i apsolutno nemam namjeru da doka- 
zujem (niti mogu da dokažem) kako bi za ljude bilo dobro kad 
bi eliminisali osjećanja iz svojih života. Ako se sjećate, sličan 
“problem se javio 1 kad smo govorili o identitetu i praznim 
riječima. Sve što je tada rečeno o tome važi i za emocije. Na- 
ime, one same po sebi nijesu krive ni za šta: ni dobro, ni loše; 
ni za patnju, a ni za gluposti koje pravimo. Ali, naš odnos 
prema njima jeste. Naše prianjanje za njih jeste. Programirani 
smo ne da doživljavamo osjećanja, već da budemo osjećanja: 


* I bez rata takođe, ako tako razmišljate. Osim toga, autori udžbenika su 
preumili sljedeće: 
- Ko “živi' za emocije? Kome su emocije “pogonsko gorivo??? Ko je u 
neprekidnoj potrazi za inspiracijom, ispunjenjem? 

Umjetnici i tinejdžeri. 
- Ko se najčešće žali na dosadu? 

Umjetnici i tinejdžeri. 

“Ja sam ljut!", “Ja sam veseo!" Uče nas da se klanjamo emo- 
cijama, da okolinu posmatramo kroz “emotivne naočari', da 
jurimo za njima i da živimo za njih. 

Međutim, prije ili kasnije, potpuno nesvjesni kako je do toga 
došlo, postajemo zavisni, zarobljeni... Neki naslućuju da ne- 
što ne štima i pokušavaju da se otrgnu, da “vrate" kontrolu, ali 
to nije lako. Opsjednutost formom i površnošću nas usmjera- 
va da se negativnih emocija oslobađamo tako što ćemo vrišta- 
ti, plakati, udarati u boksersku vreću, koristiti svaku priliku da 
se veselimo, družimo, smijemo i na druge načine “izbacamo 
zlo iz sebe". Ali, nažalost, tako se samo nakratko smirujemo, 
zaboravljamo ono što nas muči i progoni, a izvor smetnji osta- 
je netaknut. 


Ako istinski želimo nešto da učinimo, potrebno je da se rese- 
tujemo i deprogramiramo. 


Prvi zadatak je da lociramo pravog krivca i pokrenemo točak 
otklanjanja neznanja. Kad to učinimo, brzo ćemo shvatiti da 
osjećanja najčešće ne pomažu, nego odmažu — proizvode su- 
bjektivnu, netačnu sliku stvarnosti koja, ako 1 ne uništi svaki 
odnos, sigurno ga komplikuje. Zbog njih ljubav postaje “slije- 
pa", činjenice se pretvaraju u pristrasna lična mišljenja, nauka 
u psihologiju, a zakoni i pravila u privremena rješenja. 


Pored toga, istorijska je činjenica da sve što je građeno, ili se 
gradi (isključivo) na emocijama vrlo brzo gubi vrijednost i ne 
može dugo da traje. Zašto? Zato što su emocije, po prirodi, 
promjenjljive, kratkotrajne, bez suštine... 

Drugi zadatak počinje ovom “neobičnom rečenicom: “Kad 
se promijeni lični stav osobe prema svijetu i njoj samoj, mije- 
nja se i čitava atmosfera uma, a samim tim i priroda misli i 
osjećanja.', a nastavlja se tako što kroz praksu učimo, korak 


“2 Kao da nije dovoljno to što su neki od nas začećem “kažnjeni" sa 
koleričnim temperamentom?! 

po korak, jednu sjajnu lekciju učitelja poznatog pod imenom 
Antoni De Melo. 


Korak br.1: postati svjestan svojih osjećanja, i pozitivnih i ne- 
gativnih — samoposmatranjem. Dobro je, za početak, razgova- 
rati o njima s nekim, ali to je, ipak, samo uvod u svjesnost. 
Ostatak posla je najbolje odraditi samostalno. 


Samoposmatranje ne podrazumijeva uronjenost u vlastiti život 
i teškoće jer to je upravo ono što većina odraslih i svi tinej- 
džeri već rade, pa zato nit' što vide, nit' što čuju, nit' što znaju. 


Neophodno je odvojiti se i sve pogledati sa izvjesne distance 
koja omogućava dobru vidljivost, bez prepreka i izobličenosti 
— kao da je u pitanju neko drugi, za koga nijesmo ni na koji 
način vezani. Naravno, postignuto znanje o tome ko, ili šta ni- 
jesmo je od ogromne važnosti i, dakako, pomoći. 


Evo kako to, otprilike, izgleda: istraživač posmatra koloniju 
mrava isključivo da bi naučio nešto o njima. Ne miješa im se 
“u posao". Ne pokušava da ih popravi, ili da im pomogne. Ne 
prosuđuje. Tako dobija objektivnu informaciju. 


Kad i čovjek to postigne sa “sobom', put uvidu je otvoren i 
transformacija počinje, bez ikakvog napora. 


Korak br. 2: shvatiti da je uzrok svake emocije u nama, a ne 
oko nas, u stvarnosti. Da to znaju, ljudi ne bi trošili vrijeme, 
energiju i zdravlje pokušavajući da utiču na sredinu, rođake, 
šefove, (ne)prijatelje... 


Na primjer, ako auto neće da upali, “krivo je nešto u njemu, 
ali za vlasnikovu ljutnju zbog toga kriv je vlasnik — auto s tim 
nema ništa. Ono neće da upali i to je to, a uzrok čovjekove 
ljutnje dolazi možda iz straha da će zakasniti, nezadovoljstva 
što mora za popravku da potroši novac koji je namijenio za 
nešto drugo, ili iz činjenice da ga sve žene iz susjedstva sa 
prozora gledaju kako ide pješke na posao. 

Kad nečiji pas laje po noći, a vi zbog toga ne možete da spa- 
vate (iako nesoj “vlasnik" tog lajavca, a i mnogi drugi, mogu), 
onda to znači samo jedno — da ste svu pažnju usmjerili na iri- 
tirajući zvuk. Onog trenutka kad to shvatite, makar ćete se os- 
loboditi nervoze, a kad “uključite čepiće za uši i san će doći. 


Ili, treća situacija: direktor vaše supruge je “čudovište' — ma- 
lo, malo, pa plače zbog njega. Toliko je strah od njegove vri- 
ske da se svaki put “oduzme. Da li je direktor kriv za njen 
strah? Ne, on je kriv za svoj strah, on je prestravljeniji od vaše 
žene! Da ga nije od nečega strah ne bi vrištao na nju i bilo bi 
mu svejedno što nešto nije završila na vrijeme. 


Korak br. 3: naučiti da se nikad ne poistovjećujemo sa osjeća- 
njima. Ona nemaju ništa zajedničko s onim što je živo/svjesno 
u čovjeku. JA nikad nije ugroženo. Nije: “Bijesan sam.?", nego 
je: “Osjećam bijes." Kad postanemo svjesni da je on u nama, i 
da je proizvod takođe nečega u nama, bijes će se ispoljavati sa 
sve manjom i manjom žestinom. To je smisao onoga: “suočiti 
se sa svojim demonima“, ali i Isusovih riječi: “Ako te neko 
potjera sat, ti idi sa njim dva.? 

Bijes će doći i proći, radost će doći i proći, a zamijeniće ih ne- 
što sasvim drugačije, najčešće suprotno. Ako želimo uzbuđe- 
nja ili ushićenost, pripremimo se i za depresiju, ili potištenost. 


Dok god zavisimo od emocija one će upravljati nama i našim 
raspoloženjem. Tada možemo samo da pričamo o kontroli, ali 
je u stvari nemamo, a ukoliko nju nemamo, izostaje i pribra- 
nost. Kad nijesmo pribrani ne možemo ni pravilno reagovati u 
određenoj situaciji. Prije nego stupimo u akciju, važno je da 
se smirimo i sagledamo stvari bez prepreka. 

Korak br.4: shvatiti da kada se mi “popravimo ", sve će se po- 
praviti. Kad promijenimo način razmišljanja i ugao gledanja, 
mijenja se i okolina (jasno, ne u fizičko-strukturnom smislu). 
Jednostavno, zar ne? 

A ljudi se toliko trude da za sve okrive nekog drugog, da op- 
tuže život, društvo, roditelje... 


Pomislite na nekoga s kim dijelite životni, ili poslovni prostor, 
a baš vam se i ne sviđa, ili ga čak i mrzite. Pokušajte da vidite 
o čemu se radi, vizualizujte, posmatrajte. Prvo, prihvatite da 
je negativno osjećanje u vama. Vi ste za njega odgovorni, ne 
ta osoba — čak i onda kad imate jak razlog da strepite i budete 
na oprezu. Vi ili nešto vidite pogrešno, uopšte ne vidite, ili ne- 
što ne razumijete. Neko drugi je savršeno spokojan i zadovo- 
ljan u društvu te iste osobe. Takođe, zapazite i ovo: vi nešto 
očekujete od te osobe — da vas prihvati takvim kakvi ste, da se 
ponaša i misli onako kako vama odgovara. 


...Da se prilagodi vašem viđenju stvari. Ali, sve i da ste pot- 
puno u pravu, tako nešto se rijetko dešava. Zar nije bolje da vi 
ili, recimo, ona žena koja se plaši direktora, kažete sami sebi: 
“Tamo on je takav kakav je, sigurno ima i nekih problema. U 
redu, to je dobro znati, ali ipak ja tu ne mogu ništa da učinim. 
I stoga ću pomoći sebi. Kao prvo, posao ću odrađivati kako 
treba. Zatim ću izbrisati sliku koju sam stvorila o njemu u mo- 
joj glavi. Nakon toga, on može da radi što god hoće i kako ho- 
će, sve dok me fizički ne ugrožava. A ako bi se i to dogodilo, 
mnogo bolje ću stupiti u akciju, jer neću biti opterećena, ili 
zaslijepljena predrasudama i strahom.? 

Sreća i uspjeh 


Prije nekoliko godina sam sa nekoliko vladinih službenika ra- 
dio na jednom projektu. Po završetku posla, priređena je mala 
zakuska. Uz koju čašicu i u opuštenoj atmosferi, razgovor je 
nekako “skrenuo" u pravcu porodičnih neprilika. Naime, jed- 
na gospođa, koja ima dvoje odrasle djece (sina i kćer) je bila 
duboko nesrećna zbog toga što oni vode svoje živote, a ona se 
osjeća zapostavljena. Na njenu priču se nadovezao gospodin 
čiji uzrok nesreće su dva sina “kastiga" i još neudata ćerka. 


Ubrzo se ispostavilo da najstariji čovjek u grupi ima tri kćeri, 
a da žena koja je vodila projekat nema djece, iako je već dugo 
u braku. Oboje su, naravno, bili nesrećni — iz očiglednih raz- 
loga. 


Nijesam ništa rekao. 
20 


Umni i prosvijetljeni ljudi iz svih kultura i civilizacija izgova- 
raju hiljadama godina slične riječi o sreći, životu, bogatstvu, 
ali čini se da nije baš sve u toj priči tako uvjerljivo i uvijek 
primjenljivo. Opet, malo koji od njih je bio i “materijalni čo- 
vjek'', u smislu da ima porodicu, da mora da radi za platu, da 
plaća račune... A većina onih drugih je baš takva. 


Prema tome, ima li smisla navoditi prilično krute, asketske re- 
čenice tipa: “Pogledajte ptice na nebu — ne siju i ne žanju, ne 
odlažu u ambare... Pogledajte ljiljane u polju, ne predu i ne 
tkaju..." onima što pošteno rade, ponekad jedva sastavljaju 
kraj s krajem, a svakog dana gledaju druge kako lagodno žive 
u izobilju?! 


Neko uđe u prodavnicu i kupi što poželi, a neko samo gleda, 
tužan, ili čak bijesan. Jedan vozi “čudo neviđeno", a drugi se 
pati sa jedva pokretnim dvadesetpetogodišnjim “ponosom do- 
maće industrije". “Pošten" čovjek ne može da ode pet dana ni 

na more, a “lupež" tamo ima kuću: “samo takvu". Da li je si- 

romahu dovoljna utjeha to što će “prije kamila proći kroz igle- 
ne uši, nego što će bogat ući u carstvo nebesko"? 


Može li biti da tu nešto nedostaje, ili je to samo obrazac mi- 
šljenja kojim se izbjegava odgovornost, a možda i pravdaju ili 
prikrivaju nečija nesposobnost, lijenost i nedostatak ambicije? 


Na jednoj strani stoji rečenica: Niko u grob neće ponijeti ni vi- 
le, ni grabulje. A na drugoj: Nemojte da cijeli vijek gledate 
kako drugi ostvaruju vaše snove. 


Kako biti pametan? Zar je biti bogat stvarno toliko dobra, ili 
loša stvar? Ili, biti siromašan? 


U čemu, ili šta je, zapravo, uzrok patnje? 
90 


Svi vrlo dobro znamo šta je to što u svom životu želi svaki 
(mladi) čovjek, ili žena: sreću i uspjeh. Riječi kao što su: po- 
pularnost, sigurnost, imati ili nemati, biti voljen... su izbile u 
prvi plan još dok smo bili djeca. Od tada nam neprestano (i sa 
raznih strana) govore da su bez tih stvari sreća i dobar život 
nezamislivi. Zato neki ljudi naporno rade bez predaha i odmo- 
ra. Drugi traže prečice do cilja, a treći se na tom putu i izgube. 
Zajedničko svima je da pokušavaju da stvore/ispune uslove za 
sreću koje su im bajke i sredina nametnuli i prije nego su nau- 
čili da čitaju. 

Trude se da ostvare svoje snove da ne bi cio vijek gledali ka- 
ko ih drugi ostvaruju. 


U toj “igri? pobjednici imaju, a gubitnici nemaju. Ali, eto, kud 
god se okrenete vidite zavidne i ljubomorne ljude; čujete kako 
se stalno žale na sve i svašta, zadovoljnih skoro da i nema, a 
onda vam sijevne: pa, tu su i jedni i drugi, i pobjednici i gubi- 
tnici! 


Kad neko kaže da se “bori za goli život", najčešće uopšte nije 
svjestan koliko laže i sebe i druge. Većina se bori za mnogo 

više od toga i to se primjećuje na svakom koraku. Prosječni 
građanin/seljak vjerovatno ima više nego dovoljno da bi pre- 
živio, ali nije i zadovoljan — radi i “ubija" se da bi kupio pred- 
mete svojih želja koji će ga učiniti srećnim. 

Navodno, pokušava da uljepša, ili poboljša svoj život. Želi da 
promijeni okolinu i prilagodi je sebi i svojim snovima. 


I tačno, postoje, zaista, mašine i uređaji koji olakšavaju opsta- 
nak stočarima i ratarima na selu, domaćicama u kući, ili uobi- 
čajenu poslovnu djelatnost, ali ne pričamo o njima već o onim 
silnim igračkama i spravama bez kojih je svakodnevno takmi- 
čenje, dokazivanje i reklamiranje bogatstva, to jest “sreće", 
nezamislivo. Ti pokazatelji raskoša rijetko kad nešto u životu 
olakšavaju — prije će biti da ga (u cjelini gledano) komplikuju. 
Dok ih ne požele, ljudi žive jednostavnije, jeftinije..., a poslije 
toga 1 više rade i više troše da bi ih kupili, izlagali i održavali. 
Teret se povećava, brige se množe, vremena je sve manje, a 
alarma i stražara sve više... 


Ipak, ne pada mi na pamet da takozvano “materijalno bogat- 
stvo" unaprijed proglasim za nešto loše, kako to obično biva u 
ovakvim raspravama.“ Nije krivo bogatstvo, nego ljudi. Oni 
koji sve naopako shvataju. I to uopšte nije teško “dokumento- 
vati". Pogledajmo ovaj primjer: 


Naprotiv, prednosti su očite i nepobitne. Na primjer, ne morate da 
gubite vrijeme i energiju razmišljajući o tome kako da odradite neke veće 
obaveze (popravite krov, renovirate kuhinju...), dobijate bolju zdravstvenu 
njegu, kupujete ljubaznost i profesionalnost raznih ljudi, možete sebi 
obezbijediti vodu, ili struju kad ih drugi nemaju i u mnogim drugim 
stvarima ne zavisite od raznih gadova, vlasti, ili okolnosti u zemlji... 

Ali, treba reći i ovo: bogat čovjek je svako ko zna svoju mjeru i 
ko je u mogućnosti da održava ono što ima (šta god to bilo) bez ikakvih 
premišljanja — da to može, kad god je potrebno, poboljšati, zamijeniti 
novim. Ako je metla u pitanju, onda metlu; ako je usisivač, onda usisivač; 
ako je bicikl, onda bicikl; ako je mercedes, onda mercedes..., ali uvijek bez 
žrtvovanja nečeg drugog, ili velikog skanjivanja. 

Početkom šezdesetih godina XX vijeka mnogi siromašni ljudi 
u Indiji su kupovali radio tranzistore koji su za njih tada bili 
luksuz. Razlog je bio: “Svi imaju tranzistor. ...Ja bijednik ne- 
mam. Tako sam nesrećan!" A onda, da bi bio srećan, čovjek 
uzme ćilim iz kuće, proda ga i kupi tranzistor. 


Dok prvi stanovnik tog sela nije kupio tranzistor svi su bili sa- 
vršeno srećni bez njih jer nijesu znali da postoje. Nešto kasni- 
je, susjed je kupio radio-kasetofon, pa muzički stub, zatim... 
“Vrzino kolo" bez kraja... 


- Kupujemo stvari i pokazujemo bogatstvo da bi sebi i(li) dru- 
gima dokazali koliko smo srećni!? 


- Bićemo srećni tek kad ispunimo svaku svoju želju!? 
Nemoguća misija. Cilj je u potpunosti promašen. 


Da bi živjeli i bili srećni, pametnoj čeljadi nijesu neophodni 
svi ti skupocjeni automobili, televizori, telefoni, toliko odjeće, 
opreme u kupatilima... Srećne osobe su srećne i s djecom i 
bez njih, s voljenom osobom i bez nje... 


Uopšte nije problem u tome što nešto imamo, ili nemamo. 
“Kvar" je u mozgu. Siromašni su nesrećni 1z istih razloga kao 
i bogati, a oni što imaju djecu 1z istog razloga kao 1 oni što ih 
nemaju — svu svoju energiju i pažnju su usmjerili na nešto što 
nemaju, ili što nije onako kako bi i jedni i drugi željeli da bu- 
de. Ubijeđeni su da ne mogu biti srećni sve dok im se okolina 
ne prilagodi (ili je silom ne promijene), dok nešto ne dobiju, 
kupe, nabave, pokažu... 

Razlog broj jedan zbog kog ljudi zagorčavaju svoje i tuđe ži- 
vote je to što sebe (ono što misle da su) i ono što zovu život i 
sreća vezuju za ono što imaju, ili nemaju. Poistovjećuju se sa 
svojim željama i tako od njih prave nešto negativno. 

A želje, kao ni emocije, ili bogatstvo... nijesu neprijatelji. One 
to postaju samo kad ih potiskujemo, ili kad dozvoljavamo da 

nam sreća zavisi od njihovog ostvarivanja. Želje su energija, a 
ona se usmjerava 1 da se kontrolisati. Nije dobro pukom sna- 
gom volje, ili pod pritiskom nemaštine, odricati se bilo čega 
jer se (svi smo to nekad doživjeli) tako još čvršće vezujemo 
za te predmete — patimo što ih nemamo. 


Nužno je da postanemo svjesni njihove stvarne/prave vrijed- 
nosti, da procijenimo da li je to ono što se zove prioritet, ili 
nešto čime zadovoljavamo vlastitu sujetu, tuđe mišljenje, od- 
nosno osjećanje koje brkamo sa srećom. 


r se zo ro ž dada 24 
A sreća nije emocija. Sreća je stanje, kao i ljubav. 


Siromašni ljudi postaju nesrećni i ostaju siromašni upravo za- 
to što prihvataju pravila igre i suludi model ponašanja koji im 
se nameće kao “normalan i obavezan. Umjesto da na najbolji 
način iskoriste ono što imaju, da razumno sagledaju svoje mo- 
gućnosti 1, u skladu s njima, rade i postepeno napreduju, oni 
pristaju na takmičenje i, naravno, ukoliko se ne desi kakvo ču- 
do, redovno gube. “Domaćin" počinje da pije, svi u kući puše, 
igraju loto, ili se klade, kupuju nepotrebne stvari i pokušavaju 
da svima dokažu da nijesu zadnja bijeda i gubitnici. Na kraju, 
izreda bude “iz zla u gore". 


Najlakše je kukati i patiti zbog toga što ne možete ni pet dana 
na more. Teže je makar samo pomisliti da je ljepše (i isplati- 
vije) provesti trideset pet dana na obližnjem jezeru te raditi 
isto ono što biste radili i na moru. 


* Kad kupite novu bundu, koju ste dugo željeli, radosni ste, oduševljeni... 
Poslije izvjesnog vremena ste ravnodušni — “izgustirali" ste je. A onda 
vidite lijepu ogrlicu. Želite je. Osjećate nemir, možda i tugu... Kad je 
kupite, ponovo radost, oduševljenje... Emocije su tu, ali ne i sreća! 

Po (ne samo) danas važećim mjerilima, uspješan čovjek je po- 
pularan, slavan, predsjednik nečega, direktor... Takvi, “uspje- 
šni" uzori su obično i bogati i, podrazumijeva se, srećni. Ili, 
tako bar misle svi oni nesrećni koji bi voljeli da su na njiho- 
vom mjestu. ...“Nesrećni" koji svu svoju pažnju i energiju us- 
mjeravaju na ono što nijesu, a žele da 1 njihovi dosadni, mali 
životi budu ispunjeni obožavaocima, glamurom, novinarima, 
seksom... 


“Uspješni" ljudi, kao i oni koji bi htjeli da to budu, pored onih 
redovnih briga, imaju 1 još jednu, sveprožimajuću: šta o njima 
misle susjedi, stanovnici ulice, grada, države, kontinenta, pla- 
nete — zavisno od veličine uspjeha, naravno. Njihov život je u 
potpunosti usredsređen na to da se dopadnu, da svima dokažu 
svoje kvalitete, pobijede konkurenciju — od sluđenog srednjo- 
školca i polugole pjevaljke, do naduvanog sportiste, ili pred- 
sjednika vlade. 


Na čemu se, u stvari, zasniva nečiji, bilo kakav uspjeh? Na tu- 
đem mišljenju, odnosno, zavisnosti od tuđeg mišljenja. 


Razmislite o ovome: uspjeh, ne tako davno, čuvene pjevačice 
Madone je zavisio od mog, vašeg, Sorovog... mišljenja o njoj! 


Uspjeha, kažu, nema bez odobravanja, dok te drugi (po mogu- 
ćnosti svi) ne priznaju za “kralja“. Neki političar, slikar, ili 
glumac je vezao svoj život, ili karijeru za mišljenje neke (bez 
omalovažavanja) domaćice, penzionera, ili radnika u čeličani. 
Neprestano su napeti i zabrinuti zbog imidža, članaka u novi- 
nama, pada rejtinga... 


Sve se, navodno, vrti oko kontrole, a zapravo je odavno izgu- 
bljena — predata je u ruke onima koji ni ne sanjaju da je imaju. 


Međutim, to nije sve. Još jedna stvar je česta posljedica ova- 
kvog uspjeha. Koliko puta ste čuli bogate i “uspješne" kako 

govore da su nešto, ili sve žrtvovali da bi bili tu gdje su, da bi 
imali to što imaju? 


A šta su to žrtvovali? Ma, nije vam ni na kraj pameti — ono što 
su htjeli da dobiju, ili kupe slavom i bogatstvom! Prijateljstvo, 
slobodu, ljubav, igru, sreću... Sve je to već bilo tu u njima, ili 
oko njih, ali zije i prepoznato. Mislili su: ne, to nije to, o tome 
ne pričaju influenseri, tviteraši, “poznati na portalima, televi- 
Ziji..., tome nešto treba dodati. 


I, šta se desilo? To što su žrtvovali je stalno “išlo" za njima, i 
na kraju se pretvorilo u progonitelja, ili u suprotnost, a na leđa 
su natovarili i ono na šta ne mogu uticati — ukuse i kriterijume 
onih od kojih zavise njihov uspjeh i bogatstvo. Život je postao 
bitka bez prestanka koja se ne može dobiti. 


Ko je uspješan čovjek? 


To je osoba koja nema iluzija o sebi (ili bilo čemu drugom) i 
koja živi, misli i radi tako da što manje zavisi od društvenog 
okruženja. Takva osoba vidi svoj konačni interes. 


Pravom uspjehu nije potrebno ničije odobravanje i priznanje — 
to zna svaki dobar zanatlija, ili zemljoradnik. Mudrom čovje- 
ku počast ništa ne znači, i to ne zato što misli da je nije dosto- 
jan, već zato što je svjestan da je ono što je napravio, uradio, 
skuvao... zaista dobro, ili da služi svrsi, i to mu je dovoljno. 
Radio je kako je najbolje mogao i umio, možda je u tome i 
uživao, i vrlo dobro razumije da će se uvijek naći neko ko će 
reći da mu se proizvod sviđa, ili ne sviđa. Ali to nije njegov 
problem, zar ne? 


Uspješna žena nije bezobzirna, ili nadmena, ali opet, ni od ko- 
ga ne traži izvinjenje, uči i napreduje i nije joj važno šta drugi 
misle, ili govore o njoj, njenoj haljini. Ona se nije poistovjeti- 
la sa svojim poslom, bogatstvom, publikom... Zna da to nema 
veze s JA. 

On/ona pobjeđuju (prije svega) sebe, svoje slabosti i strahove. 
Tako stiču samopouzdanje koje ne nestaje gubitkom ambicije, 
političke funkcije, novca, ljepote, popularnosti..., jer se zasni- 
va na samospoznaji, na svijesti da ih ništa ne može trajno me- 
ntalno ugroziti, zato što su odbacili sujetu, neznanje i sve ono 
što ih je činilo ranjivim. 

U tome leži prava moć. 


Kao ni malo prije, kad je bilo riječi o bogatstvu i siromaštvu, 
ni sada nije problem to što je neko popularan, ili nije, već što 
je izgubio kontakt sa sobom, što se poistovjetio sa svojim us- 
pjehom, ili neuspjehom. Igra kako mu drugi sviraju, iako je u 
potpunosti ubijeđen da je baš on “car" kome se svi klanjaju. 


190 


UMJESTO ZAKLJUČKA 


U početku stvarnost je cjelina. Riječi ne postoje. 


Univerzum se ogleda u očima tek rođenog ljudskog bića i živi 
u tom prvom, prirodnom stanju novog čovjeka. Ali, nažalost, 
to ne traje dugo. Sa nastajanjem svijesti o sebi, prvom riječju, 
usvajanjem jezika, a zatim i vezivanjem za pojmove, ideje, le- 
kcije u školi... dijete brzo izlazi iz tog stanja i počinje da raz- 
bija stvarnost. Tako ona “umire". 


Ipak, to je neminovnost — neizbježan period odrastanja kad se 
“novajlije" prilagođavaju sredini i uče da budu “kao sav ostali 
svijet". Ona prvobitna, nemušta dječija začuđenost, nevinost i 
svježina nestaje i postepeno ustupa mjesto identitetu, praznim 
riječima i predstavama iza kojih vire dosada, pogrešno znanje, 
laži i opsjene. 

Ljubav, sloboda, sreća, svjesnost... postaju zasebni djelovi ra- 


zbijene stvarnosti i neumoljivo se pretvaraju u: sljepilo, strah, 
zavisnost, nesvjesnost, glupost. 


Zdravo se preobražava u bolesno, a proces se odvija neprimje- 
tno zato što je bolesno (opšte)prihvaćeno kao normalno. 


Vremenom, prije ili kasnije, mlada osoba sama shvata, ili čuje 
“iz pouzdanih izvora" da je život težak — putovanje sa puno 
uspona, padova i kofera. Ali srećom, isti izvori kažu i da nije 
sve tako crno: kretanje je lakše ako mijenjate, ili uljepšavate 
okolinu kroz koju prolazite. 


Uz pomoć izuma kao što su umjetnost, filozofija, psihologija, 
religija... pokušavamo da dođemo do ljepote, utjehe, odgovo- 
ra, smisla, istine... No nevolja je to što se, uglavnom, tako sa- 
mo još više od svega toga udaljujemo jer se od starta vozimo 
na spirali neznanja. 


Još jednom: 

KAD JE OSNOVA VAŠEG “ZNANJA", ili onoga što tvrdite 
slaba, ili POGREŠNA, vi možete na nju dodavati milijarde i 
milijarde novih podataka i razvijati vaše ideje i uvjerenja do 
beskonačnosti, misleći da nešto znate, ali ovo je surova/divna 
i otrežnjujuća istina: ISVO TO VAŠE NAKNADNO ZNA- 
NJE JE TAKOĐE POGREŠNO. 


I to je tako već hiljadama godina. 


Tragedija je to što većina nas nikad ne izađe iz “normalnog? 
stadijuma. Proživimo vijek nikad ne postavši svjesni “svoje? 
izvorne prirode, nikad više ne vidjevši svijet očima djeteta — 
bez iskrivljenosti, predrasuda 1 prosuđivanja. Ljudi dočekaju 
duboku starost izgubljeni u zabludama i blokirani strahom, 
krijući se u kavezu koji su sami napravili i zatvorili. A onda 
su bacili i ključ. Misle da je smrt sama po sebi uzrok straha od 
smrti, ne sluteći da je zapravo pravi uzrok promašen život (za- 
snovan na samoobmani)! 


Da bi se život “pogodio", mora se iz “normalnog" preći u tre- 
ći, zdravi stadijum. U njemu prevazilazimo “JA (sve što ono 
obuhvata) i prihvatamo ga kao “nužno zlo“, stičemo uvid i 
ponovo spajamo odvojene djelove stvarnosti. 


Međutim, to nije tako lako 1 odraditi, isto kao što nije lako od- 
vići se od bilo koje navike, a naše bitisanje je upravo to — je- 
dna velika loša navika. 


Mada, s druge strane, nije ni toliko teško, ako postoji odluka i 
ako se pritisnu prave tipke. 

Zamislite sebe u grobu. Obučeni ste u najljepše odijelo, ili ha- 
ljinu, a na stopalima imate nove cipele. Ležite u najskupljem 
kovčegu i mrtvi ste! Sad iz tog položaja posmatrajte svoj ži- 
vot, posao, automobil, odjeću, cipele... Pomislite na porodicu, 
prijatelje, neprijatelje, politička i vjerska ubjeđenja... 

Što budete realniji, to bolje po vas. Neka vas ne plaše raspa- 
danje, kosti i prah. Vi nijeste vaše tijelo. To nije “odvratno", 
to je jednostavno tako! Mislite o tim stvarima što češće, čak i 
kad je sve “bajno". 


Ne, nećete biti depresivni, ili tužni zbog svega toga — isto kao 
što niko nikad nije bio “razoren" saznanjem da Bog, ili njego- 
vo/njeno Ja nijesu onakvi kakvim su ih zamišljali. Naprotiv, 
možda ćete po prvi put, poslije dugo vremena, znati šta i kako 
da uradite sa sobom i svojim životom. Sve se mijenja i postaje 
jasnije. 

Ova vježba, koja je malo dorađena u odnosu na njenu prvobi- 
tnu, De Melovu verziju, je najbolji način da počnemo shvatati 
svoje greške, nestalnost, smrt... Ne postoje govori, učenja, ili 

teorije koje nam mogu brže “otvoriti oči"? i pokazati da: 


- obraćamo pažnju na riječi i stvari koje nijesu važne (ili smo 
ih izmislili) i trošimo energiju pokušavajući da na njih utiče- 
mo, ili da im se prilagodimo; 


- gajimo neznanje kojim popunjavamo prazninu i istovremeno 
povećavamo strah, pa tako gubimo svjesnost i uravnoteženost 
— gubimo život. 


Zbog toga je bitno prodrmati se, stati i utvrditi kako, u stvari, 
radi naš mozak — kako smo izdresirali vlastiti um. Nije potre- 
bna velika mudrost da bi skontali da se nalazimo svuda, rasuti 
u svim pravcima, a kod kuće nema nikoga. 


Ako želimo da se vratimo, ili barem nađemo, moramo iskori- 
stiti vrijeme koje još imamo da sve pročitano i sprovedemo u 
djelo. Tako ćemo postati “svjesni svoje nesvijesti? i prihvatiti 
neizbježno. ...Tako će svijeća ostati upaljena. Ne postoji ništa 
važnije od toga, jer, kad se sve sabere i oduzme: 

(Vaš) Život i smrt su u (vašem) umu i nigdje drugo. 


Ljudski um se otkriva kao osnova sveg znanja i neznanja, kao 

tvorac sreće i patnje, mudrosti i gluposti... Gospodar onoga 
što zovemo život i onoga što ne zovemo, ali samo dolazi — 
smrti. Godinama u njega trpamo maglu i iluzije i oslanjamo se 
na njih, ne znajući da je upravo stanje uma jedino što u tre- 
nucima pred smrt zaista imamo! Jedino na šta bi mogli da se 
oslonimo. Zato ga moramo upoznati, disciplinovati i očistiti. 


Taj proces obuhvata promjenu načina mišljenja, uviđanje i 
odbacivanje zabluda, samoposmatranje, praksu kontrole emo- 
cija..., a mnogi ovaj posao dopunjuju rekreacijom i nečim što 
se zove meditacija. 


Tokom “rada na sebi", svako brzo skonta da je fizički napor 
neophodan — bilo da su u pitanju vježbe za ispravljanje kičme, 
plivanje, ili penjanje uz planinu... Svaka od tih aktivnosti nas 
uči prvo da dišemo, a zatim i da se koncentrišemo. Disciplina 
uma je neodvojiva od discipline tijela. A na sve to se nadove- 
zuje meditacija. Ali šta je to, zapravo? Kako se to radi? 


Jednom je neka starica, pošto je od nekoga čula da neki ljudi 
“meditiraju", došla kod Bude i pitala ga kako da i ona to nau- 
či. Kratko joj je rekao da “pažljivo isprati svaki pokret svojih 
ruku dok vadi vodu iz bunara", znajući da će se uskoro naći u 
stanju budnosti i pozornosti koje može primijeniti i na druge 
radnje 1 situacije. 


Primjećujete i sami, govorio joj je o samoposmatranju, usmje- 
renosti i svjesnosti. O praksi. Kad sjedite, hodate, radite u vrtu 
... i mirno posmatrate sebe, svoje misli, ili kretnje, svi oni ra- 
štrkani djelići svijesti koji su međusobno ratovali se stalože i 
postepeno prestanu da se opet podižu. ...Niko se više ne drži 
za njih. Nemaju ni važnosti, ni “vlasnika". U tom stanju se ot- 
kriva ona istinska, suštinska priroda svega u univerzumu, pa i 
vaše malenkosti. 


Da bi se postigla svjesnost, ili “prisutnost", važno je nikad ne 
raditi dvije (ili više) stvari istovremeno. Ako jedete — jedite, 

žvaćite 1 osjetite ukus hrane u ustima, a ne razmišljajte o tome 
čime ćete gađati muža kad dođe iz kafane. Ako gledate dobar 
film — gledajte 1 vidite sve: kvalitet scenarija, glume, kako je 
snimljen, realnost efekata..., ali ne pokušavajte i da se sjetite 
da li ste zaključali vrata od automobila. Prekinite, provjerite, 
vratite se i uživajte. 


Vi ste tu, sada, i vaš um treba da bude tu, sada. Ako on poku- 
šava (i naizgled uspijeva) da bude negdje drugo, u nekom dru- 
gom vremenu i prostoru, rezultat je da nijeste ni tu, ni tamo, a 
u vas se useljava strepnja i napetost. Ovo “sada" prolazi, ali 
ga nijeste svjesni — ručak i film su prošli, a vi nijeste bili tu. 


Umjesto grabljenja i vezivanja na koje smo se “navukli", nu- 
žno je upravo učiniti suprotno: popuštiti, ne držati se grčevito 
i ne truditi se previše. Zato se 1 kreće od posmatranja “sebe* — 
u kovčegu. 


Izdvajamo se iz gomile, oslobađamo se nametnutih predrasu- 
da, pravila, uslova... Mnogi misle da smo ludi, ali nam to sada 
više ništa ne znači jer smo svjesni da ne griješimo — ne ubije- 
đeni, nego svjesni. 


Na kraju: Riječi i emocije ne ograničavaju i izvrću stvarnost, 
dosada nestaje, samoća postaje omiljeno stanje, a strah se 
pretvara u radoznalost. 


Praznina dobija svrhu. 
Ljudi koji žive u ovom životu ne traže novu šansu u nekom 
drugom. Njihov konačni cilj je da na najbolji mogući način 
iskoriste svoje sadašnje postojanje, završe nedovršene poslove 
i da sve ostave za sobom. Tamo kuda idu prtljag im nije po- 
treban. 
I, da ne zaboravim, “Smisao je: živjeti u jasnosti." 

(Lao Ce, naravno.) 

Priroda uma 
20. april 2003. godine 


Na vrhu Borovnika, 1935 metara nadmorske visine. Sam, po- 
tpuno sam. Povjetarac... ne tako hladan. Tvrd i suv snijeg pod 
nogama. Neka ptica, ili dvije(?), iznad, na nebu, ispod, u kle- 
kama, svuda. Vazduh oštar i čist — “struže kroz pluća. 


Planine kud god da se okreneš — neke sa čistim ivicama i iz- 
raženim bojama, a druge se naziru u izmaglici. Tvoje oči pre- 
tražuju i upijaju. 

Zatvori ih. Osjeti sunce na licu. Više nijesi umoran. ... Umor 
uvijek nestaje na vrhu. 

Iznenada i neobjašnjivo — potpuna tišina. Postaješ je svjestan 
upravo tako: iznenada i neobjašnjivo! ... Cuješ tišinu. 
Pražnitia,e de: ga as gad 

Otvori oči, polako. Sve je savršeno mirno. Planine su i dalje 
tu, ali više nijesu tako važne kao što su bile prije (nebitno ko- 
liko) minuta. Prosto su tu, i to je to. Ponovo čuješ ptice... Os- 
jećaš vjetar, sunce, miris, svježinu... Jasan i jak doživljaj, ali 
nekako se ne lijepiš za njega... Nema misli... 


Tačno tako, nema misli! 


Produženi trenutak... nema teškoća, želja... Cak ni tvoja žena i 
djeca više nijesu tvoji. Nemaš ništa, ne treba ti ništa i ne želiš 
ništa. 

Nema prošlosti — ne sjećaš se ničega, dobrog ili lošeg. 


Sad već poneka misao i navrati, ali i izblijedi za tren, bez ika- 
kvog značaja. Ne tjeraš je od sebe — sama nestaje! 


Nema budućnosti... 
Idealno vrijeme za smrt, bez straha i kajanja, jer si upravo ži- 


vio. 

Željko (Brankov i Vinkin) Musović, Nikšić, 1965. Školovao 
se u Nikšiću i Sarajevu. Završio filozofski fakultet, odsjek 
anglistika. Živi i radi u Nikšiću. Do sada objavio i: 


- Prilozi proučavanju istorije Crnogoraca, 1996. (istorijsko-et- 
nološko-lingvistička rasprava) 


- Stepen suštine, 1997. (zbirka eseja) 


- Porijeklo Crnogoraca (i druga (ne)odgovorena pitanja), 
2000. i 2006. 


- Planine centralne Crne Gore / The mountains of central 
Montenegro (planinarski vodič / a guide-book for 
mountaineers), 2014. 


- Genetika, istorija i bajke, 2020. 


- God, Self & Afterlife (kratka i prerađena verzija knjige Zvuk 
jedne ruke na engleskom jeziku) e-edition; Smashwords, 
2023. 

